text:
༨༥༄༅། །མ་མོ་གསང་བ་ལས་ཀྱི་ཐིག་ལེ་ཞེས་བྱ་བ་བཞུགས་སོ།།
༄༅། །སློབ་དཔོན་པདྨ་སཾ་བྷཱ་བའི་ཐུགས་དམ་མངའ་བདག་བཙད་པོ་ལ་གནང་བའོ།།
༨༦།འདི་ལ་གསུམ་སྟེ། སླད། གཞུང་། མཇུག་གོ །གཞུང་ལ་གསུམ། གཞི། ལམ། འབྲས་སོ། མཇུག་ལ་གཉིས་ཏེ། ལུང་བསྟན་པ་དང་། མཚན་བསྟན་པའོ། །(དཀྱིལ་འཁོར་གཙོ་བོ་བཅོམ་ལྡན་འདས།)དཔལ་(ཆེན་པོ་ཀུན་ཏུ་བཟང་པོ་ཧེ་རུ་ཀ་དང་།)ལྡན་མཁའ་འགྲོའི་(མ་ཚོམ་བུ།)ཚོགས་བཅས་ལ། (སྒོ་གསུམ་གུས་པས།)རྣམ་པར་བཏུད་(མཇལ་འདྲེན་ཡེ་ཤེས་ཀྱི།)དེ་ཕྱག་འཚལ་ལོ། (མཁའ་དགུ་)དབྱིངས་དང་ཡེ་ཤེས་(ཀློང་དགུ།)དབྱེར་མེད་(དུ་གནས་པའི།)པའི། །མཁའ་འགྲོ་དྲུག་(མའི་ཚོགས་ཀྱི་རྣམ་གྲངས།)ཅུ་རྩ་བརྒྱད་ཀྱི། །གཙོ་མོ་(ར་གྱུར་པ་ཡུམ།)སྲིད་པ་བདེ་འགྲོའི་ཐུགས(སྤྱི་དོན་གཏན་ལ་དབབ་པ་ས་གསུམ།)། །གནས་ལུགས་(གཞི་དང་།)ཐབས་(ད)ང་མངོན་(འབྲས་བུ།)གྱུར་པའོ། །གནས་ལུགས་ ནི་ བྱང་ཆུབ་སྙིང་པོའི་དོན། །སངས་རྒྱས་(དུས་གསུམ་གྱི།)སེམས་ཅན་(ཁམས་གསུམ།)གཉིས་(མེད་ཀྱི་ལམ་རྣམས།)ཀྱི་(དུ་གྱུར་བས།)ཡུམ(དབྱིངས་དང་ཡེ་ཤེས་གཉིས་སུ་མེད་པའི་སྲས།)། །བདེ་(དབྱིངས་དང་ཡེ་ཤེས་གཉིས་སུ་མེད་པའི་སྲས།)ཆེན་(རང་བྱུང་གི་)ཡེ་ཤེས་འབྱུང་(སྤྲོས་པ་ཐམས་ཅད་དང་བྲལ་པའི་དོན་དེ།)བའི་གནས།(ཡིན་བསམ་མོ།) མ་མོ་ཐུགས་ཀྱི་ཡིན་ཏེ།ཐིག་ལེ་ཞེས་སུ་བཤད། (གཉིས་པ་)ཐབས་ནི་ལམ་ཡིན་རྣམ་གསུམ་སྟེ།
༨༧ (།སྒོམ་གྱི།)སྔོན་འགྲོ་(དང་)དངོས་(གཞི།)དང་རྗེས་ཤེས་སོ། །སྔོན་འགྲོ་(ལ།)སྤྱི་དང་ཁྱད་པར་ཏེ(གཉིས་སུ་བསྟན།)། སྤྱི་ནི་ཕྱི་(བུམ་དབང་དང་།)(དམ་རྫས་ཀྱི་དབང་དང་།)ནང་གསང་བ་ཡི།(ཤེས་རབ་ཡེ་ཤེས་ཀྱི།) །དབང་རྣམས་(སྔོན་དུ།)རྫོགས་པར་ཐོབ་པའོ། །ཁྱད་པར་འཁོར་(གྱི་སྔོན་འགྲོ་ལ།)ལོ་རྣམས་གཉིས་(ཀྱིས་བསྟན།)ཏེ། །བསྲུང་བ་དང་ནི་སྤྱད་(རྣམ་རྟོག)པའོ། (།ཕྱི་ནང་གསང་བའི་བར་ཆོད་)བསྲུང་བ་མཚམས་ཀྱི་འཁོར་ལོ་ནི། །ཐབས་དང་ཚད་དང་དགོས་ཆེད་དོ། །ཐབས་ནི་རང་གི་ལུས་(དང་།)སེམས་ལ། །གནས་པའི་(རྩ།)དྭངས་མ་རྣམ་པ་ལྔ། །རིགས་ཀྱི་ཁྲོ་མོ་ལྔར(གསལ་བ།)་བསྒོམ་ཏེ།(དེ་ལྟར་གསལ་བར་གྱུར་པ་དང་།) (ཕར་)འགྲོ་(བ་དང་ཚུར།)འོང་(བ་དང་འགྲོ་འོང་མེད་པར།)གནས་པའི་ཐབས་ཀྱིས་(བར་ཆད།)བསྲུང་(བར་བྱའོ།)། །ཚད་ནི་ཐུན་དང་བརྟན་པ་(ཐོབ་པའི་ཚད་ནི།)སྟེ།(ཐོབ་པའི་ཚད་གཉིས་ཡིན།) ཁྲག་ དྲོད། དབུགས། རྣམ་པར་ཤེས་པའི། ཐུན་(དང་པོ།)ནི་རབ་འབྲིང་ཐ་མ་ཡིས། །བཅུ་དྲུག་བརྒྱད་དང་བཞི་བར་བསྒོམ། ཀྱི་ཚད། །བརྟན་པ་(ཐོབ་པའི་ཚད་ནི།) གསལ་བ་གསུམ་(དང་།)ལྡན་ཏེ།(བ་ཡིན།) གཟུགས་(སུ་སྣང་བ་ཐམས་ཅད་སྐུར་གསལ་བ།)དང་སྒྲ་(གྲགས་པ་ཐམས་ཅད་གསུང་དུ་གསལ་བ།)དང་སེམས་(ཏིང་ངེ་འཛིན་གྱི་དཀྱིལ་་་ ཤོག་ལྷེ་༨༨ འཁོར་དུ།)
༨༨གསལ་བའོ། །དགོས་ཆེད་(ནི། སྣང་བ་དང་།)ཕྱི་ནང་(ཕུང་པོ་དང་།)གསང་བ་(རྣམ་པར་རྟོག་པ། )ཡི། །བར་ཆད་(པོ་དང་།)གསུམ་ལས་གྲོལ་བར་བཤད། །(རྣམ་རྟོག་)སྦྱང་བར་བྱ་བའི་འཁོར་ལོའང་(གསུམ་སྟེ། )། །ཐབས་དང་ཚད་དང་དགོས་པ་སྟེ། །ཐབས་ནི་ཕྱི་(སྣང་བ་དང་།)ནང་(ཕུང་པོ་དང་།)གསང་བ་(རིག་པ། )ཡི། །རིག་པའི་རྩལ་སྦྱོང་རྣམ་པ་གསུམ་གྱིས། ( ཕྱི་ནང་གསང་བའོ།)དངོས་པོ་གསུམ་ལ་ཞེན་པ་ཡི། །རྣམ་རྟོག་(ཕྲ་རགས་ཐམས་ཅད། )ཆོས་ཀྱི་དབྱིངས་སུ་སྦྱང་། །ཚད་ནི་ཐུན་(གྱི་ཚད་)དང་བརྟན་(པ་ཐོབ།)པ་(གཉིས་ཡིན།)སྟེ། །ཐུན་(རྣལ་འབྱོར་པ།)ནི་རབ་འབྲིང་ཐ་མ་ཡིས། །བསྲུང་བའི་གོ་ཆ་བཞིན་དུ་བསྒོམ།(རབ་བཞི་འབྲིང་བརྒྱད་ཐ་མ་བཅུ་དྲུག་ཏུ་བྱས་ལ།) བརྟན་པ་(ཐོབ་པའི་ཚད་ནི།)ཕྱི་ནང་གསང་བ་ཡི། །རྟོག་པ་གསུམ་(གྱི་མཐའ།)ལས་གྲོལ་བ་ཡིན། །དགོས་ཆེད་(ནི་རྣལ་འབྱོར་པའི། ཐམས་ཅད།)ཉམ་ཆག་སྐོང་བ་དང་། (བླ་མ་དང་ཡི་དམ་གྱི།)བྱིན་རླབས་རང་གི་རྒྱུད་ལ་འཇུག་པའོ། (གཏུམ་མོ།)དངོས་གཞི་བསྒོམ་པའི་རིམ་པ་ནི།(སྤྱི་དོན་གསུམ་གྱིས་སྟོན་ཏེ།) (དང་པོ་)རླུང་སེམས་བྲིད་(པར་བྱ་བ།)དང་(བར་དུ་རླུང་སེམས།)། གཞུན་པ་དང་། །གཏུམ་མོ་(ཐ་མ།)ལམ་དུ་བསླང་བའོ། རླུང་(དང་པོ།)སེམས་བྲིད་(བྱ་བ།)པ་རྣམ་གཉིས་ལས། (བྲིད་པ་)རླུང་ནི་ཟས་(བཅུད་ཅན།)དང་སྤྱོད་ལམ་(དལ་བ།)དང་། །གཟུང་(འོག་རླུང་ལྟེ་བར་འཇམ་པར། རྟགས་རབ་འབྲིང་ཐ་མ་གསུམ་འཆར་བའོ།)བའི་ཐབས་ཀྱིས་བྲིད་པ་སྟེ། །སེམས་ཉིད་(བྲིད་པ་ནི།)གོ་ཆ་དང་པོ་(ཚད་དང་བཅས་པ།)དང་། །བར་པ་(དང་།)ཐ་མ་(ཚད་དང་བཅས་པ།)དག་གིས་སོ། (བར་དུ།)རླུང་སེམས་གཞུན་པ་(ལ།)རྣམ་གཉིས་ཏེ། །རྩ་རླུང་གནད་ལ་དབབ་པ་དང་། །རིག་པ་ལམ་དུ་གཞུག་པའོ། །(རྩ་རླུང་།)གནད་(དབབ་པ་ལ། རྗེའི་སྐྱིལ་ཀྲུང་དུ་བྱས་)ལ་ཐབས་དང་ཚད་དང་ནི། །(གནད་ལ་ཕེབས་པའི། ལག་པས་)དགོས་པ་དག་གིས་ཤེས་པར་བྱ། (དེ་ལས་དང་པོ་རྩ་རླུང་གནད་ལ་དབབ་པའི།)ཐབས་ནི་(གསུམ་སྟེ་)ལུས་དང་རྩ་དང་རླུང་། །གནད་ལ་དབབ་པར་(དང་པོ་ལུས་གནད་ལ་དབབ་པ་ལ་བདུན་ཏེ།)བསྟན་པ་སྟེ། དྲོད་ལ་བདེ་བ་(བསྐྱེད་པ་ནི་རྐང་པ་རྡོ་)
༨༩(དྲོད་ཀྱི་མེ་ལོང་བརྡམས་པས་དྲོད།)བསྐྱེད་པ་དང་། །རླུང་སོར་གཞུག (།པ་ནི་འཁོར་ལོ་ཉི་ཤུ་རྩ་བརྒྱད་གནད་ལ་དབབ་པ་དང་། དར་ལུག་ནམ་མཁའི་མཐོངས་སུ་པ་དང་། ཉི་ཟླའི་དལ་བསྐོར་བའི་ཐབས།) དང་མི་རྟོག་(རླུང་ཐམས་ཅད་རང་སར་ཚུད་པར་བྱེད་པ་ཡིན།) བསྐྱེད། ཕ་ནི་དཔག་བསམ་ཤིང་གི་ལོ་མ་དབུག་པ་དང་། འདོད་ཆགས་ཀྱི་རྩ་གནད་ལ་བོར་བ་དང་། ཉི་ཟླ་རི་བོའ་རྩེ་ལ་མནན་པ་སྐྱེ་བ་ཡིན། (དྲོད་དང་བདེ་བ།)མྱུར་དང་(བར་བྱེད་པའི་ལུས་གནད་ནི་དང་པོར་བསྡམས་པར་དུ་སྤྲུགས་ཐ་མར་སྒྲིམས་པའི་ཐབས།)རླུང་ནད་གཞོམ་པ་(ནི་དཔུང་མགོ་སྲང་པོར་ཚིགས་བཀྲུལ་ཡུལ་ལྡངས་བཀྲུག་ལུས་བྱིང་དུ་བསྒུལ་ཞིང་བརྡེག་པའི་ཐབས།)དང་། (དྲོད་དང་བདེ་བ།)གསལ་བར་བྱེད་པ་ལུས་(ནི་ཐབས་དེ་རྣམས་ཐམས་ཅད་ཀྱིས་སོ།)ཀྱི་གནད། །གཉིས་པ་རྩ་གནད་ལ་དབབ་པ་ལ་བཞི་ལས། དང་པོ། འཁོར་ལོ་དྲུག་རྩེགས་ ༀ་དང་ཨཱཿདང་ཧཱུྃ་དང་། ཀྵ་དང་། རོཾ་དང་། ཡོཾ་གི་འཁོར་ལོའི་།སྲོག་ཤིང་གསུམ་ནི་རོ་མ་དང་རྐྱང་མ་དང་ཀུན་རྡར་མའོ། དེ་ལས་རོ་མ་ལས་ཆོས་དྲུག་དང་ལྡན་ཏེ། དབྱིབས་སྦྲུལ་གྱི་ཕྲུ་གུ་ལྟ་བུ་རྩ་བ་ཟླུམ་པ། སྐེད་པ་བགས་ཀྱིས་ལྡིར་བ་རྩེ་མོ་ཕྲ་བའོ། སྦོམ་ཕྲ་ནི་རྟ་རྔ་སུམ་སྒྲིམ་ཙམ་མོ། །གནས་ནི་སྒལ་ཚིགས་པའི་སྟེ་ཀུན་རྡར་མའི་གཡས་ན་གནས་སོ། རྟེན་ནི་དྲི་ཆུ་དང་ཞེ་སྡང་གི་རྟེན་བྱེད་དོ། །ལས་ནི་ཡེ་ཤེས་ཀྱི་སྒོ་འཆར་བར་བྱེད་པའོ། རྐྱང་མའི་དབྱིབས་དང་སྦོམ་ཕྲ་ནི་གོང་མ་དང་མཐུན་ནོ། ཁ་ཅིག་ནི་སྨུག་ལ་དཔལ་དམར་བའོ། གནས་ནི་སྒལ་ཚིགས་པའི་སྟེ་ཀུན་རྡར་མོའ་གཡོན་ན་གནས་སོ། །རྟེན་ནི་རཀྟ་དང་འདོད་ཆགས་ཀྱི་རྟེན་བྱེད་དོ། །ལས་ནི་དབྱིབས་ཀྱི་དོན་གསལ་བར་བྱེད་དོ། །ཀུན་རྡར་མའི་དབྱིབས་ནི་རག་དུང་གྱེན་དུ་བསླང་བ་ལྟར་གནས་སོ། །ཁ་དོག་སྨུག་ལ་དཔལ་མཐིང་པའོ། སྦོམ་ཕྲ་ནི་རྟ་རྔ་རྐྱང་མ་ཙམ་མོ། །གནས་ནི་རོ་རྐྱང་གཉིས་ཀྱི་དབུས་ན་གནས་སོ། །རྟེན་ནི་བྱང་སེམས་དང་གཏི་མུག་གི་རྟེན་བྱེད་དོ། །ལས་ནི་དབྱིངས་དང་ཡེ་ཤེས་གཉིས་སུ་མེད་པའི་དོན་གསལ་བར་བྱེད་དོ། །ལྗོན་པའི་ཚལ་གྱིས་རྒྱས་པ་(ནི་ཙཀྲ་དྲུག་གི་ཙ་འདབ་ཡིན་ཏེ། གདུགས་དང་ཡུ་བ་དང་འཁོར་ལོ་དང་ཉི་མའི་འོད་ཟེར་དང་དྲག་པོའ་ཨེ་ཁུང་དང་། འོད་མའི་གཞུ་བདུངས་བ་ལྟ་བུའི་རྣམ་པ་དང་ལྡན་པ་ཡིན།)སྟེ། (སྡོང་པོ་དང་ཡལ་ག་དང་ལོ་མ་དང་མེ་ཏོག་གི་ཚུལ་ལོ།) །ཡན་མན་གཉིས་སུ་ཟུག་པ་ཡིས། ཅེས་པ་ནི་རོ་མ་དང་རྐྱང་མའི་ཡར་སྣ་སྨིན་མའི་ནང་ཟུར་གཉིས་ལ་བྱ་རོག་གི་སྡེར་མོ་ལྟར་ཟུག་གོ་
༩༠མར་སྣ་མེ་རླུང་གཉིས་ཀྱི་མཚམས་སུ་འདམ་གྱི་ཕུར་པ་ལྟར་ཟུག་གོ ཀུན་རྡར་མའི་ཡར་སྣ་སྨིན་འཚམས་སུ་པདྨ་ཁ་འབུས་པ་བཞིན་ཟུག་གོ། མར་སྣ་རོ་རྐྱང་གཉིས་དང་འབྲེལ་ནས་ཡོད་དོ། (རྩ་དེ་རྣམས་ཀྱིས་)ལུས་(ཀྱི་རྟེན་བྱེད་སྲོག་གི་)ཟུངས་འཛིན་པས་རྩ་(གནད་ལ་དབབ་པའི་དེ་ཁོ་ན།)ཉིད་དོ། །དྲང་པ་རླུང་གནད་ལ་དབབ་པ་ལ་བཞི་ལས། དང་པོ་རླུང་། དབང་དུ་བྱེད་པ་ལ་གཉིས་ཏེ། སྟེང་རླུང་དབང་དུ་བྱ་བ་དང་། འོག་རླུང་དབང་དུ་བྱའོ། སྟེང་རླུང་ལ་གཉིས་ཏེ། རླུང་སྦྱང་བ་དང་། རླུང་བུམ་པར་གཞུག་པའོ། སྦྱང་བ་ནི་ཕྱིར་འགྲོ་ཚད་དུ་བཏང་། ནང་དུ་འགྲོངས་ཚད་དུ་དྲང་ངོ་། བུམ་པར་གཞུག་པ་ནི་གཞི་འཛིན་པར་བྱེད་པའི་ལྟོ་བ་རུ་འབྱུང་འཐུག་མེད་པར་ཐུབ་ཐང་དུ་གཟུང་བའོ། འོག་རླུང་ལའང་གཉིས་ཏེ། རླུང་སྦྱང་བ་དང་། བུམ་པར་གཞུག་པའོ། སྦྱང་བ་ནི་ཨ་ལོང་ནས་ལྟེ་བའི་བར་དུ་འགྲོ་ལྡོག་བྱེད་པའོ། བུམ་པར་གཞུག་པ་ནི་དྲོད་ཀྱི་མེ་ལོང་གི་སྟེང་དུ་རྩོལ་བ་བསྐྱེད་ལ་ཐུབ་ཚད་བཟུང་བར་བྱའོ། དང་རྒྱས་པ་དང་།པར་བྱ་བ་ལ་གསུམ་སྟེ། རོ་མ་ལ་བཙུད་ལ་ཡེ་ཤེས་ཆེན་པོའི་སྣང་བ་རྒྱས་པར་བྱེད་པ་དང་། རྐྱང་མ་ལ་བཙུད་ལ་བདེ་བ་ཆེན་པོའི་སྟོང་ཉིད་རྒྱས་པར་བྱ་བ་དང་། ཀུན་རྡར་མོ་ལ་བཙུད་ལ་གཉིས་སུ་མེད་པའི་ཆོས་ཉིད་རྒྱས་པར་བྱ་བའོ། རྩ་རོ་མལ་རླུང་བཟུང་བ་ནི་སྣ་བུག་གཡས་པ་ནས་རླུང་རྒྱུ་བའི་དུས་སུ་འོག་རླུང་བཛྲ་བོ་ཏེ་ས་མ་ཡ་ཧཱུྃ་གིས་དྲག་པོར་བཟུང་། སྟེང་རླུང་རྡོ་རྗེ་རི་རབ་ཀྱི་སྦྱོར་བས་འཇམ་པར་གཟུང་། རླུང་དེ་གཉིས་གཞི་འཛིན་པའི་ལྟེ་བར་ཁ་སྤྲད་ལ་ཅུང་ཞིག་བསྒོམ། དེ་ནས་ཁམས་གསེང་ལ་དྲོད་ཀྱི་མེ་ལོང་གི་སྟེང་དུ་ཕབ་ལ་བསྒོམ། དེ་ནས་ཁམས་གསེང་ལ་མེ་རླུང་བརྩིགས་པའི་ཙཀྲ་ལ་ཕབ་ལ་བསྒོམས། །དེ་ནས་རླུང་སེམས་འདུས་པའི་རང་བཞིན་འོད་དཀར་པོའི་ཐིག་ལེ་སྲན་མའི་གའུ་ཙམ་དུ་གྱུར་ནས། རྩ་རོ་མའི་ནང་ན་ཡར་རྩེག་ཆི་ལི་ལི་སོང་བས། རྩ་དེ་སྦྲུལ་ཀྱི་ཕྲུ་གུ་འོ་མས་གསོས་པ་བཞིན་དུ་དཀར་ལྡང་གིས་སོང་ནས། ཕྱི་ནང་དང་སྒྲིབ་གཡོགས་མེད་པར་གསལ་དྭངས་གིས་སོང་བར་བསྒོམ་མོ། རྩ་རྐྱང་མ་ལ་རླུང་གཟུང་བ་ནི། རླུང་སྣ་བུག་གཡོན་ནས་རྒྱུ་བའི་དུས་སུ། འོག་རླུང་བཛྲ་ཀྲོ་ཏི་ཤྭ་རི་བ་ག་པད་མ་རྒྱ་ཧཱུྃ་གིས་དྲག་པོར་བཟུང་། སྟེང་རླུང་པདྨ་ཁ་འཐུམས་ཀྱི་སྦྱོར་བས་འཇམ་པར་གཟུང་། རླུང་དེ་གཉིས་གཞི་འཛིན་པའི་ལྟེ་བར་ཁ་སྦྱར་ལ་ཅུང་ཞིག་བསྒོམ། །དེ་ནས་ཁམས་གསེངས་ལ་དྲོད་ཀྱི་མེ་ལོང་གི་སྟེང་དུ་ཕབ་ལ་བསྒོམ་མོ། ད་ནས་ཁམ་གསེངས་ལ་མེ་རླུང་བརྩེགས་པའི་འཁོར་ལོ་ལ་ཕབ་ལ་བསྒོམ། དེ་ནས་རླུང་སེམས་འདུས་པའི་རང་བཞིན་འོད་དམར་པོའི་ཐིག་ལེ་སྲན་མའི་གའུ་ཙམ་དུ་གྱུར་ནས་རྩ་རྐྱང་མའི་ནང་ན་ཡར་རྩེག་ཆི་ལི་ལི་སོང་བས། རྩ་དེ་དར་དཀར་གྱི་སྐུད་པ་མཚལ་ཆུ་ནས་དྲངས་པ་བཞིན་དུ་
༩༡དམར་ལྡང་གིས་སོང་ནས། ཕྱི་ནང་དང་སྒྲིབ་གཡོགས་མེད་པར་དྭངས་སང་གིས་སོང་བར་བསྒོམ། རྩ་ཀུན་རྡར་མ་ལ་རླུང་གཟུང་བ་ནི། རླུང་སྣ་བུག་གཉིས་ནས་རྒྱུ་བའི་དུས་སུ། འོག་རླུང་ཧཱུྃ་གཏུམ་ཆོད་ཀྱིས་དྲག་པོར་བཟུང་། སྟེང་རླུང་ཧཱུྃ་ནས་འདྲེན་གྱིས་འཇམ་པར་གཟུང་། རླུང་དེ་གྲེ་གཞི་འཛིན་པའི་ལྟེ་བར་ཁ་སྤྲད་ལ་ཅུང་ཞིག་བསྒོམ། དེ་ནས་ཁམས་གསེངས་ལ་དྲོད་ཀྱི་མེ་ལོང་གི་སྟེང་དུ་བབ་ལ་བསྒོམ། དེ་ནས་ཁམས་གསེངས་ལ་མེ་རླུང་བརྩེགས་པའི་འཁོར་ལོར་བབ་པ་བསྒོམ། དེ་ནས་རླུང་སེམས་འདུས་པའི་རང་བཞིན་འོད་དཀར་དམར་མཐིང་གསུམ་འདྲེས་པའི་ཐིག་ལེ་སྲན་མའི་གའུ་ཙམ་དུ་གྱུར་ནས། རྩ་ཀུན་རྡར་མན་ཡར་ལ་རྩེག་ཆི་ལི་ལི་སོང་བས། རྩ་དེ་ཁྱེད་ཀྱི་རྒྱུ་མ་དངུལ་ཆུས་བཀང་བ་ལྟར་ཅི་དྲག་ལ་གདབ། དྲོད་དང་བདེ་བ་མྱུར་དུ་སྐྱེ། རླུང་གི་ནད་དུ་མི་འགྱུར་བའི་དགོས་པ་ཡོད་དོ། །རྒྱས་མ་ཐེབས་ན། དེ་ལས་ཟློག་པའི་སྐྱོན་དུ་འགྱུར་རོ། (གསུམ་པ་རླུང་།)ཞི་བར་བྱེད་པ་ལ་གསུམ་སྟེ། རབ་ཚངས་པའི་བུ་གའི་སྦྱོར་བ་ཞི་བར་བྱ་བ་དང་། ཐ་མ་ན་ཀློད་པའི་སྦྱར་བས་ཞི་བར་བྱའོ། རབ་ནི་དང་པོ་རླུང་སེམས་གཉིས་སུ་མེད་པར་དྲིལ་ལ་དྭངས་སྙིགས་འབྱེད་པའི་འཁོར་ལོར་ཐུབ་ཐང་གིས་མནན། དེ་མི་ཐུབ་པར་གཟོ་ཙམ་ན་རྩོལ་བ་དྲག་པོ་ལུས་གཅུ་བ་དང་བསིག་པ་དང་རྔུབ་པའི་སྦྱོར་བ་བྱ། དེས་ཀྱང་མི་ཐུབ་པར་གཟོ་ཙམ་ན། ཚངས་པའི་བུ་ག་ནས་ཡར་ལ་རླུང་སྔོ་བ་མྱུར་བ་ཚ་བའི་ངད་དང་བཅས་པ་ཆི་ལི་ལི་སོང་བས་ཞི་བར་བསྒོམ། འབྲིང་ནི་གོང་མ་ལྟར་བྱས་ལ་མི་ཐུབ་བར་གཟོ་ཙམ་ན་བ་སྤུའི་བུ་ག་ཐམས་ཅད་ནས་གོང་མ་ལྟར་སོང་བས་ཞི་བར་བསྒོམ། ཐ་མ་ནི་གོང་མ་ལྟར་བྱས་ལ་མི་ཐུབ་པར་གཟོ་ཙམ་ན། ན་སའི་སྒོ་སློད་ལ་བཞི་ཆ་དང་བྱེད་དང་སུམ་གཉིས་ཙམ་ཁ་བྲི་ལ་བསྒོམ་པས། དང་།(ཡར་སྐྱེ་མར་འབྲིའི་རིམ་པ་ཤེས་པར་བྱའོ།) (བཞི་པ་རླུང་།)དྲག་པོ་ཡིས། ཚར་བཅད་པ་ནི་སེང་གེ་རྣམ་རོལ་གྱི་ཕྱག་རྒྱས་རླུང་གི་སྒོ་བཀག་ལ་ཙཀྲ་དྲུག་དང་པོར་ཚིགས་ཐམས་ཅད་དུ་རྣམ་ཤེས་རླུང་དང་སྦྲགས་ལ་དྲངས། དེ་ལྟར་ཐུབ་ཚད་དུ་བཟུང་པས་འཁོར་ལོ་སོར་ཚིགས་ཀུན་ཏུ་རྩེག་ཆི་ལི་ལི་སོང་བར་བསྒོམ། ལུས་ལ་ན་ཚ་ལ་སོགས་པ་ཡོད་པར་ཀྱང་རྣམ་ཤེས་རླུང་ཞོན་དྲངས་ལ་བ་སྤུའི་བུ་ག་ནས་ཡར་ལ་ནད་ཀྱི་རླངས་པ་ཕྱུ་རུ་སོང་བར་བསྒོམ་མོ།( འོག་རླུང་།)དྲང་བ་དང་མནན་པ་དང་བར་རླུང་། དཀྲུགས་པ་དང་།གསུམ་ནི་རླུང་སེམས་སྦྱོར་བ་གསུམ་དང་ལྡན་པ་སྟེ་གནད་གཞི་ཀུན་ལ་འཇུག་པ་ཡིན་ནོ། (རླུང་གི་)འགགས་དང་བྲལ་བ་ནི་ལུས་ལ་བཀུ་མཉེ་འཐགས་པར་བྱ། སྣ་སྒོར་རྒོད་བཞིན་དུ་བུད་
༩༢རླུང་འཇམ་རིང་དུ་མནན་ལ་གཡས་དང་གཡོན་དུ་གཞུན་སྒལ་ཚིགས་ལེགས་པར་བསྲང་ལ་རླུང་ཕྱིར་དྲག་ཏུ་འཕང་བར་བྱས། ཙཀྲ་བཞི་ལ་བླ་མ་བསྒོམ་པ་ནི། རླུང་གི་གནད། །ཆག་ཚད་(ལ་གཉིས་ཏེ།)ཐུན་དང་(གྱི་ཚད།)བསྟན་པ་སྟེ།(ཐོབ་པའི་ཚད།) ཐུན་ནི་རབ་འབྲེང་ཐ་མ་ལས། ཐུན་(གསུམ་)དང་(ཐུན་)དྲུག་དང་(ཐུན་)དགུ་བར་བསྒོམ། བརྟན་པ་(ཐོབ་པའི་ཚད་ལ་བཞི་སྟེ། ལུས།)སྣུམ་དང་མཉེན་(པ་དང་།)འཇམ་(པ་)དང་། ལུས་ལ་ གོས་ཀྱི་འཁྲི་བ་ཆོད་པའོ། །དགོས་ཆེད་(ནི་)ལུས་(ཀྱི་དྲོད།)དང་སེམས་ཀྱི་དྲོད། (ཐ་མ་ལ་)རིམ་(གྱིས་སྐྱེ་བ།)དང་(རྣལ་འབྱོར་པ་རབ་ལ།)ཆིག་ཆར་དག་ཏུ་སྐྱེ།(པས་སོ།) (རིག་པ་)ལམ་དུ་གཞུག་པ་(ལ་གསུམ་ལས་དང་པོར།)བྱིང་བ་གསེང་བ་ནི་རླུང་སེམས་གཅིག་ཏུ་དྲིལ་ལ་ཙ་ཀུན་རྡར་མན་ཡར་ལ་དཀར་ཆི་ལི་ལི་དྲངས་ལ་ཚངས་པའི་བུ་ག་ན་ཡར་བཏོན་ལ་ཤེས་པ་ནམ་མཁའི་མཐོང་སུ་བཞག་གོ རྒོད་པ་དགུག་པ་ནི། མེ་རླུང་འདུས་པའི་འཁོར་ལོ་ན་གཏུམ་མོ་སྦར་ཏེ་ཀྵ་དང་ཧཱུྃ་ལ་སོགས་པ་ཞུ་ནས་འཁོར་ལོ་བཞིའི་རྟོག་པ་ཆོས་ཉིད་དུ་སྦྱངས་ལ་བདེ་སྟོང་གི་ངང་ལ་ཕྲེལ་གྱིས་བསྒོམ་མོ། དང་། །ལྐུགས་པའི་སྐྱོན་རྣམས་བསལ་བ་ནི་གནས་ལུགས་ངོས་མ་ཟིན་ན་སྣང་བ་ལ་སྟོང་བས་རྒྱས་གདབ། སྟོང་པ་ལ་སྣང་བས་རྒྱས་གདབ་ལ་གཉིས་མེད་ཀྱི་དོན་འབྱངས་བར། བྱས་ལ།(སེམས་པའི་ལྟ་སྟངས་ཀྱིས་སྣང་སྟོང་གཉིས་མེད་ཀྱི་དགོངས་པ་གསལ་གདབ་བོ།) བདེ་བ་(བསྒོམ་པ་ནི་ཐིག་ལེ་འབར་འཛག་གི་གཏུམ་མོ་ཡིན།)གསལ་བ་(བསྒོམ་པ་ནི་འཁོར་ལོ་འོད་འབར་གྱི་གཏུམ་མོ་ཡིན།)མི་རྟོག་(པ་བསྒོམ་པ་ནི་བདེ་གསལ་གཉིས་ལ་རྒྱས་འདེབས།)པ།(འི་གཏུམ་མོ་ཡིན།) (བདེ་གསལ་མི་རྟོག་པ་གསུམ་འདྲེས་པའི།)ངང་ལས་(གཞན་དུ་)མ་གཡོས་མཉམ་པར་བཞག(པ་ནི་རིག་པ་ལམ་དུ་གཟུང་བའོ།) །གཏུམ་མོ་ལམ་དུ་བསླང་བ་ནི། (དོན་གསུམ་སྟེ།) (ལམ་དུ་བླང་བའི།)ཐབས་དང་(ལམ་དུ་སློངས་བའི།)ཚད་དང་(ལམ་དུ་སློངས་པའི།)དགོས་ཆེད་དོ། (དེ་ལ་དང་པོ་ལམ་སློངས་བའི།)ཐབས་ཀྱིས་(གནང་ཁ།) རླུང་གི་འཁོར་ལོ་ནས།(ཡི་གེ་ཨ་ལས་ཡེ་ཤེས་རླུང་ལྔ་སྐྱེ་བ།) རྡོ་རྗེའི་(ཆད་པ་ལྡན་པ།) །ཁ་ཐོང་(ཁའི་མཆོག་མ་དང་ལྡན་པའི།)གཞུ་(དྲག་ཏུ།)བརྡུངས་ཏེ།( གཞུ་དེ་ལ་རླུང་གི་འོད་ཟེར་ཕྱོགས་བཅུར་འཕྲོ་བ་དེས་སུམ་མདོའི་མེའི་འཁོར་ལོའི་རྃ་ལས།) ཤེས་རབ་ཡེ་
༩༣ཤེས་(མེའི)མདེའུ་ལས།འི་རང་བཞིན་གསལ་བ་བརྟན་པ་མྱུར་བ་ཕྱི་ནང་མེད་པ་དེ་ལ་ཡེ་ཤེས་ཀྱི་མེ་དམར་སེར་དུ་འགྲོ་བ་རྣམ་པར་རྟོག་པ་ཐམས་ཅད་འཇོམས་པར་བྱེད་པའི་ཆོས་དང་ལྡན་པ། སྣང་བའི་རྗེས་སུ་གྲུབ་ལ། རྟོགས་པའི་རྫས་སུ་མ་གྲུབ་པ་རང་བཞིན་དག་པའི་བདེ་བ་ཆེན་པོ་ནི། སྤྲོས་པའི་(སྟོང་གསལ་མེའི་)ཐིག་ལེ་དགུ་(པོ་དེ།)རྣམས་(ཡི་གེ་ཀྵཿལས་གྱེན་དུ་)འཕང་། ངོ་འཕངས་བས་ཡི་གེ་ཀྵའི་འཁོར་ལོ་འོད་ཀྱི་རང་བཞིན་དུ་བཞུ་ནས་ཡར་འབར་ཞིང་མར་འཛག་པར་བསྒོམས། ད་ནས་ཧཱུྃ་དང་ༀ་དིང་ༀ་གྱི་འཁོར་ལོ་ལའང་དེ་བཞིན་དུ་འབར་འཚག་བྱའོ། ཆག་ཚད་(ལ་གཉིས་ཏེ།)ཐུན་(གྱི་ཚད།)དང་བརྟན་པའོ།(ཐོབ་པའི་ཚད། སྟེ།) ཐུན་ནི་རབ་འབྲིང་ཐ་མ་སྟེ། །དྲུག་དང་བཞི་དང་གཉིས་པར་བསྒོམ། །བརྟན་པ་(ཐོབ་པའི་ཚད་ནི།)ལས་དང་ཡེ་ཤེས་ཀྱི། །གཏུམ་མོ་ལུས་(དང་སེམས།)ལ་འབར་བའོ། (གཏུམ་མོ་ལམ་དུ་སློངས་པའི།)དགོས་ཆེད་(ནི་དཀྱིལ་འཁོར་གྱི་གཙོ་བོ།)དཔའ།(ཆེན་པོ་དང་།) ལྡན་(པའི།)རིགས་ལྔ་(ཡེ་ཤེས་ལྔ་)ཡི། །མཁའ་འགྲོའི་(མ་མོའི་ཚོམ་བུ།)ཚོགས་(དང་)ཀྱི་དཀྱིལ་འཁོར་དུ། (བཅས་པའི་ངོ་བོ་ཡེ་)གདོད་མ་ཉིད་ནས་(ལྷུན་གྲུབ་ཏུ།)གནས་པའི་དོན། (དེ་ཉིད།) རང་ལ་(རྟོགས་པ་མངོན་གྱུར་དུ། )འབར་བར་གྱེད་པའོ། (སྒོམ་པ་དག་གི་)རྗེས་ཤེས་(ནི་བསྒོམ་པའི།)ཐུན་ཚོད་ཅིག་(ཅིག)ངག་ཏུ། (ཆེད་འཛིན་གྱི་རྟོག་པ་དང་བྲལ་བའི།)བདེ་བ་(ཡེ་ཤེས་རང་སྣང་གི་འཁོར་ལོ་མ་འགགས་པའི།)གསལ་བ། (རྩ་དང་རླུང་དང་བདེ་བ་ཙམ་དུའང་།)མི་རྟོག་པའི། །ངང་ལ་(རིག་པ།)མཉམ་པར་གཞག་( པར་བྱས།)ནས་ནི། ཕྱི་ནང་གསང་བའི། སྤྱོད་ཡུལ་ཀུན་དང་།(སྒོམ་དུ།) བསྲེ་བར་བྱ།(འོ།) (གསུམ་པ་གཏུམ་མོ།)མངོན་དུ་གྱུར་པའི་འབྲས་བུ་ནི། །བདག་(དོན་)ངང་གཞན་དོན་(ལྷུན་གྱིས་)གྲུབ་པ་སྟེ། (དོན་དམ།)དེས་པའི་སྐུ་(ལྔ་)དང་གསུང་(ལྔ་)དང་ཐུགས།(ལྔ་དང་།) ཡོན་ཏན་(ལྔ་དང་།)ཕྲིན་ལས་རྣམ་པ་ལྔ།(སྟེ་ཉི་ཤུ་རྩ་ལྔ་པོ་དེ་རྣམས།) (རིག་པ་)བྱང་ཆུབ་སེམས་གྱི་བདེ་ཀློང་དུ། །གཅིག་ཏུ་འཁྱིལ་པ་(སྤྲོས་པ་དང་བྲལ་བ་ནི།)བདག་གི་དོན།(ཏོ།)( ཀུན་བཟང་)ཧེ་རུ་ཀ་ཡི་ཐུགས་(སྤྲོས་པ་དང་བྲལ་བའི་ངང་།)ལས་ནི། (བདག་དོན་ཐུགས་རྗེ་ཆེན་པོ།)སྤྲུལ་པའི་ཡི་གེ་ཧཱུྃ་དུ་ཤར།(ནས།) ཧཱུྃ་གིས་འགྲོ་བ།( རིགས་དྲུག་གི་)
༩༤སེམས་ཅན་(ཐམས་ཅད།)གྱི། (ཡུལ་ལྔ་དབང་པོ་ལྔའི།)བག་ཆགས་(ཀུན་གཞི་ལ་བཞག་ནས་ཡོད་པ་དེ།)སྦྱོང་(བར་བྱེད།)པ་གཞན་གྱི་དོན།( ཏོ།) (ཡེ་ཤེས་ཀྱི།)མཁའ་འགྲོ་(མ་དང་།) མ་མོའི་ཚོགས་(སུ་གྱུར་པ་དེ་དག་)ཐམས་ཅད་ཀྱི། (ཕྱི་ནང་གསང་བའི་)རྒྱུད་ཆེན་རྒྱ་མཚོ་ལྟར་དཔག་བར་དཀའ་བ་མཐའ་ཡས་(པ་བཞུགས།)པའི། །དགོངས་པ་ཀུན་(བསམ་གཏན་གྱི་མན་ངག་འདི་ལ།)འདུས་(པའི་ཕྱིར།)གསང་བའི་བཅུད། (དུ་གྱུར་བའི་མན་ངག་) (འདི་རིག་པ།)བྱང་ཆུབ་སེམས་ཀྱི་གཏེར་དུ་སྦ།(འོ་ཞེས་ཀུ་མར་ལ་གདམས་སོ།) (རྒྱ་གར་གྱི་ཡུལ།)དུར་ཁྲོད་ཆེན་པོ་(བརྒྱད་ཀྱི་ནང་ནས།)བསིལ་བའི་ཚལ་གྱི། བྲག་ཕུག་དུ། ཨུ་རྒྱན་གྱི་མཁན་པོ་(ཆེན་པོ།) པདྨ་འབྱུང་གནས་ལ་ (དཔལ་ལྡན་)ཡེ་ཤེས་ཀྱི་མཁའ་འགྲོ་མ་རྣམས་ཀྱིས་དངོས་སུ་ལུང་བསྟན་པའི་དགོངས་ཉམས། (འདི་ནི་ཕྱི་རབས་ཀྱི་)རྣལ་འབྱོར་པ་རྣམས་ཀྱི་ཡིད་བཞིན་ནོར་བུ་རིན་པོ་ཆེ་ཉིད་དོ། (མཁའ་འགྲོ་མའི་སྙན་བརྒྱུད་)བསམ་གཏན་སྒྲོན་མ་ཞེས་བྱ་བ་རྫོགས་སོ།། ཆོས་འདི་ལ་བཞི་སྟེ། མཚན་དང་། ཕྱག་དང་། གཞུང་དང་། མཇུག་གོ། མཚན་ལ་གཉིས་ཏེ། རྒྱ་གར་གྱི་མཚན་དང་། བོད་ཀྱི་མཚན་ནོ། གཞུང་ལ་གསུམ་སྟེ། ཤེས་(ཆོས་ནམས།)པར་བྱ་བའི་ཡུལ་དང་། ཉམས་སུ་བླང་བའི་ཐབས་དང་། མངོན་དུ་གྱུར་པའི་འབྲས་བུའོ། ཉམས་སུ་བླང་བའི་ཐབ་ལ་དྲུག་སྟེ། གནས་(པ་རྒྱལ་བའི།)ལུགས་ངོ་སྤྲོད་པ་དང་། འཕྲོད་(ངོ་བོ་ཉིད།)པའི་རྟགས་དང་། ཚད་དང་། རིག་པ་བཞག་(དབྱིངས་ཀྱི།)ཐབས་དང་། ཉམས་དང་། དེ་ཐོག་ཏུ་གནས་སུ། མ་བཏུབ་ན་བཅོས་ཐབས་བསྟན་པའོ། །ཉམས་ལ་གསུམ་སྟེ། དབྱིངས་ཀུན་ཏུ་བཟང་(རིགས་དང་།)མོའི་། ཉམས་དང་། ཡེ་ཤེས། ཀུན་ཏུ་(དབྱིངས་ཀྱི།)བཟང་མོའི་ཉམས་དང་། དབྱིངས་ཡེ་ཤེས་དབྱེར་མེད་བདེ་བ་(བདེ་གསལ་ཆེན་པོའི་ཉམས་སོ།) འབྲས་བུ་ལ་གཉིས། རྣམ་གྲངས་སུ་ཀུན་དག་དབྱེ་བ་དང་། ངོ་བོ་ཉིད་དུ་བརྡུ་ཚུལ་ལ། མཇུག་གི་དོན་ལ་གཉིས། ཟུང་ཅིག་(བླང་དོར།)པར་གདམས་པ་དང་། དགེ་(ཆོས་དབྱིངས།)པ་བསྔོ་པའོ། བསྡུས་དོན། ཨི་ཐྀ།།


c: text/html

text:
བཙུན་མའི་དབུ་མཛད་རྣམས་ལ་བཅར་འདྲི་བྱས་པ།
- ཕྱི་ལོ་ 2018 ཟླ་ 3 ཚེས་ 4 ཉིན།
ད་ལན་བདག་ཅག་གི་སྟོན་པ་བཅོམ་ལྡན་འདས་མངོན་པར་རྫོགས་པར་སངས་རྒྱས་པའི་གནས་མཆོག་རྡོར་གདན་དུ། རྒྱལ་ཡོངས་བཀའ་བརྒྱུད་སྨོན་ལམ་ཆེན་མོ་ཐེངས་སོ་ལྔ་པ་ཚོགས་པའི་སྐབས་སུ། སྔར་དང་མི་འདྲ་བར་༸རྒྱལ་དབང་ཀརྨ་པ་མཆོག་གིས་རྒྱ་བལ་འབྲུག་གསུམ་གྱི་སྒྲུབ་བརྒྱུད་ཀརྨ་ཀཾ་ཚང་གི་བཙུན་མའི་དགོན་སྡེ་ཁག་གི་བཙུན་མ་བཞི་ནས་ཀྱང་། རྒྱུན་ལྡན་བཀའ་བརྒྱུད་སྨོན་ལམ་ཆེན་མོའི་དབུ་མཛད་རྣམས་དང་ལྷན་ཅིག་ཏུ་ཞལ་འདོན་གྱི་དབུ་མཛད་གནང་དགོས་པའི་བཀའ་སློབ་ཕེབས་པ་ལྟར། ད་ལན་བཀའ་བརྒྱུད་སྨོན་ལམ་ཐེང་སོ་ལྔ་པའི་སྐབས་སུ་བཙུན་མའི་དབུ་མཛད་བཞི་ནས་ཉིན་ལྟར་བཙུན་མ་གཉིས་རེ་ནས་རེ་མོས་བཞིན་བཀའ་བརྒྱུད་སྨོན་ལམ་གྱི་དབུ་མཛད་ཆེན་མོ་རྣམས་དང་ལྷན་དུ་དབུ་མཛད་གནང་བཞིན་མཆིས། དེ་ཡང་བཙུན་མ་བཞི་པོ་དེ་དག་རྣམས་ནི་འབྲུག་དཔལ་མོ་ཆོས་ཀྱི་ལྡིང་ཁང་གི་བཙུན་མ་མཁས་མཆོག་དཔལ་མོ་དང་། བལ་ཡུལ་ཁྲ་འགུ་སྒྲོལ་མ་ལྷ་ཁང་གི་བཙུན་མ་ཚུལ་ཁྲིམས་སྒྲོལ་མ། དེ་བཞིན་ར་ལང་སྐྱེ་དགུའི་བདག་མོ་ཆོས་གླིང་གི་བཙུན་མ་འཇམ་དཔལ་དང་། ཏི་ལོག་པུར་ཀརྨ་སྒྲུབ་བརྒྱུད་དར་རྒྱས་གླིང་གི་བཙུན་མ་དབྱངས་ཅན་སྒྲོལ་མ་བཅས་ཡིན། དེ་ལ་བརྟེན་ནས་སྨོན་ལམ་གྱི་ཚོགས་བཅར་བ་གྲྭ་བཙུན་སྤྱི་དང་ལྷག་པར་དུ་ཕྱོགས་མཐའ་ཁག་ནས་ཕེབས་པའི་དད་ལྡན་སྐྱ་བོ་རྣམས་ལ་དད་ལྡན་དང་བ་འདྲེན་པའི་མིག་རྒྱན་དུ་འགྱུར་ནས། ཚང་མས་ཕོ་མོ་ཟུང་གི་སྐད་གཉིས་ལྷན་ཅིག་ཏུ་མཛད་ན་ཞལ་འདོན་གྱི་གདངས་དབྱངས་ཆེས་སྙན་མོ་འདུག་ཅེས་དགའ་མོས་དང་བསྔགས་བརྗོད་ཀྱི་མེ་ཏོག་དུ་མ་འཐོར།
དེ་ནི་ལོ་རྒྱུས་དང་སྤྱི་ཚོགས་རྣམས་ཀྱི་ཁྲོད་དུ་ཤེས་ཡོན་དང་གོ་སྐབས་ལ་སོགས་པ་ཆེས་ཉུང་བས། ཕྱོགས་དུ་མ་ནས་དཀའ་ངལ་མི་ཉུང་བ་ཞིག་འཕྲད་བཞིན་མཆིས་པའི་བོད་བརྒྱུད་ནང་བསྟན་གྱི་རབ་བྱུང་བཙུན་མའི་སྡེ་སྤྱི་དང། བྱེ་བྲག་ཏུ་རང་རེ་དཔལ་ལྡན་དུས་གསུམ་མཁྱེན་པའི་རྗེས་འཇུག་སྒྲུབ་བརྒྱུད་ཀརྨ་ཀཾ་ཚང་གི་བཙུན་མའི་སྡེ་རྣམས་ལ་མཚོན་ན། ཆེས་དགའ་སྤོབས་བྱ་འོས་པ་དང་གཟི་བརྗིད་དང་ལྡན་པ་ཞིག་ཡིན། མ་ཟད་སྔར་རྒྱ་བོད་གཉིས་སུ་སྟོན་པའི་འཁོར་རྣམ་བཞི་ལྷན་ཅིག་དུ་འཛོམས་ནས་ཆོས་ཕྱོགས་ཀྱི་བྱ་བ་སྒྲུབ་པ་དུ་མ་ཡོད་མོད། འོན་ཀྱང་དེ་ལྟར་ཞལ་འདོན་འགོ་འདྲེན་པའི་དབུ་མཛད་བཙུན་པ་དང་བཙུན་མ་གཉིས་འདྲ་མཉམ་གྱི་སྒོ་ནས་ལྷན་དུ་དབུ་མཛད་གནང་བ་ནི་སྔར་བྱུང་མྱོང་མེད་པས་རབ་བྱུང་བཙུན་མའི་སྡེའི་ཁྲོད་དུ་ལོ་རྒྱུས་ཀྱི་རི་མོ་ཞིག་ཀྱང་གསར་དུ་བསྐྲུན་པ་ཡིན།
དེ་ལྟ་བུའི་ཆོས་ཕྱོགས་ཀྱི་ལས་རིམ་ཆེས་གཟི་བརྗིད་དང་ལྡན་པ་དེ་དག་ཡོངས་སུ་རྫོགས་པར་བྱུང་བ་དེ་ཡང་སྤྱིར་རྒྱུ་རྐྱེན་དུ་མ་ཡོད་མོད། དེའི་ནང་ནས་གཙོ་བོ་ནི་རང་རེ་སྒྲུབ་བརྒྱུད་ཀརྨ་ཀཾ་ཚང་གི་རྗེས་འཇུག་པ་རྣམས་ཀྱི་མེ་ཏོག་གང་ལ་ཕོག་པའི་ལྷ་སྐལ་༸དཔལ་རྒྱལ་བའི་དབང་པོ་སྐུ་ཕྲེང་བཅུ་བདུན་པ་ཆེན་པོ་ཨོ་རྒྱན་འགྲོ་འདུལ་ཕྲིན་ལས་དབང་གི་རྡོ་རྗེ་མཆོག་གི་ཐུགས་བསྐྱེད་འགྲན་ཟླ་དང་བྲལ་བ་བརྟེན་ནས་བྱུང་བ་ཡིན། དེ་ཡང་ལོ་ཤས་ཀྱི་སྔོན་ནས་བཟུང་༸རྒྱལ་དབང་མཆོག་གིས་རྒྱ་བལ་འབྲུག་ལ་སོགས་སྒྲུབ་བརྒྱུད་ཀརྨ་ཀཾ་ཚང་གི་བཙུན་མའི་སྡེ་རྣམས་ལ་དམིགས་བསལ་དུ་ཐུགས་རྗེ་གཟིགས་པ་ཆེན་པོས། དམངས་རྣམས་སུའང་སྤྱིར་བདག་ཅག་གི་སྟོན་པ་སངས་རྒྱས་བཅོམ་ལྡན་འདས་ཀྱི་གཙོ་བོའི་འཁོར་དུ་རབ་ཏུ་བྱུང་བའི་སྡེ་ལ་འཁོར་རྣམ་བཞི་བཅས། དགེ་སློང་ཕ་མ་གཉིེས། དགེ་ཚུལ་ཕ་མ་གཉིས་བཅས་བཞི་ཆར་བསྟན་པའི་ཁང་བཟང་གྲུ་བཞི་བཏེག་པའི་ཀ་བ་བཞི་ལྟ་བུ་ཡིན་པས་དགེ་སློང་མ་དང་། དགེ་ཚུལ་མ་གཉིས་པོའང་དགེ་སློང་ཕ་དང་དགེ་ཚུལ་ཕ་ལྟ་བུར་རྒྱལ་བའི་བསྟན་པར་ཆེས་གལ་ཆེ་ཡིན་པ་སོགས་ཀྱི་བཀའ་སློབ་ཟབ་མོ་རབ་དང་རིམ་པ་སྩལ་བ་དང་། དེ་བཞིན་བཙུན་མ་རྣམས་ཀྱི་རྗེས་ལུས་ཀྱི་གནས་སྟངས་དང་ཤེས་ཡོན་སོགས་ཡར་རྒྱས་གོང་སྤེལ་སླད་དུ། བཙུན་མའི་དགོན་སྡེ་ཁག་རྣམས་སུ་བཤད་པའི་སྡེ་བཙུགས་པ་དང་། དེ་དག་རྣམས་ཀྱི་སྦྱང་བྱའི་གཞུང་ཆེན་རྣམས་གཏན་ལ་ཕབ་པ། དེ་བཞིན་འཕགས་མ་བདེ་བྱེད་མའི་དགུན་ཆོས་བཙུགས་པ་དང་། ལྷག་པར་དུ་སྔར་བོད་ཀྱི་ལོ་རྒྱུས་ཁྲོད་དུ་བྱུང་མྱོང་མེད་པའི་དགེ་སློང་མའི་སྡོམ་པ་འབོགས་རྒྱུའི་ལས་འགུལ་སྤེལ་བ་དང་ཆབས་ཅིག །སྒྲུབ་པའི་སྡེ་ཕྱོགས་སུའང་ཚེ་རིང་མ་ལ་སོགས་པའི་སྒྲུབ་པ་ཆེན་མོ་རྣམས་བཙུགས་པ། དེ་བཞིན་མཐོང་བ་བརྒྱུད་པའི་ཕྱག་ལེན་རྣམས་དང་། ལྷག་པར་དུ་བཀའ་བརྒྱུད་སྨོན་ལམ་ཆེན་མོའི་ཞལ་འདོན་གདངས་དབྱངས་རྣམས་ཀཾ་ཚང་དགོན་སྡེ་གཞན་རྣམས་ཀྱི་གྲྭ་བཙུན་དབུ་མཛད་རྣམས་དང་ལྷན་དུ་སྦྱོང་བརྡར་གྱི་བཀའ་དྲིན་སྩལ་བ་ལ་སོགས་པའི་ཐུགས་བསྐྱེད་ལ་བརྟེན་ནས་ད་ལྟ་ཐུན་མོང་དུ་གྲུབ་འབྲས་བཟང་པོ་དེ་ལྟར་བྱུང་བ་ཡིན།
ད་ལན་གོ་སྐབས་དེ་དང་བསྟུན་ཏེ་ང་ཚོ་གསར་འགོད་ཚན་པའི་ངོས་ནས་དབུ་མཛད་མཁས་མཆོག་དཔལ་མོ་དང་། ཚུལ་ཁྲིམས་སྒྲོལ་མ་གཉིས་ལ་བཅར་འདྲི་བྱས་སྐབས་རྣམ་གཉིས་ནས་གསུང་དོན།
སྤྱིར་༸དཔལ་རྒྱལ་དབང་ཡིད་བཞིན་ནོར་བུ་མཆོག་གི་བཙུན་མ་རྣམས་ལ་ཐུགས་རྗེ་གཟིགས་པ་ཆེན་པོས་བཀའ་སློབ་ལམ་སྟོན་དང་། དེ་བཞིན་སྐུ་དངོས་ཀྱིས་བཙུན་མའི་ལས་རིམ་རྣམས་ལ་གཟིགས་ཞིབ་སོགས་བཀའ་དྲིན་སྟོང་གསུམ་རིན་པོ་ཆེས་གཏམས་ཏེ་ཕུལ་ཡང་གཞལ་དཀའ་བའི་བཀའ་དྲིན་དང་ཐུགས་རྗེ་གྲིབ་བསིལ་གྱི་འོག་ཏུ། བཀའ་བརྒྱུད་སྨོན་ལམ་གྱི་དབུ་མཛད་ཆེན་པོ་འོད་ཟེར་རབ་བརྟན (བྷ་ཡེ་ཀརྨ) གྱིས་སྨོན་ལམ་ཆེན་མོའི་ཞལ་འདོན་གྱི་གདངས་དབྱངས་རྣམས་ལེགས་པར་བསླབས་མཛད་པ་དང་། ཡང་ནས་ཡང་དུ་སྦྱོང་བརྡར་བྱས་པའི་ཉེར་ལེན་ལ་བརྟེན་ནས་ད་ལོ་ ༢༠༡༨ བཀའ་བརྒྱུད་སྨོན་ལམ་ཆེན་མོ་ཐེངས་སོ་ལྔ་པའི་སྐབས་སུ་དངོས་སུ་སྒྲ་སྐྱེད་ཁ་པར་ (mike) ཐོག་ནས་དབུ་མཛད་བྱ་ཐུབ་པ་བྱུང་ཡོད་པ་དང་། དེ་བཞིན་རྒྱལ་ཡོངས་བཀའ་བརྒྱུད་སྨོན་ལམ་ཆེན་མོ་དེ་འདྲ་ཞིག་ལ་སྤྱིར་དབུ་མཛད་བྱ་བའི་ཤེས་ཡོན་དང་ཉམས་མྱོང་སོགས་མེད་ཀྱང་། དེ་ལྟར་༸རྒྱལ་དབང་ཡིད་བཞིན་ནོར་བུ་མཆོག་གིས་བརྩེ་ཆེན་གཟིགས་པ་ཆེན་པོས་བླ་མེད་ཀྱི་གོ་སྐབས་སྩལ་ནས་དབུ་མཛད་བྱ་རྒྱུ་བྱུང་བ་དེ་ཆེས་སྐལ་བ་བཟང་པོ་ཞིག་དང་ཡིད་དགའ་བའི་གནས་སུ་གྱུར་པདང་། དེ་བཞིན་མ་འོངས་པའི་ཆར་ཡང་འདུས་བྱས་ཀྱི་ཆོས་ཐམས་ཅད་མི་རྟག་པ་ཡིན་པས་བཙུན་མ་སྐུ་བགྲེས་པ་རྣམས་གཏན་དུ་བཞུགས་མི་སྲིད་པས། བཙུན་མ་གཞོན་པ་དང་དགུང་ལོ་ཆུང་བ་རྣམས་ལ་བསླབ་བྱའི་ཚུལ་དུ་གསེར་ལས་དཀོན་པའི་གོ་སྐབས་རྣམས་ཐོབ་ཚེ་ཕྱིར་བཤོལ་མི་བྱེད་པར་དགའ་དད་སྤྲོ་གསུམ་གྱི་ངང་ནས་གོ་སྐབས་རྣམས་ཉེ་བར་བླངས་ཏེ་གང་ཐུབ་ཀྱིས་གོམ་པ་མདུན་དུ་སྤོ་དགོས་ཚུལ་བཤད།
མཐའ་དོན་དུ་རྣམ་པ་གཉིས་ནས་གསུངས་དོན། ༸དཔལ་རྒྱལ་དབང་ཡིད་བཞིན་ནོར་བུ་མཆོག་གིས་བོད་ཀྱི་བཙུན་མ་སྤྱི་དང་། ལྷག་པར་དུ་སྒྲུབ་བརྒྱུད་ཀརྨ་ཀཾ་ཚང་གི་བཙུན་མ་རྣམས་ལ་བསྟན་འཛིན་གྱི་སྐྱེས་བུ་གཞན་ལས་ལྷག་པའི་ཐུགས་རྗེའི་གཟིགས་པ་ཆེན་པོ་དེ་ལྟར་མཛད་པའི་བཀའ་དྲིན་ནི་སྐྱེ་བ་དང་ཚེ་རབས་ཀུན་ཏུ་འཇལ་ཡང་མི་ཐུབ་མོད། འོན་ཀྱང་མ་འོངས་པར་༸རྒྱལ་དབང་ཡིད་བཞིན་ནོར་བུ་མཆོག་གིས་བཀའ་ཇི་ལྟར་སྩལ་བ་བཞིན་སོ་སོའི་ངོས་ནས་གང་ཐུབ་ཀྱིས་ཞབས་ཞུ་བསྒྲུབ་རྒྱུ་ཡིན། དེ་བཞིན་རང་རེ་རྣམས་ཀྱི་མགོན་དཔུང་མཚུངས་ཟླ་མ་མཆིས་པ་༸དཔལ་རྒྱལ་དབང་ཡིད་བཞིན་ནོར་བུ་མཆོག་གི་དབུས་པའི་བཀའ་བརྒྱུད་རྒྱལ་བ་ཡབ་སྲས་སོགས་བསྟན་འཛིན་གྱི་སྐྱེས་བུ་རྣམས་སྐུ་ཚེ་ཞབས་པད་ཚེ་ལྷའི་ངོ་བོར་བརྟན་ནས། མཛད་འཕྲིན་ནམ་མཁའི་ཁྱོན་ལྟར་ཁྱབ་ཐུབ་པའི་སྨོན་འདུན་ཞུ་རྒྱུ་ཡིན་ཞེས་གསུངས་སོ། །
དེ་ལྟར་བཙུན་མའི་དབུ་མཛད་རྣམས་ཀྱི་སྐོར་དང་དེ་དག་ལ་བཅར་འདྲི་བྱས་པའི་གནས་ཚུལ་ཉུང་བསྡུས་ཞིག་གསར་འགྱུར་གྱི་ཚུལ་དུ་གངས་ལ་ཉི་ཤར་ནས།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་

robotstxt: allowed

filter: keep


text:
སྨོན་ལམ་ཉིན་དང་པོའི་བཀའ་སློབ།
- ཕྱི་ལོ་ 2017 ཟླ་ 2 ཚེས་ 13 ཉིན།
ཕྱི་ལོ་༢༠༡༧ ཟླ་༢ ཚེས་༡༣ ཉིན་སྔ་དྲོ་དཔལ་༸རྒྱལ་དབང་ཀརྨ་པ་མཆོག་གིས་སྔ་དྲོ་ཐེག་ཆེན་གསོ་སྦྱོང་སྐབས་བཀའ་སྩལ་དོན།
སེམས་ཅན་ཐམས་ཅད་སངས་རྒྱས་ཀྱི་གོ་འཕང་ལ་འགོད་པར་བྱ། དེའི་ཆེད་དུ་ཐེག་པ་ཆེན་པོའི་གསོ་སྦྱོང་གསན་འཚལ། དུས་རྒྱུན་བཀའ་བརྒྱུད་སྨོན་ལམ་སྐབས་ཐེག་ཆེན་གསོ་སྦྱོང་བྱེད་ཀྱི་ཡོད། དེ་རིང་ཡང་ཐེག་ཆེན་གསོ་སྦྱོང་བྱེད་པའི་དུས་ལ་བབ་པ་ཡིན། དེ་ནི་དགེ་སློང་རྣམས་ཀྱིས་ངེས་པར་དུ་ལེན་དགོས། གཞན་དགེ་བསྙེན་དང་དགེ་ཚུལ་རྣམས་ཀྱིས་ལེན་མི་ལེན་འདོད་པ་ཡིན། པུས་མོ་འཛུགས་ཐུབ་མཁན་ཚོས་པུས་མོ་བཙུགས་ཏེ་དེའི་རྗེས་ཟློས་ལན་གསུམ་དུ་གནང་དགོས།
དེ་ནས་ཐབས་ལེགས་ཞེས་བརྗོད་སྐབས་ཀུན་གྱིས་ཐེག་པ་ཆེན་པོའི་གསོ་སྦྱོང་གི་སྡོམ་པ་ཐོབ་སོང་སྙམ་པའི་མོས་པ་བྱ་དགོས། དེའི་མཇུག་ཏུ་བསླབ་པ་བརྗོད་པ་ཡིན། བསླབ་པ་བརྗོད་པ་ཞེས་པ་ནི་བསྲུང་བྱ་རྣམས་གསུངས་ཀྱི་ཡོད། དེ་ཡང་སྲོག་མི་གཅོད་པ། མ་བྱིན་པར་མི་ལེན་པ། མི་ཚངས་པར་མི་སྤྱོད་པ། རྫུན་མི་སྨྲ་བ། ཆང་མི་འཐུང་བ། དགོས་པ་ཁྱད་པར་ཅན་མེད་པར་ཁྲི་སྟན་ཆེན་པོར་མི་འཛེགས་པ། གུང་ལས་འདས་ཏེ་དུས་མ་ཡིན་པའི་ཁ་ཟས་མི་ཟ་བ། དྲི་ཞིམ་མི་གཏོར་བ་དང་གར་དང་གླུ་མི་བྱ་བ་རྣམས་ཡིན། དེ་ཡང་དེ་རིང་ནས་སང་ཉི་མ་མ་ཤར་གྱི་བར་དུ་སྲུང་སྙམ་པའི་ཀུན་སློང་དང་བཅས་དེ་རྗེས་ཟློས་མཛད་པར་ཞུ།
དེ་རིང་བཀའ་བརྒྱུད་སྨོན་གྱི་ཉིན་དང་པོ་ཆགས་ཀྱི་ཡོད། དེ་ཡང་ཚང་མས་མཁྱེན་གསལ་ལྟར་གནས་མཆོག་འདི་ཉིད་ནི་རྩ་ཆེན་ཞིག་ཡིན་པ་དང་། ནང་པ་སངས་རྒྱས་པའི་གནས་ཆེ་ཤོས་ཤིག་ཀྱང་ཡིན། དེ་ལ་ཆོས་བརྒྱུད་ཁག་ཀྱི་སྨོན་ལམ་ཡང་མང་པོ་ཚོགས་ཀྱི་ཡོད། གནས་དེར་བཀའ་བརྒྱུད་སྨོན་ལམ་དེ་དག་ཚོགས་ནས་ད་བར་ལོ་ངོ་སོ་བཞི་ཕྱིན་ཡོད། སྨོན་ལམ་ཚོགས་དགོས་པ་ནི་སེམས་ཅན་ཀུན་ལ་བདེ་སྐྱིད་འབྱུང་བ་དང་། འཛམ་གླིང་ཞི་བདེ་འབྱུང་བའི་ཆེད་ཡིན། ཞི་བདེ་འབྱུང་བའི་རྩ་བ་ནི་རང་ཉིད་མི་བཟང་པོ་བྱེད་རྒྱུ་དེ་རེད། དེ་འདྲ་ཡིན་སྟབས་ཚང་མས་ཐོག་མར་རང་ཉིད་བཟང་པོར་བཅོས་དགོས། ཐམས་ཅད་ཆོས་བཞིན་ཡོང་དཀའ་ཡང་འབད་བརྩོན་བྱ་དགོས་པ་ཡིན། འབད་བརྩོན་བྱས་ན་མི་འབྱུང་ཅི་ཡང་མེད། སྨོན་ལམ་འདི་ཡང་ལོ་ལ་ལན་གཅིག་ལས་མེད། དེ་ཡང་ཉིན་འགའ་ལས་མེད་སྟབས་ཚང་མས་གང་དྲག་དྲག་གནང་རོགས་ཞེས་བཀའ་སྩལ།
ཕུང་པོ་གསུམ་པའི་མདོའི་བཀའ་ཁྲིད།
དེ་ཡི་མཇུག་ཏུ་ཕུང་པོ་གསུམ་པའི་མདོ་གསུང་སྐབས། ད་ཕུང་པོ་གསུམ་པའི་མདོ་འདོན་པའི་དུས་ལ་བབ་པ་ཡིན། ཕུང་པོ་གསུམ་པོ་དེ་ནི་ཕྱག་འཚལ་བའི་ཕུང་པོ་དང་། རྗེས་སུ་ཡི་རང་པའི་ཕུང་པོ་དང་། བསྔོ་བའི་ཕུང་པོ་བཅས་ཡིན། མདོ་འདི་ཡང་སྔར་རྒྱ་གར་ལ་མ་གཏོགས་བོད་དུ་འདོན་སྲོལ་མེད།
སྔར་རྒྱ་གར་དུའང་སྡིག་པ་སྟོབས་ཆེན་བྱེད་པ་དག་གིས་འདོན་སྲོལ་ཡོད་པས་ཕྱིས་ནས་བོད་དུ་མདོ་དེ་དག་འདོན་པའི་སྐབས་སྡིག་པོ་ཆེ་ཞིག་འདུག་ཅེས་ཟེར་སྲོལ་ཡོད། གང་ལྟར་ཡང་ང་ཚོས་འཁོར་བ་ཐོག་མ་མེད་པ་ནས་སྡིག་པ་དཔག་ཏུ་མེད་པ་བྱས་ཡོད། སྡིག་པ་དེ་དག་བཤགས་པའི་ཐབས་མཆོག་ཏུ་འགྱུར་པ་ནི་ཕུང་པོ་གསུམ་པའི་མདོ་དེ་ཉིད་དུ་གྱུར། དེ་ཡང་དང་པོ་ཕྱག་འཚལ་བའི་ཕུང་པོ་ནི། སངས་རྒྱས་སོ་ལྔ་པོ་དེ་དག་ལ་དམིགས་ནས་ཚེ་ཐོག་མ་མེད་པ་ནས་བསགས་པའི་སྡིག་པའམ། ཡང་ན་ཚེ་སྟོད་ལ་བསགས་པའི་སྡིག་པའམ། མདོར་ན་སྡིག་པ་ཅི་དང་ཅི་བགྱིས་པ་ཐམས་ཅད་ཁོང་རྣམས་ཀྱིས་མ་མཁྱེན་པ་མེད་པས། དེ་དག་གི་སྤྱན་སྔར་སྡིག་པ་དེ་དག་བཤགས་ཀྱི་ཡོད་སྙམ་པའི་མོས་པ་བྱེད།
གཉིས་པ་རྗེས་སུ་ཡི་རང་བའི་ཕུང་པོ་ནི། རྗེས་སུ་ཡི་རང་བ་དེ་ལ་བསོད་ནམས་དཔག་ཏུ་མེད་པ་ཡོད། དེ་ཡང་དུས་གསུམ་གྱི་སངས་རྒྱས་ཐམས་ཅད་ཀྱི་དགེ་བ་ལ་རྗེས་སུ་ཡི་རང་བ་ཡིན་ན་བསོད་ནམས་དེ་དང་མཉམ་པ་ཐོབ་པར་གསུངས། སངས་རྒྱས་ཀྱི་མཛད་པ་ལ་རྗེས་སུ་ཡི་རང་བྱས་པ་ཡིན་ན་དེ་དང་ཆ་འདྲ་བའི་དགེ་རྩ་ཐོབ་ཀྱི་ཡོད།
གསུམ་པ་བསྔོ་བའི་ཕུང་པོ་ནི། ང་ཚོས་དགེ་བ་གང་བསགས་པའི་མཇུག་ཏུ་བསྔོ་བ་མ་བྱས་ན་དགེ་རྩ་དེ་དག་ཆུད་ཟོས་སུ་འགྱུར་བཞིན་ཡོད། དེས་ན་དགེ་རྩ་དེ་དག་ཡང་དག་གམ་གོང་དུ་འཕེལ་བའི་ཆེད་དུ་བསྔོ་བ་མཛད་དགོས་པ་ཡིན། མདོར་ན་བྱང་ཆུབ་སེམས་པའི་ལམ་གྱི་ཉམས་ལེན་མཐའ་དག་ཕྱག་འཚལ་བའི་ཕུང་པོ་དང་། རྗེས་སུ་ཡི་རང་བའི་ཕུང་པོ་དང་། བསྔོ་བའི་ཕུང་པོའི་ནང་མ་འདུས་པ་མེད་པས་ཁྱེད་རྣམ་པས་ཀྱང་ཕུང་པོ་གསུམ་པའི་མདོ་ལེགས་པར་འདོན་པར་ཞུ། ཞེས་བཀའ་སྩལ་ཏོ། །
བསམ་གཏན་མཐར་ཕྱིན་ནས་ཕབ།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་


text:
བཀའ་བརྒྱུད་སྨོན་ལམ་སྐབས་སོ་བདུན་པའི་གནས་བརྟན་ཕྱག་སྐོར་རམ་བསོད་སྙོམས་རྒྱུ་འབུལ་གྱི་མཛད་རིམ།
- ཕྱི་ལོ་ 2020 ཟླ་ 2 ཚེས་ 7 ཉིན།
ཕྱི་ལོ་ ༢༠༢༠ ཟླ་ ༢ ཚེས་ ༧ ཉིན་སྔ་དྲོ་དུས་ཚོད་བདུན་པའི་ཐོག་བསོད་སྙོམས་རྒྱུ་འབུལ་གྱི་མཛད་རིམ་དབུ་ཚུགས་ཤིང་། སྤྱིར་བསོད་སྙོམས་རྒྱུ་འབུལ་གྱི་མཛད་རིམ་ནི་སྔ་ལོ་ལྟར་བདག་ཅག་གི་སྟོན་པ་གཙོ་འཁོར་གསུམ་གྱིས་དབུས་ཐུབ་པས་བཀའ་ བསྒོས་ཤིང་བསྟན་པའི་རྒྱལ་མཚན་འཛིན་པའི་འཕགས་པའི་གནས་བརྟན་ཆེན་པོ་ཡན་ལག་འབྱུང་དང་། མ་ཕམ་པ་དང་། ནགས་ན་གནས་པ་ལ་སོགས་གནས་བརྟན་ཆེན་པོ་བཅུ་དྲུག་གི་ཞལ་འབག་དང་ཟ་འོག་ལས་གྲུབ་པའི་ན་བཟའ་ལོ་ཤས་སྔོན་ནས་བཅོས་ པ་དེ་བཞིན་མནབས་ནས་གནས་བརྟན་རེ་རེའི་མཇུག་ཏུ་ཞལ་ཏ་བ་རེ་དང་གནས་བརྟན་སོ་སོའི་དགྲ་བཅོམ་གྱི་འཁོར་གྲངས་དང་ མཐུན་པ་ མཚོན་ཕྱིར་དགྲ་བཅོམ་བརྒྱ་ཕྲག་རེར་དགེ་སློང་རེ་རེའི་གྲངས་ཀྱིས་མཚོན་པར་བྱས་ཏེ་གནས་བརྟན་རང་རང་གི་དགྲ་བཅོམ་གྱི་འཁོར་ གྲངས་དང་མཐུན་པའི་བར་དུ་གནས་བརྟན་རེ་སྟེ་ཡོངས་བསྡོམས་དགེ་སློང་བརྒྱ་དང་བདུན་ཅུ་ཙམ་དང་ཕྱི་ནང་གི་དགེ་སློང་མ་བཅུ་ཕྲག་ ལ་ཉེ་བ་རྣམས་རེ་རེ་བཞིན་བསོད་སྙོམས་ལ་ཕེབས་སྐབས་སྤྱོད་ལམ་དུལ་ཞིང་གོམ་སྟབས་བུལ་བ་སྔོན་བདག་ཅག་གི་སྟོན་པ་ཐུགས་ རྗེ་ཅན་འཇིག་རྟེན་དུ་འཚོ་ཞིང་གཞེས་པའི་སྐབས་སུ་ཡང་དགེ་སློང་རྣམས་བསོད་སྙོམས་ལ་རྒྱུ་ཚུལ་འདི་ལྟ་བུ་ཞིག་ཡིན་ཤས་ཆེ་སྙམ་ པའི་དད་གུས་རང་དབང་མེད་པར་སྐྱེ་ཞིང་། འདྲེན་བྱེད་མཆི་མས་བརླན་ཞིང་ལུས་ཀྱི་བ་སྤུ་དབང་མེད་དུ་ལྡང་བར་བྱེད།
བསོད་སྙོམས་འབུལ་ཚུལ་སྔར་མུས་བཞིན་འཕགས་པའི་གནས་བརྟན་རྣམས་སྨོན་ལམ་ཆོས་རའི་ནང་ལོ་ཤས་སྔོན་ནས་བསྐྲུན་པའི་རང་ རང་གི་བཞུགས་ཁྲིར་འཁོད་ཟིན་རྗེས་བསྙེན་བཀུར་གྱི་འབུལ་བ་ཐོག་མ་༸སྐྱབས་རྗེ་འབོ་དཀར་ཡང་སྲིད་རིན་པོ་ཆེ་མཆོག་ནས་བར་མ་རབ་ བྱུང་གི་སྡོམ་པ་ནོད་པའི་རྟེན་མཚོན་གྱི་སྒོ་འཕར་འབྱེད་སླད་སྟོབ་པར་མཛད་ཅིང་། དེ་མཇུག་བླ་བྲང་ཆེ་འབྲིང་ཁག་དང་། ཕྱི་ནང་དད་ ལྡན་གྱི་ཡོན་བདག་ཕོ་མོ་ཡོངས་ནས་རེ་རེ་བཞིན་ཚང་ཀ་མེད་པར་བསོད་ནམས་ཀྱི་ཚོགས་གསོག་སླད་བསྙེན་བཀུར་ གྱི་འབུལ་བ་ ལེགས་པར་ཞུས།
འདི་ལོ་བཀའ་བརྒྱུད་སྨོན་ལམ་ཐེངས་སོ་བདུན་པའི་དུས་འདིར་འཕགས་པའི་གནས་བརྟན་བཅུ་དྲུག་གི་ཞལ་འབག་དང་ན་བཟའ་གནའ་བོའི་ ལོ་རྒྱུས་དང་མཐུན་པར་རྒྱ་ལུགས་སུ་མནབས་ཏེ་བསོད་སྙོམས་ལ་ཕེབས་པ་ནི། དེ་ཡང་ཐོག་མར་བདག་ཅག་གི་སྟོན་པ་སྐུ་མྱ་ངན་ལས་ འདའ་ཁར་གང་གི་ལུང་རྟོགས་ཀྱི་བསྟན་པ་གནས་བརྟན་བཅུ་དྲུག་པོར་ཚུལ་བཞིན་སྐྱོང་དགོས་ཚུལ་གྱི་བཀའ་བསྒོས་པ་ཇི་བཞིན་ད་བར་ གནས་བརྟན་རྣམས་ཀྱིས་ཡུལ་སོ་སོར་བཞུགས་ཏེ་བསྟན་དོན་རླབས་པོ་ཆེ་མཛད་མུས་དང་། འཕགས་པའི་གནས་བརྟན་རྣམས་བསྟན་ པའི་བདག་པོར་སོང་རབ་བྱུང་སྟོང་ཚོ་བརྒལ་བ་གང་དུ་ཚོགས་པའི་གཞིར་དངོས་སུ་བྱོན་ཏེ་བསྟན་པའི་བྱ་བ་མཛད་ཚུལ་གསུང་རབ་ཁག་ གི་ནང་དངོས་སུ་གསལ་བ་ལྟར། བདག་ཅག་གི་སྟོན་པ་སྐུ་མྱ་ངན་ལས་འདས་རྗེས་འཕགས་པའི་གནས་བརྟན་རྣམས་བསྟན་པའི་བདག་པོ་ འགྲོ་བའི་རྣམ་འདྲེན་ཆེན་པོ་དང་གཉིས་སུ་མ་མཆིས་སྟབས་བོད་ཀྱི་དགོན་སྡེ་ཐམས་ཅད་དུ་གནས་བརྟན་བཅུ་དྲུག་གང་རུང་གི་སྐུ་བརྙན་ ཞིག་ངེས་པར་དུ་བཞེངས་སྲོལ་ཡོད།
རྗེ་བདུན་པ་ཆོས་གྲགས་རྒྱ་མཚོའི་སྐུ་དུས་སྒར་ཆེན་སྨོན་ལམ་ཆེན་མོ་ཚོགས་སྐབས་གནས་བརྟན་བཅུ་དྲུག་གི་ན་བཟའ་དང་སྐུ་འབག་ མནབས་ཏེ་བསོད་སྙོམས་སུ་ཕེབས་སྲོལ་ཡོད་སྟབས་དེ་ཉིད་ཀྱི་རྣམ་ཐར་རྗེས་སུ་དྲན་པ་དང་། གདུལ་བྱ་མཆོག་དམན་ཡོངས་ཀྱིས་ དེ་དག་གི་སྐུ་བརྙན་སླར་ཡང་མཇལ་ནུས་པའི་ཕྱིར་དཔལ་༸རྒྱལ་དབང་ཀརྨ་པ་ཨོ་རྒྱན་ཕྲིན་ལས་རྡོ་རྗེ་མཆོག་ནས་བསྐྱར་གསོ་མཛད་ པ་ཞིག་ཀྱང་ཡིན། དེ་ལྟའི་རྒྱུན་ཀརྨ་པ་སྐུ་འཕྲེང་བཅུ་པ་བར་ཚུགས། དེ་རྟིང་ཅུང་ཉམས་ཆག་སོང་ཡང་རྒྱུན་ཙམ་ཞིག་བཞུགས་ཡོད་སྟབས་ ༡༩༥༩ སྟེ་བོད་དུས་མ་ལོག་བར་མུ་མཐུད་གནས་ཡོད་སྟབས་སྒར་ཆེན་གྱི་ལམ་སྲོལ་བསྐྱར་གསོ་དང་མི་ཉམས་གོང་འཕེལ་འབྱུང་ཕྱིར། འདི་ལོའི་སྨོན་ལམ་སྐབས་ཀྱང་སྔ་ལོ་བཞིན་གྲ་རྒྱས་པར་མཛད་པ་ནི་༸རྒྱལ་དབང་མཆོག་གི་ཐུགས་བསྐྱེད་སྨོན་ལམ་དང་༸སྐྱབས་མགོན་ རྒྱལ་བའི་རྒྱལ་ཚབ་རིན་པོ་ཆེ་མཆོག་དང་། ༸སྐྱབས་རྗེ་གར་དབང་རིན་པོ་ཆེ་དང་། ༸སྐྱབས་རྗེ་མི་འགྱུར་རིན་པོ་ཆེས་ དབུས་པའི་མཆོག་ གི་སྤྲུལ་པའི་སྐུ་རྣམ་པའི་འཕྲིན་ལས་ཀྱི་རོལ་པ་ལ་བརྟེན་ནས་སྦྱོར་དངོས་མཇུག་གསུམ་རྣམ་པར་དགེ་བར་གྱུར་ཏོ། །
བསྟན་འཛིན་རྣམ་རྒྱལ་ནས།
བཀའ་བརྒྱུད་སྨོན་ལམ་ཆེན་མོ་ཐེངས་སོ་དྲུག་པ།
Tibetan / English / Chinese • French • German • Indonesian • Korean • Polish • Russian • Spanish • Vietnamese
སྨོན་ལམ་གསུང་ཆོས།
བློ་སྦྱོང་དོན་བདུན་མའི་བཀའ་ཁྲིད། གོ་ཤྲི་རྒྱལ་ཚབ་རིན་པོ་ཆེ།
ཕྱི་ཟླ་ 1 ཚེས་ 28 ནས་ 30 བར། 2020 ལོ་


text:
བོད་ཀྱི་སྨན་རྩིས་རིག་པ་ལས་བྱུང་བའི་གང་ཟག་གི་བླ་དང་བླ་རྩའི་སྐོར་སོགས་ཅུང་ཙམ་གླེང་བ། དང་པོ་བླ་ཞེས་པའི་ངོ་བོ། སྤྱིར་འགྲོ་བ་ཐམས་ཅད་ལ་ཤིན་ཏུ་གཅེས་ཤིང་གཉན་པའི་བླ་ཚེ་སྲོག་གསུམ་དུ་གྲགས་པ་ལ། འདིར་བླ་ཞེས་པ་ནི་ལུས་གྲུབ་པ་ནས་ལྷན་སྐྱེས་སུ་ཡོད་ཅིང་འགྲོ་འོང་འཕོ་འགྱུར་བྱེད་པའི་རྣམ་པ་ཅན། གང་ཟག་དངོས་མིན་ཀྱང་རེས་འགའ་གང་ཟག་ཏུ་སྣང་དུ་རུང་བ་ཞིག་ཀྱང་ཡིན་ལ། དོན་དུ་མི་ཕམ་རིན་པོ་ཆེས། ཚེ་སྲོག་གི་རྟེན་དྭངས་མའི་རླུང་དང་ཐིག་ལེ་རྣམ་ཤེས་དང་འགྲོགས་པ་ལ་བླ་ཞེས་བྱ་སྟེ། ཞེས་གསུངས་པས། ཐོག་མར་ཕ་མའི་ཁུ་ཁྲག་དང་བར་དོའི་རྣམ་ཤེས་ཟང་ཐལ་གོ་མ་འགགས་པ་དེ་གཉིས་རྒྱུ་རྐྱེན་ཚོགས་པའི་མཐུ་ལས་དྭངས་མའི་རླུང་དང་ཐིག་ལེ་རྣམ་ཤེས་ཚོགས་པའམ་འགྲོགས་པའི་ང་བདག་བདེན་འཛིན་ལྷག་གེ་བའི་ཆ་དེ་བླ་ཞེས་པའི་མིང་དུ་གྲགས་པར་བསྟན་པ་དང་། ཐུབ་བསྟན་དགེ་ལེགས་རྒྱ་མཚོའི་ཞལ་རྒྱུན་ལུང་དུ་མཛད་པ་རྒྱལ་བ་ཇོ་ནང་བ་ངག་དབང་ཚོགས་གཉིས་རྒྱ་མཚོའི་བླའི་རྣམ་བཤད་ལས། “བླ་ཞེས་གྲགས་པ་དེ་ཡང་གང་ཟག་དངོས་མ་ཡིན་པར་ཐོག་མེད་ནས་ང་བདེན་འཛིན་ལ་གོམས་པའི་ཚེ་འདིར་རང་རྒྱུད་ཀྱི་ང་བདེན་པར་བཟུང་བའི་བློའི་སྣང་ཆ་ཡིན་པར་བསྟན་ལ། འདིའི་ངོ་བོ་ལྡན་མིན་འདུ་བྱེད་དུ་བཞེད་དོ། །བླ་ནི་འགྲོ་བ་ཐམས་ཅད་ལ་ཡོད་པར་གསུངས་པ་ནི། འདོད་ལྷ་དང་དམྱལ་བ་མི་དང་དུད་འགྲོ་ཀུན་ལ་ཕན་གནོད་བླང་དོར་གྱི་སྟོབས་ཆེ་ཆུང་ཙམ་མ་གཏོགས་ཀུན་ལ་བླ་ཡོད་པ་དང་། གཟུགས་མེད་ཀྱི་ཁམས་ན་བླ་མེད་ལ་གཟུགས་ཁམས་ན་ཕན་གནོད་བླང་དོར་བྱེད་པའི་རྣམ་པ་ཅན་གྱི་བླ་མེད་ཀྱང་། ང་གཅེས་འཛིན་གྱིས་བཞག་པའི་གང་ཟག་གི་སྣང་ཆ་ཡོད་པ་དང་། ཉན་རང་དང་དགྲ་བཅོམ་བྱང་འཕགས་རྣམས་ལ་བླ་མེད་དེ་ཉོན་མོངས་པ་དང་རྣམ་སྨིན་གྱི་ལུས་སྤངས་པའི་ཕྱིར་རོ། །ཞེས་བླའི་རྣམ་བཤད་དུ་གསུངས་སོ།། ཡང་། མི་ཁ་ལས་དར་བ་སོགས་འགའ་ལ་གཏམ་སྒྲུབ་མཁན་གྱི་གཏམ་གྱི་བླ་དང་ཟས་སྒྲུབ་མཁན་གྱི་ལ་ཟས་ཀྱི་བླ་སོགས་བླ་བཟང་པོ་བརྒྱ་ཙམ་རེ་ཡོད་པ་དང་། མི་ཁ་ལས་རྒུད་ཅིང་བྱ་བ་མི་ལེགས་པ་སོགས་ལ་ཁ་ལས་རྒུད་པར་བྱེད་པའི་བླ་སོགས་བླ་ངན་པ་བརྒྱ་ཙམ་རེ་ཡོད་པར་གསུངས་པ་མདོར་ན་སེམས་ཅན་གྱི་ལས་བསམ་གྱིས་མི་ཁྱབ་པའི་ཕྱིར་བདེ་སྡུག་གི་སྣང་བ་སྣ་ཚོགས་རྒྱུན་མི་ཆད་པར་བསྟན་པ་ཡིན་ནོ། །བླ་དང་ཚེ་དང་རྣམ་ཤེས་རྣམས་རྟེན་དང་བརྟེན་པ་སྟེ། སྲོག་ནི། མངོན་པར་མཛོད་ལས། སྲོག་ནི་ཚེ་ཡིན་དྲོད་དང་ནི། །རྣམ་ཤེས་རྟེན་གང་ཡིན་པའོ། །ཞེས་དྲོད་དང་རྣམ་ཤེས་ཀྱི་རྟེན་ཉིད་དུ་གསུང་པ་དང་། མི་ཕམ་པས། ལུས་སེམས་ལྷན་དུ་འབྲེལ་བའི་དབུགས་གནས་པ་དེ་ལ་སྲོག །ཅེས་དང་། ལུས་སེམས་ལྷན་དུ་གནས་པའི་ཡུན་དེ་ལ་ཚེ། ཞེས་གསུངས་པས་བླ་ཚེ་སྲོག་གསུམ་ནི་རྣམ་ཤེས་ཀྱི་རྗེས་སུ་མི་འབྲང་བར་ལུས་སེམས་བྲལ་ཚེ་སོ་སོར་གྱེས་ལ། དེ་ཡང་ཚེ་སྲོག་ཡལ་ཡང་བླ་ནི་མི་ཡལ་བར་དུར་ས་སོགས་ལ་གནས་པའོ།
གཉིས་པ་བླའི་གནས་ཡུལ། གསོན་པོའི་གནས་སྐབས་སུ་བླ་དེ་ལུས་ལ་འཁྲི་ཞིང་། རེ་འགའ་འགྲོ་འོང་བྲོས་འཁྱམས་བྱེད་ཚེ་འགྲོ་བ་དེའི་ལུས་སེམས་ལ་འགྱུར་ལྡོག་བྱུང་བ་དང་ལྷན་ཅིག་དེའི་བླ་ལའང་འགྱུར་ལྡོག་བྱུང་གི་ཡོད། དེའི་རྒྱུ་མཚན་ཡང་། མི་ཕམ་པས། ཚེ་སྲོག་ནི་བླ་ལ་བརྟེན་ཞིང་བླ་ནི་རྩ་འདི་ལ་གནས་པའི་ཕྱིར་རོ། །ཞེས་དང་། རྒྱུད་ལས། །བླ་རྩ་གནས་ན་བླ་ཚེ་མལ་དུ་གནས། །བླ་རྩ་འགྱུར་ལྡོག་བྱེད་ན་ཚེ་མི་བརྟན། །བླ་རྩ་བྲོས་ན་བླ་ཚེ་ཡར་ཏེ་འཆི། །ཞེས་གསུངས་པས། བླ་དང་བླ་རྩ་ནི་རྟེན་དང་བརྟེན་པའི་འབྲེལ་བ་ཡིན་ཚུལ་བསྟན་པ་དང་། མི་ཕམ་པས། །ཚེ་གནས་པ་དང་སྲོག་མི་འགགས་པའི་རྟེན་དུ་བླ་རྩ་འཁྱམས་པོ་བྱུང་བ་སྟེ། དཔེར་ན་མིག་ཤེས་ཀྱི་རྟེན་དུ་མིག་དབང་བྱུང་བ་ལྟ་བུའོ། །ཞེས་གསུངས་པ་ལྟར་རོ། བླ་དེ་ཉིད་རྒྱུ་བའི་ལམ་ཡང་ལག་པའི་མར་ཟུར་གྱི་ཆུ་བ་དང་རྒྱུས་པའི་གསེབ་ཏུ་གནས་པའི་འཕར་རྩ་དེ་ཡིན་ཏེ། མི་ཕམ་པས། །དེ་གང་ནས་རྒྱུ་ཞིང་འཁྱམས་པར་བྱེད་པའི་རྟེན་ནམ་ལམ་ལྟ་བུ་ལག་པའི་མར་ཟུར་གྱི་འཕར་རྩ་འདི་བྱུང་སྟེ་འདི་ཡང་བླ་གནས་པ་དང་མི་གནས་པའི་རྗེས་སུ་མཐུན་པར་གཡོ་འགྱུར་ཅན་ཡིན་པས་འཁྱམས་པོ་ཞེས་བྱའོ། །ཞེས་གསུངས་སོ། བླ་རྩ་བལྟ་གནས་འདི་ལ་འདོད་ཚུལ་གཞན་ཡང་ཡོད་སྐད་ཀྱང་རང་རེ་གང་ཅན་པས་ནི་ལག་པའི་མར་ཟུར་གྱི་འཕར་རྩ་འདི་ལ་འདོད་དོ། ཡང་སྔ་རབས་པ་འགའི་ལག་པའི་སྲིན་ལག་ལ་གྲི་ལྕགས་ཀྱི་སོར་གདུབ་སྔགས་བཏབ་པ་བཅིངས་ན་ལྷ་འདྲེ་སོགས་ཀྱིས་བླ་སྲོག་ལ་གནོད་བྱེད་པ་སྲུང་ནུས་ཞེས་པའི་ངག་རྒྱུན་དང་། དེང་སང་ཡང་སོར་གདུབ་ལ་ཕལ་ཆེར་གྱིས་སྔགས་བཏབ་ནས་སྲིན་ལག་ཏུ་བརྒྱུས་པའི་སྲོལ་དེ་ཡང་བླ་རྩའི་ཐད་དྲང་སྲིན་ལག་ཁོ་ན་ཡིན་ཕྱིར་ཚུལ་འདི་ལ་འབྲེལ་བ་ཡོད་དམ་སྙམ།
གསུམ་པ་བླ་འཁྱམས་པ་དང་བཀུགས་པ། བླ་འཁྱམས་པའི་དུས་ནི། ཕལ་ཆེར་མཚན་མོའི་དུས་གཉིད་དུ་ཡུར་བའི་སྐབས་ན། ལྷ་འདྲེས་ཁྱེར་སླ་བ་དང་། ཕ་རོལ་གྱིས་བླ་འགུགས་པ། མངོན་སྤྱོད་སོགས་ཀྱིས་གཏད་ཁྲམ་བྱས་པས་ནུས་པ་ཐོན་སླ་བ་ཡིན་ཏེ། བསྐུལ་བྱང་རྣམས་སུ་ཡང་། ནམ་གྱི་ཕར་ཕྱེད་ཚུར་ཕྱེད་ལ། །དམ་ཉམས་དགྲ་བོ་གཉིད་ལོག་གི །དེ་ཚེ་བླ་རྐུན་ཤན་པ་རྣམས་། །དགྲ་བོའི་བླ་འཁྱམས་ཁུག་ལ་ཤོག །ཅེས་སོགས་མང་དུ་ཡོད་པ་དང་། དེ་ལྟར་མཚན་གྱི་དུས་སུ་བླ་འཁྱམས་ཀྱང་། ནངས་སྔ་ཕལ་ཆེར་རང་གནས་སུ་ཐོན་པའི་ཚུལ་ནི། མཁྱེན་གཟིགས་སི་ཏུའི་རྒྱ་གཞུང་གསར་འགྱུར་ལས། ཉི་ཤར་ཚུན་གྱི་སྒོ་རུ་ནི། །བླ་རྩ་འཁྱམས་པོ་འདུས་པའི་ཕྱིར། །གསལ་མཐོང་རྟེན་འབྲེལ་སྒོ་ཡིན་པས། །དེ་ཡི་དུས་སུ་བརྟག་པ་གཅེས། །ཞེས་རྩ་བལྟ་བའི་དུས་གནད་ཁྱད་པར་བ་གསུངས་པ་དེ་ཡང་ཚུལ་འདི་ལ་དགོངས་པ་ཡིན་ནམ་སྙམ། འོན་ཀྱང་མི་སོགས་འགྲོ་བའི་བླ་ཐམས་ཅད་འཁྱམས་འགྲོ་བ་ཤ་སྟག་མིན་པར། བླའི་རྣམ་ཤས་ལས། །སེམས་ནང་དུ་བག་ཕེབས་ནས་མི་སྡོད་པའི་མི་གཞི་མི་བརྟན་པ་དང་། སེམས་ཀྱི་བདེ་བ་མེད་པ་རྣམས་ཀྱི་བླ་འཁྱམས་སླ་བ་དང་། ལུས་ཀྱི་རྩ་རླུང་ཐིག་ལེ་སྟོབས་ཅན་དང་སེམས་གཞི་བརྟན་པ་དང་བསོད་ནམས་ཅན་རྣམས་ཀྱི་བླ་འཁྱམས་དཀའ་བ་ཡིན་ལ། ནང་སེམས་ཀྱི་བདེ་བ་ཚེ་བརྟན་བྱེད་དུ་དུས་འཁོར་འགྲེལ་ཆེན་དུ་གསུངས་པ་ཡང་དེ་ལྟ་བུའི་དོན་ལ་དགོངས་པའོ། །ཞེས་གསུངས་སོ། དེ་ལྟར་འགྲོ་བ་དེའི་བླ་འཁྱམས་ནས་ཡུན་རིང་ཕྱིེར་རང་གནས་སུ་མ་འཁོར་ཚེ། མི་དེ་ས་གར་ཡང་མ་སོང་བར་གཞན་མིས་འགྲོ་བཞིན་པ་མཐོང་བ་དང་། སྐད་ཐོས་པ། མི་དེ་ཡང་ཤེས་པ་སོ་ལ་མི་གནས་པ། བཞིན་མདངས་ཉམས་པ། རྨི་ལམ་ངན་པ་རྨི་བ། དངངས་སྐྲགས་སྐྱེ་ཞིང་ཟིང་ལོང་ངེ་བ་ཞིག་འབྱུང་ལ། བླ་རྩ་ཡང་མི་གནས་པས། དེའི་ཚེ་བསྐྱེད་རྫོགས་ཀྱི་གནད་དང་ལྡན་པའི་རྣལ་འབྱོར་བས། བླ་འབོད་དང་། འཆི་བསླུ་སོགས་གསང་སྔགས་ཀྱི་ཆོ་ག་ཟབ་མོ་བགྱིས་པས། བླ་རྩ་རང་མལ་དུ་ཐོན་པ་དང་། བླ་རྡོ་བླ་རྐང་རྒྱ་མར་ཚད་པས་ལྗི་རུ་འགྲོ་སྐད།
བཞི་པ་བླ་གནས། བླ་གནས་ཞེས་པ་ནི། འགྲེལ་ཆེན་དྲི་མེད་འོད་དང་། དཔལ་བརྟག་པ་གཉིས་པ། རྒྱུད་སྒྱུ་འཕྲུལ་དྲ་བ་སོགས་ལས། འབྱུང་བ་ཐམས་ཅད་ཀྱི་དྭངས་མ། ཁམས་བྱང་ཆུབ་ཀྱི་སེམས་ཡི་གེའི་རྣམ་པ་ཅན་འབྱུང་ལྡོག་གི་དབྱེ་བས་གནས་སུམ་ཅུ་རྩ་གཉིས་སུ་ནུས་པ་ཐིམ་ལོང་བདག་གསུམ་གྱི་བསྡུས་པའི་ཁྱོན་དེ་ལ། རྣལ་འབྱོར་བ་ལ་ཁམས་བྱང་ཆུབ་ཀྱི་སེམས་དང་། སོ་སོའི་སྐྱེ་བོར་བླའི་མིང་བཏགས་པའི་བླ་གནས་ཞེས་གྲགས་ལ། གནས་དེར་བླའི་ཆ་ཤས་རྒྱུ་བའི་ཕྱིར་གཏར་བསྲེག་ཐུར་གསུམ་སོགས་བྱས་ན་བླ་ཚེ་ལ་གནོད་པའི་རྒྱུ་མཚན་གྱིས་བཤོལ་དགོས་པར་བསྟན་པས་མི་དང་རྟ་བོང་སོགས་ལ་བླ་གནས་རྩི་དགོས་པའི་ཕྱིར་རོ།
ལྔ་པ་བླ་རྟེན། བླ་རྟེན་ནི་བླ་བག་ཕེབས་པར་གནས་པ་དང་བླ་མི་ཉམས་པར་དར་ཞིང་རྒྱས་ལ་ཕུན་སུམ་ཚོགས་པའི་ཆེད་དུ་རྟེན་གཞི་འཛུགས་པ་སྟེ། སྔ་རབས་ཀྱི་རྒྱལ་པོ་དང་མི་ཆེན། དམག་དཔོན། ཐ་ན་བདུད་དང་སྲིན་པོ་སོགས་ལ་བླ་ཆགས་པར་བྱེད་པའི་རྟེན་དུ་གཅེས་པར་བདག་ཏུ་བཟུང་བའི་བླ་རི་དང་བླ་མཚོ་བསྟོད་པ། བླ་ཤིང་འཛུགས་པ། བླ་ལྕགས་སྒྲུབ་པ་སོགས་ཡོད་ལ། ནམ་ཞིག་བླ་ཤིང་དང་བླ་མཚོ་སྐམ་པ། བླ་རི་འཇིགས་པ་སོགས་བྱུང་ཚེ་གང་ཟག་དེ་ལ་ཆགས་སྒོ་འབྱུང་བའི་སྔ་ལྟས་སུ་འཛིན་པ་དང་། དེ་འདྲ་མ་ཡིན་པར་དགེ་བའི་ལྟས་སུ་འདུག་ན་བློ་བདེ་བག་ཕེབས་སུ་གནས་པ་ཡིན། དེ་བཞིན་དུ་བླ་ཟོག་ལ་ཡང་བླ་འབྲོང་དང་བླ་སྟག་སོགས་སྲོག་ཆགས་གཏུམ་པོ་དག་བླ་གནས་སུ་བདག་ཏུ་བཟུང་པས། གཅན་གཟན་དེ་དག་བསད་ན་གང་ཟག་དེའི་བླ་ཚེ་ཉམས་པར་འགྱུར་བའི་ལོ་རྒྱུས་དང་། གཞན་ཡང་། བོད་ཀྱི་རུས་ཆེན་སྡེ་ལྔར་གྲགས་པ་ལ་སོ་སོའི་བླ་ཟོག་ཡོད་པ་དཔེར་ན་ཨ་ལྕགས་འབྲུ་ཡི་བླ་ཟོག་འབྲོང་ཡིན་པར་བཤད་པ་སོགས་ལྟ་བུ་དང་། ཡང་བླ་རྟ་ཞེས་པ་རང་གི་ལོ་ལྷ་དང་མཐུན་པའི་འོག་རྟ་བརྟེན་ཞིང་དགྲ་རྟ་བཤོལ་བ། དཔེར་ན་བྱ་ལོ་བའི་བླ་རྟ་སྣ་དཀར་དང་གྲོགས་རྟ་སྔོ་སྔོ། དགྲ་རྟ་དམར་པོ་ཡིན་པ་སོགས་འབྱུང་རྩིས་ཀྱི་སྐོར་འགོ་ལས་བྱུང་བ་རྣམས་ཀྱང་བླ་ཟོག་གི་ཁོངས་སུ་གཏོགས་པར་སེམས་སོ། །ཡང་བླ་རྡོ་ཞེས། ལྷ་འདྲེ་སོགས་ལ་རང་རང་གི་རིགས་དང་མཐུན་པའི་བླ་རྡོ་ལ་བླ་ཆགས་པར་བྱེད་པ་དང་། དེར་མ་ཟད་ཆོས་སྐྱོང་སྲུང་མ་རྣམས་ལ་ཡང་སྒྲུབ་གཞི་རྟེན་པའི་རྫས་སུ་བླ་རྡོ་ཡོད་དེ། དཔེར་ན་མ་མོའི་བླ་རྡོ་རྡོ་ནག་ཟུར་གསུམ་དང་། གཟའི་བླ་རྡོ་ཁྲ་བོ་མིག་མང་། དམ་ཅན་བླ་རྡོ་ཕ་ལྦང་ལོང་བུ་སོགས་དང་། དེ་བཞིན་རྟེན་དར་དང་། རྔ་ཐུག་བསེ་མཁར་སོགས་ཀྱང་སྲུང་མའི་བླ་ཆགས་པར་བྱེད་པའི་རྟེན་ཡིན་པ་དང་། མི་ལ་ཡང་བླ་གཡུ་ཞེས་པའི་གཅེས་ནོར་བླ་རྟེན་དུ་བཟུང་བ་དང་། ཤི་བའི་ཚེ་ཡང་དུར་དུ་གདབ་པའི་སར་བླ་རྡོ་ཞེས་པ་བླ་ཆགས་པར་བྱེད་པའི་རྟེན་དང་དུར་ས་དེར་གཤིན་པོ་རང་གི་གོས་ལྷམ་སོགས་འཇོག་སྲོལ་ཡང་བླ་ཆགས་པར་བྱེད་པའི་རྟེན་ཙམ་དུ་བཤད་དོ།
དྲུག་པ་བླ་གཟའ། བླ་གཟའ་བླ་སྐར་ནི། གཟའ་བདུན་དང་རྒྱུ་སྐར་ཉེར་བརྒྱད་ཀྱི་ནང་ནས། མིའི་དེའི་ལོ་ལྷ་གང་ཡིན་གྱི་ངོ་སྐལ་དུ་གྱུར་པའི་བླ་གཟའ་བླ་སྐར་སོགས་ཡོད་ལ་གཟའ་སྐར་དེ་དག་གི་དར་རྒུད་ལ་བསྟུན་ན་མི་དེའི་ལས་དོན་ལེགས་ཉེས་ཀྱི་ནུས་པ་ཁྱད་པར་བ་ཡོད་ཚུལ་སྐོར། རྩིས་འབྲས་ལས། “བླ་གཟའ་དར་དུས་བྱ་ལས་འགྲུབ། །སྲོག་གཟའ་དགེ་ལ་གཤེད་གཟར་བྱོལ། །དགྲ་བོའི་བླ་གཟའ་གུད་པ་དང་། །གཤེད་གཟའ་གཤེད་སྐར་དར་བའི་དུས། །མཐུ་དང་ནུས་པ་བསྐྲད་ན་མྱུར། །ཞེས་སོགས་གསུངས་པར་ལྟར་རོ།
བདུན་པ་བླ་ཁམས། བླ་ཁམས་ནི་འབྱུང་རྩིས་ཀྱི་སྐབས་སུ་མི་དེའི་བླ་ཁམས་ངོས་བཟུང་སྟེ་འཕྲད་ཀྱི་རྟེན་འབྲེལ་ལེགས་ཉེས་ལུང་དུ་བསྟན་པ་སྟེ། བརྩི་བྱའི་སྲོག་གི་མ་ཁམས་ལ་ངོས་འཛིན་པའམ་བླ་གཟའི་ཁམས་ལ་ངོས་འཛིན་པ་གང་ལྟར་མི་དེའི་བླ་ཁམས་ལ་བརྟག་པའི་ཐབས་སོ།
བརྒྱད་པ་ཤི་བའི་འོག་ཏུ་བླ་ཇི་ལྟར་གནས་པ། བླ་དེ་ཉིད་གསོན་གྱི་གནས་སྐབས་ལྟར་ཕན་པ་ལ་དགའ་ཞིང་། གནོད་པ་ལ་སྐྲག་པ། དགྲ་ལ་སྡང་ཞིང་། གཉེན་ལ་ཆགས་པའི་བདེན་ཞེན་གྱི་དབང་གིས་ནམ་ཞིག་བག་ཆགས་ཀྱི་ལུས་ཞིག་ནའང་ང་བདག་བདེན་འཛིན་གྱི་ཆ་དེ་བླའི་རྣམ་པར་ན་ས་དང་ཤི་ས་དུར་ས་གསུམ་གང་རུང་ལ་གནས་ཤིང་། འཆི་རྐྱེན་སྣ་ཚོགས་པའི་དབང་གིས། འགའ་རེ་མངོན་སུམ་དུ་མཐོང་བའི་ལོ་རྒྱུས་མང་བ་དང་། གཡུལ་འགྱེད་བྱས་པའི་ཤུལ་དུ་ཀི་སྒྲ་དང་། ངུ་སྒྲ། རྟ་འཚེར་བ། ཁྱི་ཟུག་པ་སོགས་ལོ་དུ་མར་ཐོས་རྒྱུ་ཡོད་པ་དང་། མི་ལ་ལ་རང་གི་ཕ་ཡུལ་གཉེན་གྲོགས་ཆུང་མ་སོགས་ལ་སྐད་བརྡ་གཏོང་བའམ་མངོན་སུམ་དུ་མཐོང་བ་། གཏམ་ལབ་པ་སོགས་ཡོད་པར་གྲགས་པ་རྣམས་ང་བདེན་འཛིན་ལ་ཨ་མཐས་པའི་དབང་གིས་ཕལ་ཆེར་བླ་ཡི་ཆོ་འཕྲུལ་མངོན་སུམ་དུ་སྣང་བར་གྲགས་ཏེ། ཁྲག་འཐུང་བདུད་འཇོམས་རྡོ་རྗེའི་རྣམ་ཐར་དུ། ཁོང་ཉིད་རེ་ཞིག་རི་བོང་དམར་པོ་རེ་འགའ་སྤྲེའུར་གྱུར་པ་ཞིག་དང་འཕྲད་པས། དེ་ན་རེ། ང་ནི་ཁྱོད་ཀྱི་ཕའི་བུད་མེད་སྔ་མ་ཁྱོད་རང་གི་མ་ཡར་ཤི་བའི་གཉེན་པོའི་བླ་འཁྱམས་ཟེར་བ་དེ་ཡིན་ཟེར་བས། ཁོང་གིས། འོ་ན་ཁྱོད་ཀྱི་སྲོག་གར་སོང་། རྣམ་ཤེས་གར་སོང་། ཞེས་དྲིས་པས། སྲོག་ནི་མོ་འདྲེས་བཅད། རྣམ་ཤེས་ཀོང་པོའི་ཡུལ་དུ་ཁྱི་མོ་ཞིག་གི་ལུས་བླངས་ཡོད། ཟེར་བ་ལ། ཡང་ཁོང་གིས། རྣམ་ཤེས་མེད་ན་ཁྱོད་ཅི་ལ་བྱུང་སྨྲས་པས། ཁོ་ན་རེ། ཧེ། ང་རུ་འཛིན་དང་བདག་ཏུ་སྣང་། །ཤེས་པ་དེ་ཡི་རྟེན་འབྲེལ་ལས། །བླ་ཞེས་ཤུལ་མིས་ཡོད་འཛིན་གྱིས། །བླ་རུ་སྣང་བ་བྱུང་བ་ཡིན། །མེད་པར་བྱས་ན་ཡེ་ནས་མེད། །ཡོད་པར་བཟུང་ན་ང་ཙམ་ཡོད། །ཞེས་ཟེར་ནས་ཡུལ་མེད་དུ་ཡལ་བར་གསུངས་སོ།
དགུ་པ་བླའི་གནས་ཚད། བླ་ཡི་གནས་ཚད་ནི་དུད་འགྲོ་སོགས་ཀྱི་བླ་ཞག་ཤས་ལས་མི་གནས་པ་དང་། མི་དཔོན་སྙིང་སྟོབས་ཅན་འགའ་ཞིག་གི་བླ་ནི་མི་རབས་བདུན་རེའི་བར་དུ་གནས་པར་གསུངས་ལ། སྤྱིར་བཏང་ལོ་དགུ་ལ་གནས་པ་གྲགས་ཆེ། དུར་ལད་སོང་བའི་དུར་སྤོ་དགོས་ཚེ་ཤི་ནས་ལོ་གྲངས་དུ་ལོན་ས་འོག་ཏུ་འདོམ་པ་དེ་གྲངས་བསྐོས་པའི་ས་དེ་ལ་བླ་གནས་པ་ཡིན་ཞེས་དེ་ཉིད་དུར་ས་གསར་བ་དེར་ཁྱེར་དགོས་པའི་རྒྱུ་མཚན་ཡང་དེའི་དོན་ནོ། དེ་ལྟར་འདི་ཕྱི་གཉིས་ཀར་ཕན་གནོད་བདེ་སྡུག་གི་བྱེད་པོ་དེ་བླ་ཁོ་ན་ཡིན་གྱི། དེ་ལས་གཞན་པའི་ལྷ་འདྲེ་མི་མ་ཡིན་པ་སོགས་མེད་པར་ཡང་གོ་མི་རུང་སྟེ། ཕན་གནོད་བྱེད་པའི་ལྷ་འདྲེ་སོགས་གྲངས་ལས་འདས་པ་ཡོད་པར་བཤད། དཔེར་ན་གཤིན་པོ་ལ་མཚོན་ན་དྲི་ཟ་ཀུན་ཏུ་ཁྱབ་བྱེད་སོགས་ཀྱིས་གནོད་ཅིང་འཚེ་བའི་ཚུལ་ཡང་། མཁས་གྲུབ་ཀརྨ་ཆགས་མེད་ཀྱི་ཞལ་ནས། གཞན་ཡང་དྲི་ཟ་ཀུན་ཏུ་ཁྱབ་བྱེད་དང་། །གནོད་སྦྱིན་རྟོགས་འདོད་འབྱུང་པོ་བ་ར་ཧི། །དེ་སོགས་ནག་ཕྱོགས་བདུད་རིགས་མང་པོ་ཡིས། །འཆི་ཁར་དབུགས་ལེན་ཕུང་པོ་བདག་ཏུ་འཛིན། །ཚེ་འདས་གཟུགས་བཟུང་གསོན་པོ་རྣམས་ལ་གནོད། །ཚེ་འདས་ལ་བསྔོས་ཟས་སྐོམ་བར་ནས་འཇོམས། །ཚེ་འདས་ཡིན་པར་བརྫུས་ནས་ཆ་འཕྲིན་བསྐུར། །དེ་འདྲ་དཔག་ཏུ་མེད་པ་ཡོད་པའི་ཚུལ། །འཆི་འཕོ་ཇི་ལྟར་འགྱུར་བའི་མདོ་ལས་གསུངས་། །དེ་དག་རྣམས་དང་དབྱེ་བར་མ་བྱས་ན། །གསོན་པོ་རྣམས་ལ་གནོད་པའི་གསོན་བདུད་ཟེར། །གཤིན་པོར་ཡར་འགྲོ་མི་བཅུག་བཅགས་པའི་ཕྱིར། །དེ་ལ་གསོན་བདུད་གཤིན་ལྕགས་ཞེས་བྱའོ། །ཞེས་གསུངས་པ་ལྟར་དང་། དེ་བཞིན་དུ་གསོན་པོ་ལ་ཡང་སྡོང་གྲོགས་བྱེད་པའི་ལྷ་ཀླུ་གཞི་བདག་སོགས་དང་། གནོད་པར་བྱེད་པའི་བགེགས་རིགས་འབྱུང་པོ་སོགས་མཐའ་ཀླས་པ་ཡོད་པར་བཤད་པས་བདེ་སྡུག་ཐམས་ཅད་བླའི་བྱེད་ལས་ཁོ་ནར་མ་ངེས་སོ།། །།


text:
༢༠༡༠ ཕྱི་ཟླ་ ༥ ཚེས་ ༡༥ རེས་གཟའ་སྤེན་པ།
༄༅། །ཕྱི་ལོ་ ༢༠༡༠ ཟླ་ ༥ ཚེས་ ༡༢ ཉིན་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ཨིན་ཌི་ཡ་ན་མངའ་སྡེའི་གྲོང་ཁྱེར་བུ་ལུ་མིང་ཊོན་དུ་རྟེན་གཞི་བྱས་པའི་བོད་སོག་ནང་པའི་རིག་གཞུང་གཅེས་སྐྱོང་བསྟི་གནས་ཁང་། སྐུ་འབུམ་བྱམས་བརྩེ་གླིང་ཆོས་ཚོགས་ནང་སྔ་དྲོ་ཐོག་མར་ཆོས་ཚོགས་གཙོ་འཛིན་ཨཀྱཱ་རིན་པོ་ཆེ་མཆོག་དང་བླ་སྤྲུལ་ཁག་གཅིག གཞན་ཡང་དགེ་འདུན་པ་མི་ཉུང་བ་བཅས་ཚང་འཛོམས་ཀྱིས་༸གོང་ས་༸སྐྱབས་མགོན་ཆེན་པོ་མཆོག་ལ་ཐོག་མར་མཎྜལ་རྟེན་གསུམ་འདེགས་འབུལ་ཞུས་བསྟུན་མགོན་པོ་གང་ཉིད་མཆོག་གིས་སྐབས་དེར་ནང་ཆོས་ལ་དམིགས་བསལ་གྱི་དོ་སྣང་བྱེད་དགོས་པ་དང་། ཆོས་ཚོགས་ཀྱིས་མི་མང་ཚོར་ཚད་མ་རིག་པའི་སློབ་ཁྲིད་ཀྱི་འཛིན་གྲྭ་ཞིག་གོ་སྒྲིག་ཞུ་ཐུབ་ན་ཆོས་ཁས་ལེན་མིན་ལ་མ་ལྟོས་པར་ལས་རིགས་འདྲ་མིན་ཇི་འདྲ་ཞིག་ནང་ལས་ཀ་བྱེད་བཞིན་པ་ཚང་མར་ཕན་ཐོགས་ཡོད་སྐོར་བཀའ་སྩལ། དེ་བཞིན་ཆོས་ཚོགས་ནང་ནང་ཆོས་སློབ་སྦྱོང་བྱེད་རྒྱུར་གྲྭ་པ་མིན་པའི་སོག་རིགས་དང་བོད་རིགས། དེ་བཞིན་ཧི་མཱ་ལ་ཡའི་མི་རིགས་སོགས་གང་མང་འཛུལ་ཞུགས་བྱ་རྒྱུའི་འབད་བརྩོན་གནང་དགོས་སྐོར་བཀའ་སྩལ།
དེ་བཞིན་ཨ་རིའི་ནང་སྐུ་འབུམ་བྱམས་བརྩེ་གླིང་ཆོས་ཚོགས་དབུ་བཙུགས་གནང་མཁན་སྐུའི་གཅེན་པོ་སྟག་འཚེར་རིན་པོ་ཆེ་མཆོག་དམ་པ་དེ་ཉིད་ཀྱི་ཡང་སྲིད་ཕེབས་ངེས་ཡིན་པ་དང་། ༸གོང་ས་སྐུ་ཕྲེང་ ༡༣ ཆེན་པོ་མཆོག་གིས་སྟག་འཚེར་རིན་པོ་ཆེ་སྐུ་གོང་མའི་ཡང་སྲིད་རྩད་གཅོད་ཐོག་མཛད་ཁུར་ཇི་ལྟར་བཞེས་ཚུལ་དང་། དེ་བཞིན་མགོན་པོ་གང་ཉིད་མཆོག་ལའང་སྟག་འཚེར་རིན་པོ་ཆེའི་ཡང་སྲིད་འཚོལ་ཞིབ་མཛད་རྒྱུའི་ཐུགས་འགན་ཡོད་སྐོར་བཀའ་སྩལ། དེ་རྗེས་༸གོང་༸སྐྱབས་མགོན་ཆེན་པོ་མཆོག་གིས་རྒྱལ་སྤྱིའི་བོད་རང་བཙན་ལས་འགུལ་ཚོགས་པའི་ཚོགས་མི་རྣམས་ལ་མཇལ་ཁ་སྩལ་བ་དང་སྦྲགས་མགོན་པོ་གང་ཉིད་མཆོག་གིས་བོད་ཀྱི་གནད་དོན་སེལ་རྒྱུར། དབུ་མའི་ལམ་གྱི་བཞེངས་ཕྱོགས་དེར་ཆོད་སེམས་བརྟན་པོ་འཆང་གནང་མཛད་བཞིན་ཡོད་པ་དང་། འོན་ཀྱང་རྒྱལ་རབས་ལོ་རྒྱུས་ཀྱི་ཆ་ནས་བོད་དེ་རང་བཙན་གཙང་མའི་རྒྱལ་ཁབ་གཅིག་ཡིན་སྐོར་བཀའ་སྩལ་གྲུབ་མཚམས་ཁལ་མུཀ་ནང་པའི་དད་ལྡན་སེར་སྐྱ་མི་མང་ཁག་གཅིག་ལ་མཇལ་ཁ་སྩལ། དེ་རྗེས་༸གོང་ས་མཆོག་གིས་ཨིན་ཌི་ཡ་ནའི་གཙུག་ལག་སློབ་ཁང་གི་ཚོགས་ཁང་ཆེན་མོའི་ནང་ཤེས་རབ་སྙིང་པོའི་ཆོས་འབྲེལ་དབུ་འཛུགས་མཛད་པའི་ཐོག་མར་ལེགས་སྦྱར་དང་རྒྱ་སྐད་ནང་ཤེས་རབ་སྙིང་པོ་གསུང་འདོན་གནང་།
དེ་ནས་༸གོང་ས་༸སྐྱབས་མགོན་ཆེན་པོ་མཆོག་གིས་མང་ཚོགས་རྣམས་ནས་རང་གི་ཆོས་ལུགས་ཙམ་མིན་པར་ཆོས་ལུགས་གཞན་ལའང་གུས་བརྩི་ཞུ་རྒྱུའི་བསམ་བློའི་དམང་གཞི་སྐྲུན་སླད་ཆོས་ལུགས་སྤྱི་ཡོངས་ཀྱི་ལས་འགན་ངོ་སྤྲོད་མཛད་དོན། ང་ཚོས་རང་གི་ཆོས་ལུགས་ལ་དད་མོད་ཐོག་ཆོས་ལུགས་གཞན་ལའང་གུས་བརྩི་ཞུ་དགོས། དེ་ལྟར་ཡོང་བ་ལ་ཆོས་ལུགས་གཞན་གྱི་གནད་དོན་རྟོགས་དགོས་ཞེས་སོགས་ཀྱི་བཀའ་སློབ་གྲུབ་མཚམས་ཤེས་རབ་སྙིང་པོའི་ཆོས་འབྲེལ་དངོས་གཞི་དབུ་འཛུགས་མཛད། ཉིན་གུང་ལྗགས་སྨིན་གྲུབ་བསྟུན་ཨིན་ཌི་ཡ་ན་གཙུག་ལག་སློབ་གྲྭའི་ཚོགས་གཞོན་མཆོག་དང་གཞན་ཡང་འབྲེལ་ཡོད་མི་སྣ་ཚོར་མཇལ་འཕྲད་མཛད།
༸གོང་ས་༸སྐྱབས་མགོན་ཆེན་པོ་མཆོག་གིས་ཉིན་རྒྱབ་བཀའ་ཆོས་དབུ་འཛུགས་མ་མཛད་གོང་། ནང་པ་དང་ཁ་ཆེའི་ཆོས་ལུགས་དབར་གྱི་འབྲེལ་བའི་སྐོར་གྱི་ (Common Ground between Islam and Buddhism) དཔེ་དེབ་གསར་པ་ཞིག་དབུ་འབྱེད་མཛད། དཔེ་དེབ་རྩོམ་པ་པོ་སྐུ་ཞབས་རེ་ཛ་ཤཱ་ཀ་ཛེ་མི་ལགས་ཀྱིས་དཔེ་དེབ་དེ་འདྲ་ཞིག་རྩོམ་བྲིས་བྱས་པའི་རྒྱབ་ལྗོངས་ནི། དེ་སྔོན་༸གོང་ས་༸སྐྱབས་མགོན་ཆེན་པོ་མཆོག་དང་ཇོར་ཌན་ (Jordan) གི་རྒྱལ་སྲས་སྐུ་ཞབས་གྷ་ཛི་བྷིན་མུ་ཧཱ་མ་ཐ་མཆོག་མཇལ་འཕྲད་སྐབས་དབུ་ཁྲིད་རྣམ་གཉིས་ཀྱིས་ཆོས་ལུགས་མཐུན་སྒྲིལ་སྐོར་བཀའ་མོལ་ལྷུག་པོ་བྱུང་ཡོད་པའི་གནད་དོན་དེ་ཡིན་འདུག དཔེ་དེབ་རྩོམ་པ་པོ་སྐུ་ཞབས་རེ་ཛ་ཤཱ་ཀ་ཛེ་མི་ལགས་ནི་ཁ་ཆེའི་ཤེས་བྱ་ཀུན་བསྡུས་ (Encyclopaedia Islamica) ཞེས་པའི་རྩོམ་སྒྲིག་གི་འགན་འཛིན་ཡིན་འདུག དཔེ་དེབ་དེའི་སྔོན་གླེང་ནང་༸གོང་ས་༸སྐྱབས་མགོན་ཆེན་པོ་མཆོག་གིས། དཔེ་དེབ་འདི་ཁ་ཆེའི་ཆོས་ལུགས་དང་ནང་ཆོས་གཉིས་དབར་ཐུན་མོང་གི་ལངས་ཕྱོགས་ཤིག་འཚོལ་ཞིབ་བྱ་རྒྱུའི་དཔེ་དེབ་གལ་ཆེན་པོ་དང་མིག་དཔེ་གསར་པ་ཞིག་ཆགས་ཡོད། ཐུན་མོང་གི་ལངས་ཕྱོགས་དེའི་འོག་ཆོས་ལུགས་གཉིས་པོའི་རྗེས་འཇུག་ཚོས་ཐབས་ལམ་མི་འདྲ་བའི་ཐོག་ནས་ཆོས་ལུགས་གཉིས་པོའི་དོན་དམ་གྱི་ཐོབ་ཆ་མཐར་ཐུག་འཐོབ་རྒྱུར་འཇུག་བཞིན་པའི་གནས་སྟངས་དེར་དངས་བ་འདྲེན་ཐུབ། དེའི་ཐོགས་ནས་ཆོས་ལུགས་ཕན་ཚུན་ཡིད་ཆེས་དང་ཉམས་ལེན་ལ་གུས་བརྩི་ཞུ་རྒྱུའི་བསམ་བློའི་རྨང་གཞི་བསྐྲུན་ཐུབ། དེ་སྔ་དེ་འདྲ་ཡང་སེ་བྱུང་མ་མྱོང་བ་ནི་ཆོས་ལུགས་གཉིས་པོ་ཕན་ཚུན་དོན་དངོས་ཀྱིས་བསམ་ཤེས་བྱ་རྒྱུའི་གོ་སྐབས་ཧ་ཅང་ཉུང་ཉུང་བྱུང་ཡོད། དེབ་འདིས་དེ་འདྲ་ཞིག་ཡོང་རྒྱུར་འབད་བརྩོན་བྱེད་ཀྱི་ཡོད་ཅེས་སོགས་འཁོད་ཡོད།
༸གོང་ས་༸སྐྱབས་མགོན་ཆེན་པོ་མཆོག་དཔེ་དེབ་དབུ་འབྱེད་ཀྱི་མཛད་སྒོར་༸ཞབས་སོར་བཀྲིན་སྐྱོང་སྐབས་ཁ་ཆེ་དང་ནང་པའི་དབར་གྱི་མཐུན་ཕྱོགས། ཞེས་པའི་དཔེ་དེབ་འགྲེམས་སྤེལ་ཞུ་མཁན་ (Fonts Vitae) ཞེས་པའི་དཔེ་དེབ་ཚོང་ལས་ཁང་གི་ལྕམ་ར་ཇི་ནི་ཡ་ལགས་ཀྱིས་ཁོང་ཚོའི་དཔེ་དེབ་ཚོང་ལས་ཁང་ནས་དཔེ་དེབ་དེ་འདྲ་ཞིག་པར་འགྲེམས་ཞུ་རྒྱུ་བྱུང་བར་དགའ་ཚོར་བྱུང་ཚུལ་དང་། དཔེ་དེབ་ཚོང་ལས་ཁང་གིས་༸གོང་ས་༸སྐྱབས་མགོན་ཆེན་པོ་མཆོག་གིས་ཆོས་ལུགས་གཞན་དང་མཐུན་སྒྲིལ་ཤུགས་ཆེ་མཛད་བཞིན་ཡོད་པ་དང་། ལྷག་པར་ཁ་ཆེའི་ཆོས་ལུགས་དང་མཛའ་འབྲེེལ་དམ་ཟབ་ཡོད་པ་བཅས་རྒྱུས་མངའ་ཡོད་པར་བརྟེན་བོད་ནང་ཁ་ཆེའི་ཆོས། (Islam in Tibet) ཞེས་པའི་དེབ་གཅིག་དང་། གཞན་ཡང་ལྷ་སའི་རྒྱན། ཞེས་པ་དང་། བོད་ནང་ཁ་ཆེའི་ཆོས། ཞེས་པའི་བརྙན་འཕྲིན་ཞིག་ཀྱང་འགྲེམས་སྤེལ་ཞུ་རྒྱུའི་བློ་སྤོབས་སྐྱེད་བྱུང་ཞེས་གསུངས་པ་མ་ཟད། ཁོ་མོས་ད་དུང་ཇོར་ཌན་རྒྱལ་སྲས་རང་ཉིད་ལྷན་བཅར་ཞུ་ཐུབ་མེད་ཀྱང་ཁོང་གིས་བཏང་བའི་ཕྱག་བྲིས་ཤིག་བཀླགས་ཡོད།
སྐབས་དེར་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སྩལ་དོན། ངོས་རང་ཧ་ཅང་དགའ་པོ་བྱུང་། ལོ་མང་རིང་ལྷག་བསམ་རྣམ་དག་ཐོག་དཀའ་ལས་བརྒྱབ་པའི་གྲུབ་འབྲས་ཤིག་རེད། ངོས་རང་ཆོས་ལུགས་གཞན་གྱི་རྗེས་འབྲང་པ་ཚོ་དང་མཐུན་ལམ་གང་ཙམ་བྱུང་རྗེས་ཆོས་ལུགས་དེ་དག་ཕྱི་ཚུལ་ཙམ་ལ་མི་འདྲ་བ་ཡོད་ཀྱང་ཆོས་ལུགས་དེ་དག་གི་ནང་བྱམས་པ་དང་། བརྩེ་བའི་བསླབ་བྱ་ཡོད་པ་ཚང་མ་གཅིག་མཚུངས་ཤིག་ཆགས་ཡོད་པའི་ངེས་པ་བརྟན་པོ་བརྙེད་བྱུང་། ཆོས་ལུགས་ཚང་མར་འཛམ་གླིང་འདིའི་སྟེང་བདེ་སྐྱིད་བསྐྲུན་རྒྱུའི་ནུས་པ་ལྡན་ཡོད། ལྷ་སར་ཁ་ཆེ་སྟོང་ཕྲག་འགའ་ཤས་ཡོད་པ་ཚང་མ་འཁྲུག་རྩོད་བརྒྱབ་པའི་ལོ་རྒྱུས་དེ་འདྲ་གང་ཡང་མེད་པར་ཞི་འཇམ་ལྡན་པ་ཤ་སྟག་ཡིན། དེ་ནི་བོད་མི་ཚོ་དང་ངོས་རང་བྱིས་པའི་སྐབས་ཀྱི་མཐོང་ཚུལ་རེད་ཅེས་བཀའ་སྩལ་བ་དང་། དེ་བཞིན་མགོན་པོ་གང་ཉིད་མཆོག་བྱིས་པའི་སྐབས་ཨམ་ཕྲག་ཆུ་ཚོད་ཡང་སེ་འཕྲོ་བརླག་ཤོར་བར་བརྟེན་ལྷ་སར་ཡོད་པའི་ཁ་ཆེ་ཆུ་ཚོད་བཟོ་མཁན་དེ་ཡང་ཡང་འབོད་ཀྱི་ཡོད་པ་དང་། ཁ་ཆེ་ཆུ་ཚོད་བཟོ་མཁན་དེས་༸གོང་ས་མཆོག་ལ་ཨམ་ཕྲག་ནང་ཆུ་ཚོད་ཡོད་མཁན་སུ་ཡིན་རུང་རང་གི་ཨམ་ཧྲག་ནང་དུ་སྒོ་ང་ཉར་ཡོད་བསམ་པ་དྲན་དགོས་པའི་བསླབ་བྱ་བརྒྱབ་སྐོར་ཡང་ཐུགས་དྲན་གསོ་མཛད། ཕྱོགས་མཚུངས་མགོན་པོ་གང་ཉིད་མཆོག་གིས་ཟླ་བ་ ༡༡ ཚེས་ ༡༡ ཉིན་ཨ་རིའི་ནང་དོན་རྐྱེན་དེ་བྱུང་རྗེས་ཁ་ཆེ་ཚང་མ་འཇིགས་སྐུལ་དྲག་སྤྱོད་པ་ཡིན་པའི་ལྟ་ཚུལ་དེ་དྲང་བདེན་ཞིག་མིན་པའི་དགོངས་བཞེས་མཛད་ཀྱི་ཡོད་པ་དང་། ཚུལ་མིན་བྱ་སྤྱོད་སྤེལ་མཁན་གྱི་སྐྱེ་བོ་རེ་ཟུང་ཆོས་ལུགས་ཚང་མའི་ནང་ཡོད་པ་མ་ཟད། སངས་རྒྱས་ཞལ་བཞུགས་སྐབས་སུའང་ཚུལ་མིན་བྱ་སྤྱོད་སྤེལ་མཁན་ནང་པ་དེ་འདྲ་ཡོད་པ་དང་། ཁ་ཆེའི་ཆོས་ལུགས་ཀྱི་མིང་ཁྱེར་ནས་བློ་ཕམ་སྐྱེ་རྒྱུའི་ལས་གཞི་སྤེལ་མཁན་དེ་འདྲ་ཡོད་པ་དེ་ཚོས་སྤེལ་བའི་བྱ་སྤྱོད་ཀྱིས་ཁ་ཆེའི་ཆོས་ལུགས་དང་རིག་གཞུང་གི་ངོ་བོ་གང་ཡང་མཚོན་མི་ཐུབ་ཅེས་བཀའ་སྩལ།
དེ་བཞིན་༸གོང་ས་མཆོག་གིས་ཨ་རིའི་ནང་དོན་རྐྱེན་དེ་བྱུང་བའི་རྗེས་སུ་ཆོས་ལུགས་མཐུན་སྒྲིལ་གྱི་ལྷན་ཚོགས་ཇི་འདྲ་ཞིག་ནང་ལྷན་ཞུགས་མཛད་ནའང་ཁ་ཆེའི་ཆོས་ལུགས་ལ་རྒྱབ་སྐྱོར་མཛད་ཀྱི་ཡོད་པ་དང་། ཁ་ཆེའི་ཆོས་ལུགས་དེ་འཛམ་གླིང་ནང་ཆོས་ལུགས་གལ་གནད་ཆེ་ཤོས་ཤིག་ཆགས་ཡོད་པ་དང་། ༸གོང་ས་མཆོག་གིས་ཁ་ཆེའི་ཆོས་གྲོགས་ཚོ་དང་ལྷན་གང་མང་ཐུག་འཕྲད་བྱ་རྒྱུའི་ཐུགས་བརྩོན་མཛད་བཞིན་ཡོད་པ་མཟད། མགོན་པོ་གང་ཉིད་མཆོག་གིས་ཨ་རིའི་མངའ་སྡེ་སེན་ཕེར་སེ་སི་ཁོའི་ནང་ཁ་ཆེའི་ཡུལ་གྲུ་ཚང་མ་ནས་སྐུ་ཚབ་ཕེབས་པའི་ཚོགས་འདུ་ཞིག་སྐབས་གལ་ཏེ་ཁ་ཆེའི་མིང་འཁྱེར་ནས་མི་གསོད་ཁྲག་སྦྱོར་གྱི་ལས་རིགས་དེ་འདྲ་བྱུང་ཚེ་ཁ་ཆེའི་ཚོགས་པ་དེ་ཚོས་དེར་གདོང་ལེན་བྱེད་དགོས་། གང་ཡིན་ཟེར་ན་ལས་རིགས་དེ་དག་བཟང་སྤྱོད་དང་འགལ་བ་ཞིག་ཡིན་སྐོར་བཀའ་སྩལ་མཛད་པ་ཞིག་ཐུགས་དྲན་གསོ་མཛད་ཡོད། དེ་བཞིན་མགོན་པོ་གང་ཉིད་མཆོག་རྒྱ་གར་གྱི་རྒྱལ་ས་ལྡི་ལིའི་ཁ་ཆེའི་ལྷ་ཁང་ཆེ་ཤོས་ནང་ཆིབས་སྒྱུར་བསྐྱངས་ཏེ་དབུ་ལ་ཁ་ཆེའི་ཞྭ་མོ་དང་། ཕྱག་གཉིས་ཁ་ཆེའི་སྨོན་ལམ་གྱི་ཕྱག་རྒྱ་མཛད་ནས་ཐུགས་སྨོན་མཛད་ཡོད་པའི་སྐུ་དཔར་ཁག་ཕྱི་ཉིན་ཡོངས་གྲགས་གསར་ཤོག་ཚང་མའི་ནང་ཐོན་ཡོད་པར་བརྟེན། མགོན་པོ་གང་ཉིད་མཆོག་ཐོག་མའི་ཆར་ཧིན་ཌུའི་ཆོས་ལུགས་ཀྱི་ལྟ་གྲུབ་མཁྲེགས་པོར་འཛིན་མཁན་གྱི་རྗེས་འབྲང་པ་ཚོས་རྣམ་འགྱུར་ཇི་འདྲ་ཞིག་སྟོན་ཡོང་བསམ་པའི་ཐུགས་འཚབ་ཕྲན་བུ་བྱུང་ཡོད་ཀྱང་། རྗེས་སུ་ཁ་ཆེའི་ལྷ་ཁང་དེར་ཐུགས་སྨོན་མཛད་པ་དེས་ཧིན་ཌུའི་སྤྱི་ཚོགས་ནང་མཐོང་ཚུལ་ཧ་ཅང་ལེགས་པོ་བྱུང་ཡོད་པ་མཁྱེན་རྟོགས་བྱུང་ཡོད་སྐོར་བཀའ་སྩལ། དེ་བཞིན་༸གོང་ས་མཆོག་གིས་ཁ་ཆེ་ཡང་རྒྱ་གར་སྤྱི་ཚོགས་ཀྱི་ཆ་ཤས་ཤིག་ཡིན་པ་དང་། ༸གོང་ས་མཆོག་གིས་ཁ་ཆེའི་ལྷ་ཁང་ནང་ཐུགས་སྨོན་མཛད་པའི་སྐུ་དཔར་དེས་ཁ་ཆེ་དང་ཧིན་ཌུའི་ཆོས་ལུགས་གཉིས་པོ་ཏོག་ཙམ་ཐག་ཉེ་རུ་སོང་བར་བརྟེན། ཧིན་ཌུ་ཚོས་དེར་བསྔགས་བརྗོད་བྱེད་ཀྱི་ཡོད་སྐོར་བཀའ་སྩལ།
དེ་བཞིན་སྐབས་དེར་༸གོང་ས་༸སྐྱབས་མགོན་ཆེན་པོ་མཆོག་ཇོར་ཌན་ལ་ཐོག་མར་ཆིབས་སྒྱུར་སྐྱོང་སྐབས་ཇོར་ཌན་རྒྱལ་སྲས་དང་སེམས་ཐག་ཉེ་པོ་ཆགས་ཡོད་པ་དང་། དེ་བཞིན་ཇོར་ཌན་རྒྱལ་པོ་ཡང་ལོ་ན་གཞོན་པའི་གང་ཟག་ནུས་ལྡན་ཞིག་ཡིན་སྐོར་བཀའ་སྩལ། ཁ་ཆེ་མིན་པའི་སྤྱི་ཚོགས་ཀྱིས་ཁ་ཆེའི་སྤྱི་ཚོགས་དང་འབྲེལ་ལམ་ཡོང་རྒྱུར་འབད་བརྩོན་ཆེ་ཙམ་གནང་དགོས་པའི་འབོད་སྐུལ་མཛད་པ་དང་། མཐའ་དོན་མགོན་པོ་གང་ཉིད་ཀྱིས་མང་ཚོགས་ལ་དཔེ་དེབ་དེ་ཀློག་པ་ཙམ་མ་ཟད་ཉོ་རོགས་ཞེས་འབོད་སྐུལ་ཡང་མཛད་ཡོད་པ་བཅས།


text:
ས་སྐྱ་གོང་མ་རྣམ་ལྔའི་ནང་ཚན་སློབ་དཔོན་བསོད་ནམས་རྩེ་མོ་མཆོག་གིས་༼བྱིས་པ་བདེ་བླག་ཏུ་འཇུག་པ་༽ཞེས་བྱ་བའི་ཡི་གེ་བཀླག་ཐབས་སུ་བོད་ཡིག་འདི་ལ་བཀླག་པར་བྱར་ཡོད་པའམ་བརྗོད་དུ་རུང་ཚད་ཀྱི་ཡི་གེ་ཆིག་ཁྲི་བརྒྱད་སྟོང་བདུན་བརྒྱ་ཞེ་ལྔར་གྲངས་བཅད་མཛད་ཡོད་པར་བཤད་ལ། ཡང་ཉེ་རབས་ཀྱི་མཁས་པའི་དབང་བོ་ཚེ་ཏན་ཞབས་དྲུང་རིན་པོ་ཆེ་མཆོག་གི་༼ཡི་གེའི་ཐོབ་ཐང་བཤད་པ་བློ་གསལ་སྦྲང་རྩིའི་དགའ་སྟོན་༽ལས། བོད་ཡིག་འདི་ལ་བྲིས་ནས་བཀླག་ཏུ་རུང་བའི་ཡིག་གྲངས་ནི་ཆིག་ཁྲི་བདུན་སྟོང་ལྔ་བརྒྱ་སོ་གཉིས་ཡོད་པར་གསུང་འདུག་ཅིང་། དེ་ལྟར་ན་ས་ཆེན་བསོད་རྩེ་དང་ཁོང་རྣམ་གཉིས་ཀྱིས་གྲངས་བཅད་མཛད་པའི་བར་ལ་ཡིག་གྲངས་ཆིག་སྟོང་ཉིས་བརྒྱ་བཅུ་གསུམ་གྱིས་མང་ཉུང་ཤོར་འདུག་མོད། མཁས་དབང་ཞབས་དྲུང་རིན་པོ་ཆེ་མཆོག་གིས་གྲངས་བཅད་མཛད་པ་དེའི་སྐབས་སུ་ཁོང་གིས་ཐུགས་མཉམ་ཅུང་མ་བཞག་པའི་ཚུལ་ལུགས་ཤིག་ཡོད་པར་སྣང་སྟེ། ཁོང་གིས་གྲངས་བཅད་མཛད་པའི་བརྩམས་ཆོས་༼ཡི་གེའི་ཐོབ་ཐང་བཤད་པ་བློ་གསལ་སྦྲང་རྩིའི་དགའ་སྟོན་༽རང་ལས། གསལ་བྱེད་རྐྱང་བ་སུམ་ཅུ་དང་། ཉིས་བརྩེགས་ཅན་ང་བདུན། སུམ་བརྩེགས་ཅན་བཅུ་བཞི། རྐྱང་འཕུལ་ཞེ་བརྒྱད། བརྩེགས་འདོགས་ཅན་འཕུལ་བ་ང་བདུན་སྟེ་བསྡོམས་པའི་ལུས་ཀྱི་ཡི་གེ་ཉིས་བརྒྱ་དང་དྲུག དབྱངས་བཞིའི་ཡན་ལག་དང་ལྡན་པའི་དབྱེ་བས་ཆིག་སྟོང་སུམ་ཅུ། འ་མཐའ་དོར་བའི་རྗེས་འཇུག་དགུའི་དབྱེ་བས་ཆིག་ཁྲི་སུམ་བརྒྱ་ཐམ་པ། ག་ང་བ་མ་བཞིར་ས་དྲག་ཐོབ་པའི་དབྱེ་བས་བཞི་སྟོང་ཆིག་བརྒྱ་ཉི་ཤུ། ན་ར་ལ་གསུམ་ལ་ད་དྲག་ཐོབ་པའི་དབྱེ་བས་སུམ་སྟོང་དགུ་བཅུ། ཝ་བཏགས་བཅུ་གཉིས་ལ་རྩྭ་ཕྱྭ་གྲྭ་གསུམ་བསྣན་པའི་བཅོ་ལྔ། དབྱངས་བཞི་དང་། དབུ་ཁྱུད། ཤད། བར་ཚེག་སྟེ་སྲོག་རྐྱེན་གྱི་ཡི་གེ་བདུན་ཞེས་འབྱུང་ལ་དེ་དག་བསྡོམས་ན་ཡི་གེ་ཆིག་ཁྲི་བརྒྱད་སྟོང་བདུན་བརྒྱ་དྲུག་ཅུ་རེ་བརྒྱད་བརྩམས་ཆོས་དེ་ག་རང་དུ་ལོངས་འདུག་པས་སོ།།
ཡིག་གྲངས་འདི་ལྟར་ན་ས་ཆེན་བསོད་རྩེ་དང་ཁོང་རྣམ་གཉིས་ཀྱིས་ཡི་གེར་གྲངས་བཅད་མཛད་པའི་བར་ལ་ཡིག་གྲངས་ཉེར་གསུམ་ལས་མི་མཐུན་པ་མེད་དོ།། བར་ཁྱད་དེ་ཡང་དབྱངས་བཞི་དང་། དབུ་ཁྱུད། ཤད། བར་ཚེག་ལྟ་བུའི་ཡི་གེ་དག་བགྲངས་སྣོན་བྱས་མིན་གྱི་དབང་གིས་བྱུང་བ་ཡིན་ནམ། ཡང་ན། རྒྱུགས་མི་ཆེ་བའི་ཡི་གེ་༼མྲ་༽དང་། ༼དམྲ་༽དང་། ༼མདྲོན་༽དང་། ༼བགླན་༽ལྟ་བུ་དང་། ཡང་ན། ༼ཧྥ་༽དང་།༼ ཧྥུ་༽དང་། ༼ལྱ་༽དང་། ༼ཤྱ་༽ལྟ་བུའི་ཡི་གེ་དག་བགྲངས་སྣོན་བྱས་པའི་དབང་གིས་འབྱུང་གིན་ཡོད་མེད་སྐོར་ལ་བློ་ལྡན་དོན་གཉེར་ཅན་ཚོས་ཞིབ་དཔྱོད་ཡོད་པ་མཁྱེན་མཁྱེན་ཞུ། སྨྲས་པ།
སྔོན་བྱོན་མཁས་པས་ཡི་གེའི་གྲངས་ཀྱི་ཚད།།
རང་ལུགས་བཟོས་ཏེ་གཏན་འབེབས་གནང་ན་འང་།།
དོན་གཉེར་དབེན་པའི་ཕྱི་རབས་མགོ་སྟོང་ཚོས།།
གྲངས་བཅད་འདི་ཉིད་བློ་མིག་ལམ་ནས་བཏང་།།
༢༠༡༤.༡༡.༢༦.


text:
Degé Kangyur volume 62, F.30.b
འོན་ཀྱང་སེམས་ཅན་གྱི་བསམ་པའི་དབང་གིས་སེམས་ཅན་གྱི་བསམ་པ་རབ་འབྲིང་ཐ་མ་རྣམས་ལ་འདི་ནི་ཉན་ཐོས་ཀྱི་ཐེག་པའོ། །འདི་ནི་རང་སངས་རྒྱས་ཀྱི་ཐེག་པའོ། །འདི་ནི་སེམས་ཅན་ཐམས་ཅད་ཀྱི་གོ་སྐབས་ཡོད་པ་ཐེག་པ་ཆེན་པོ་ཞེས་བྱ་བ་ཐ་དད་པ་འབྱུང་སྟེ། དེ་བཞིན་གཤེགས་པ་ནི་མི་རྟོག་རྣམ་པར་མི་རྟོག་མོད་ཀྱི། འོན་ཀྱང་མ་འདྲེས་པའི་ཆོས་དང་ལྡན་པའི་ཕྱིར་དེ་མི་རྟོག་ཅིང་ལྷུན་གྱིས་གྲུབ་པར་བྱ་བ་འདི་ལྟ་བུ་འདི་འབྱུང་ངོ་། །འཇམ་དཔལ་འདི་ལྟ་སྟེ། དཔེར་ན་ཉི་མའི་འོད་ནི་གནས་དང་དམིགས་པའི་དབང་གིས་གྲིབ་མ་སྣ་ཚོགས་སུ་འགྱུར་ཡང་ཉི་མའི་འོད་ནི་མ་འདྲེས་པའི་ཆོས་དང་ལྡན་པའི་ཕྱིར་མི་རྟོག་རྣམ་པར་མི་རྟོག་གོ། །འཇམ་དཔལ་དེ་བཞིན་དུ་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཀྱང་སེམས་ཅན་རྣམས་ཀྱི་བསམ་པ་དང་དམིགས་པའི་དབང་གིས་ཡེ་ཤེས་ཐ་དད་པ་སྣ་ཚོགས་སུ་འགྱུར་ཏེ། དེ་བཞིན་གཤེགས་པ་ནི་མི་རྟོག་རྣམ་པར་མི་རྟོག་མོད་ཀྱི། འོན་ཀྱང་མ་འདྲེས་པའི་ཆོས་དང་ལྡན་པའི་ཕྱིར་དེ་མི་རྟོག་ཅིང་ལྷུན་གྱིས་གྲུབ་པར་བྱ་བ་འདི་ལྟ་བུ་འདི་འབྱུང་ངོ་། །འདི་ལ་ཐེག་པའམ་ཐེག་པ་མ་ཡིན་པ་ནི་གང་ཡང་མེད་དེ། འཇམ་དཔལ་དབུགས་འབྱིན་པ་རྙེད་པ་ལྔ་པོ་དེ་དག་ནི་བྱང་ཆུབ་སེམས་དཔའ་རྣམས་ཀྱི་ས་དང་པོ་ཡོངས་སུ་སྦྱོང་བར་འགྱུར་བའོ། །འཇམ་དཔལ་གཞན་ཡང་དབུགས་འབྱིན་པ་རྙེད་པ་ལྔ་དག་བྱང་ཆུབ་སེམས་དཔའ་རྣམས་ཀྱི་ས་དང་པོ་ཡོངས་སུ་སྦྱོང་བར་འགྱུར་ཏེ། ལྔ་གང་ཞེ་ན། འདི་ལྟ་སྟེ། བདག་ནི་སེམས་ཅན་ཐམས་ཅད་ཀྱི་ཀུན་ནས་ཉོན་མོངས་པ་སེལ་བ་ལ་གནས་ཀྱིས། གཞན་དག་ཀྱང་སེམས་ཅན་གྱི་ཀུན་ནས་ཉོན་མོངས་པ་སེལ་བ་ལ་དགོད་དོ་ཞེས་དབུགས་འབྱིན་པ་རྙེད་པར་འགྱུར་ཏེ། དེ་ལ་ཀུན་ནས་ཉོན་མོངས་པ་ནི་ལུས་ལ་གནོད་པ་དང་སེམས་ལ་གནོད་པའོ། །བདག་ནི་ཆོས་སྣང་བའི་སྒོའི་ཤེས་རབ་ལ་གནས་ཀྱིས། གཞན་དག་ཀྱང་ཆོས་སྣང་བའི་སྒོའི་ཤེས་རབ་ལ་དགོད་དོ་ཞེས་དབུགས་འབྱིན་པ་རྙེད་པར་འགྱུར་ཏེ། འཇམ་དཔལ་དེ་ལ་ཆོས་སྣང་བའི་སྒོའི་ཤེས་རབ་ནི་ཆོས་བཞིས་འབྱུང་བར་འགྱུར་རོ། །བཞི་གང་ཞེ་ན། འདི་ལྟ་སྟེ། དད་པ་དང་། བག་ཡོད་པ་དང་། བསམ་པ་དང་། ལྷག་པའི་བསམ་པ་སྟེ།


text:
Degé Kangyur volume 67, F.295.b
།ཡང་དེ་དག་གིས་བྱང་ཆུབ་ཀྱི་སེམས་འདི་ལྟར་བསྐྱེད་པར་བྱ་སྟེ། བདག་ཅག་གི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལས་ཕྱིར་མི་ལྡོག་པར་བྱ། རྒྱ་ཆེར་སེམས་ཡང་དག་པར་རབ་ཏུ་དགའ་བར་བྱའོ། །གང་དག་ལས་བདག་ཅག་གིས་མཚན་འདི་རྣ་ལམ་དུ་གྲག་ཅིང་ཐོས་པ་དང་། དགའ་བ་ཡང་དག་པར་བསྐྱེད་ནས་སེམས་ཅན་མང་པོའི་དོན་བྱེད་པར་འགྱུར་ཏེ། དེ་ལྟར་རྫུ་འཕྲུལ་ཆེའོ། །ཡང་ཤཱ་རིའི་བུ་དེ་བཞིན་གཤེགས་པའི་མཚན་གང་དག་ཉན་ཅིང་ཐོས་ནས་ཀྱང་མོས་པར་བྱེད་པ་དེའི་བསོད་ནམས་ཀྱི་ཕུང་པོ་ཅི་ཡོད་པ་དེའི་ཕྱོགས་ཙམ་ཞིག་བཤད་པར་བྱའོ། །གང་ལ་ལ་ཞིག་གིས་འཇིག་རྟེན་གྱི་ཁམས་གང་གཱའི་ཀླུང་གི་བྱེ་མ་སྙེད་རིན་པོ་ཆེས་རབ་ཏུ་གང་བར་བྱས་ཏེ། སངས་རྒྱས་བཅོམ་ལྡན་འདས་གང་གཱའི་ཀླུང་གི་བྱེ་མ་སྙེད་ལ་ཉིན་རེ་ཞིང་སྦྱིན་པ་ཕུལ་བ་དེ་ལྟར་གང་གཱའི་ཀླུང་གི་བྱེ་མ་སྙེད་དང་མཉམ་པའི་བསྐལ་པར་ཕུལ་བའི་བསོད་ནམས་ཀྱི་ཕུང་པོ་དེས། མཚན་ཐོས་པ་ལས་བྱུང་བའི་བསོད་ནམས་ཀྱི་ཕུང་པོ་འདིའི་ཆ་འགའ་ཙམ་དུ་ཡང་བརྗོད་པར་མི་བྱའོ། །གལ་ཏེ་ལ་ལ་ཞིག་གིས་མཚན་འདི་མཉན་པར་བྱའོ་སྙམ་ནས། འཇིག་རྟེན་གྱི་ཁམས་དེ་སྙེད་རིན་པོ་ཆེ་སྣ་བདུན་གྱིས་རབ་ཏུ་གང་བར་བྱས་ཏེ་སྦྱིན་པ་བྱིན་ན། དེ་ཡང་བསོད་ནམས་མ་བྱས་པས་དེ་ཐོས་པར་མི་ནུས་སོ། །དེ་ཅིའི་ཕྱིར་ཞེ་ན། ཇི་སྟེ་བསོད་ནམས་མ་བྱས་པར་ཐོས་པར་འགྱུར་ན་ནི་སེམས་ཅན་དམྱལ་བ་པ་དང་། དུད་འགྲོའི་སྐྱེ་གནས་དང་། གཤིན་རྗེའི་འཇིག་རྟེན་པ་རྣམས་དང་། ལྷ་ཚེ་རིངས་པོ་རྣམས་ཀྱིས་ཀྱང་ཐོས་པ་དང་། ཡོན་ཏན་བརྗོད་པ་འདི་ཤེས་པར་འགྱུར་ཏེ། དེ་དག་ཐམས་ཅད་བསོད་ནམས་ཀྱི་ཕུང་པོ་དེ་སྙེད་དང་ལྡན་པར་འགྱུར་རོ། །སངས་རྒྱས་ཀྱི་ཞིང་བཅུ་པའི་འཇིག་རྟེན་གྱི་ཁམས་དཔལ་ལྡན་ན་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་དཔལ་གྱི་སྙིང་པོ་སྣང་བ་ཞེས་བྱ་བ་བཞུགས་ཏེ། ཤཱ་རིའི་བུ་གང་དག་དེ་བཞིན་གཤེགས་པ་དེའི་མཚན་ཉན་པ་དང་། ལྷག་པའི་བསམ་པ་ལ་གནས་པའི་སེམས་ཀྱི་རྒྱུད་ཀྱིས་མོས་པ་དེ་དག་ཐམས་ཅད་བསོད་ནམས་ཀྱི་ཕུང་པོ་དཔག་ཏུ་མེད་པ་འཛིན་པར་འགྱུར་རོ། །དེ་དག་ནི་ངན་སོང་གིས་འཇིགས་པར་མི་འགྱུར་ཏེ། སྨོན་ལམ་ཅི་འདྲ་བར་སྨོན་ལམ་འདེབས་པ་དེ་འདྲ་བས་སངས་རྒྱས་ཀྱི་ཐེག་པ་བླ་ན་མེད་པས་ཡོངས་སུ་མྱ་ངན་ལས་འདའ་བར་འགྱུར་རོ། །དེ་བཞིན་གཤེགས་པ་བཞུགས་ཀྱང་རུང་།


text:
Terdzo-GA-016
ཟབ་ཆོས་ཞི་ཁྲོ་དགོངས་པ་རང་གྲོལ་ལས༔ སྐུ་གསུམ་བླ་མའི་གསོལ་འདེབས་དུག་གསུམ་མ་སྤངས་རང་གྲོལ་
by ཀརྨ་གླིང་པ་ (Karma Lingpa)
revealed by ཀརྨ་གླིང་པ་ (Karma Lingpa)
in cycle ཟབ་ཆོས་ཞི་ཁྲོ་དགོངས་པ་རང་གྲོལ་ (Zab chos zhi khro dgongs pa rang grol)
Volume 3 (ག) / Pages 335-336 / Folios 1a1 to 1b5
Tibetan Text
ཟབ་ཆོས་ཞི་ཁྲོ་དགོངས་པ་རང་གྲོལ་ལས༔ སྐུ་གསུམ་བླ་མའི་གསོལ་འདེབས་དུག་གསུམ་མ་སྤངས་རང་གྲོལ་བཞུགས་སོ༔ རྣམ་དག་ཆོས་དབྱིངས་ཁྱབ་གདལ་ཕོ་བྲང་ནས༔ སྐྱེ་མེད་སྤྲོས་བྲལ་ཆོས་སྐུའི་བླ་མ་ལ༔ བདག་ཉིད་མོས་གུས་གདུང་བས་གསོལ་བ་འདེབས༔ མ་རིག་གཏི་མུག་མ་སྤངས་རང་གྲོལ་ནས༔ རང་བྱུང་ཡེ་ཤེས་མ་བཅོས་ལྷུན་གྲུབ་ཏུ༔ ཆོས་སྐུའི་བྱིན་རླབས་ཀ་དག་རང་དབང་ཞུ༔ གསལ་དག་ཡེ་ཤེས་བདེ་ཆེན་ཕོ་བྲང་དུ༔ མ་འགག་བདེ་ཆེན་ལོངས་སྐུའི་བླ་མ་ལ༔ བདག་ཉིད་མོས་གུས་གདུང་བས་གསོལ་བ་འདེབས༔ འདོོད་ཆགས་ཞེན་པ་མ་སྤངས་རང་གྲོལ་ནས༔ རང་རིག་ཡེ་ཤེས་བདེ་ཆེན་རང་གྲོལ་དུ༔ ལོངས་སྐུའི་བྱིན་རླབས་ལྷུན་གྲུབ་རང་དབང་ཞུ༔ སྐྱོན་མེད་རྣམ་དག་པདྨའི་ཕོ་བྲང་དུ༔ རིས་མེད་རང་ཤར་སྤྲུལ་སྐུའི་བླ་མ་ལ༔ བདག་ཉིད་མོས་གུས་གདུང་བས་གསོལ་བ་འདེབས༔ ལོག་རྟོག་ཞེ་སྡང་མ་སྤངས་རང་གྲོལ་ནས༔ རང་སྣང་ཡེ་ཤེས་རང་རིག་རང་གསལ་དུ༔ སྤྲུལ་སྐུའི་བྱིན་རླབས་རང་གྲོལ་དབང་བསྐུར་ཞུ༔ ཡང་དག་འོད་གསལ་རང་རིག་ཕོ་བྲང་དུ༔ ཕྱོགས་མེད་བདེ་ཆེན་སྐུ་གསུམ་བླ་མ་ལ༔ བདག་ཉིད་མོས་གུས་གདུང་བས་གསོལ་བ་འདེབས༔ ཐ་དད་གཟུང་འཛིན་མ་སྤངས་རང་གྲོལ་ནས༔ རང་བྱུང་ཡེ་ཤེས་སྐུ་གསུམ་ལྷུན་གྲུབ་ཏུ༔ བདེ་ཆེན་སྐུ་གསུམ་བྱིན་རླབས་དབང་བསྐུར་ཞུ༔ རང་སེམས་མཐའ་བྲལ་ཆོས་སྐུར་མ་རྟོགས་པར༔ གཏི་མུག་རྨོངས་པས་འཁོར་བར་འཁྱམས་པ་ཡི༔ སྡུག་བསྔལ་སེམས་ཅན་འདི་རྣམས་སྙིང་རེ་རྗེ༔ དེ་རྣམས་ཐམས་ཅད་ཆོས་སྐུ་ཐོབ་པར་ཤོག༔ རང་རིག་བདེ་ཆེན་ལོངས་སྐུར་མ་རྟོགས་པར༔ འདོད་ཆགས་སྲེད་པས་འཁོར་བར་འཁྱམས་པ་ཡི༔ འདོད་ལོག་སེམས་ཅན་འདི་རྣམས་སྙིང་རེ་རྗེ༔ དེ་རྣམས་ཐམས་ཅད་ལོངས་སྐུ་ཐོབ་པར་ཤོག༔ རང་སེམས་རང་གྲོལ་སྤྲུལ་སྐུར་མ་རྟོགས་པར༔ སྡང་སེམས་གཉིས་སྣང་འཁོར་བར་འཁྱམས་པ་ཡི༔ ལོག་རྟོག་སེམས་ཅན་འདི་རྣམས་སྙིང་རེ་རྗེ༔ དེ་རྣམས་ཐམས་ཅད་སྤྲུལ་སྐུ་ཐོབ་པར་ཤོག༔ རང་སེམས་སྐུ་གསུམ་དབྱེར་མེད་མ་རྟོགས་པར༔ དེར་འཛིན་ཉོན་མོངས་ཤེས་བྱའི་སྒྲིབ་པ་རྣམས༔ སངས་རྒྱས་མ་ཐོབ་འགྲོ་ཀུན་སྙིང་རེ་རྗེ༔ དེ་རྣམས་ཐམས་ཅད་སྐུ་གསུམ་ཐོབ་པར་ཤོག༔ ཟབ་ཆོས་ཞི་ཁྲོ་དགོངས་པ་རང་གྲོལ་གྱི་སྐུ་གསུམ་བླ་མའི་རྣལ་འབྱོར་གྱི་གསོལ་འདེབས་དུག་གསུམ་མ་སྤངས་རང་གྲོལ་ཞེས་བྱ་བ༔ ཨོ་རྒྱན་གྱི་མཁན་པོ་པདྨ་འབྱུང་གནས་ཀྱིས་སྦྱར་བ༔ ཇི་སྲིད་འཁོར་བའི་འཇིག་རྟེན་མ་སྟོངས་བར༔ དེ་སྲིད་དམ་ཆོས་འདི་ཡང་མ་རྫོགས་སོ༔ ས་མ་ཡ༔ རྒྱ་རྒྱ་རྒྱ༔ གྲུབ་ཐོབ་ཀརྨ་གླིང་པས་གཏེར་ནས་གདན་དྲངས་པའོ།། །།


text:
༄༅། །དེ་རིང་ནི་བོད་མིའི་སྒྲིག་འཛུགས་ཀྱི་མང་གཙོ་དབུ་བརྙེས་ཏེ་མི་ལོ་ ༥༢ ཧྲིལ་པོ་འཁོར་བའི་དུས་དྲན་སྲུང་བརྩི་ཞུ་བའི་ཉིན་མོ་གལ་ཆེ་ཞིག་ཡིན། འཛམ་གླིང་གོ་ལ་ཆེན་པོ་འདིའི་ནང་མི་རིགས་དང་། ཡུལ་གོམས། གཤིས་ལུགས། ལོ་རྒྱུས། རིག་གཞུང་སོགས་མི་འདྲ་བའི་རྒྱལ་ཁབ་མང་པོ་ཞིག་ཡོད་པ་རྣམས་རང་རང་གི་གནས་སྟངས་དང་སྤྱི་ཚོགས་ཀྱི་འཕེལ་འགྲོས་ལས་ཆབ་སྲིད་ཀྱི་ལྟ་གྲུབ་ཐ་དད་པ་དུ་མ་ཞིག་བྱུང་ཡོད་ནའང་། མི་མང་གིས་དགའ་མོས་ཆེ་ཤོས་ནི་མང་གཙོའི་ལམ་ལུགས་ལ་བྱེད་བཞིན་ཡོད་ལ། དེའི་ཆེད་དུ་མི་མང་གིས་མི་རབས་ནས་མི་རབས་བར་ཚེ་སྲོག་བློས་གཏོང་གིས་འབད་བརྩོན་རབས་དང་རིམ་པ་བྱས་ནས་མང་གཙོའི་ཁེ་དབང་ལ་ལོངས་སུ་སྤྱོད་བཞིན་པའི་ལོ་རྒྱུས་ང་ཚོའི་མིག་གི་མཐོང་ཆོས་སུ་ཡོད་པ་འདི་ཡིན། འོན་ཀྱང་ང་ཚོ་བོད་མི་ཚོས་ལོངས་སུ་སྤྱོད་བཞིན་པའི་མང་གཙོའི་ཁེ་དབང་འདི་ནི་དེ་ལྟར་མིན་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་གང་ཉིད་ཀྱི་གདུལ་བྱ་གངས་ཅན་པ་ཡོངས་ཀྱི་འཕྲལ་ཕུགས་རྒྱང་གསུམ་གྱི་ཁེ་ཕན་ལ་ཐུགས་བརྩེ་བ་ཆེན་པོས་དགོངས་བཞེས་བླ་མེད་ཀྱིས་མང་གཙོ་ཡང་དག་པའི་ཁེ་དབང་ཡོངས་སུ་རྫོགས་པ་རྒྱ་ཆེའི་མང་ཚོགས་རང་གི་ལག་པར་དགྱེས་བཞིན་སྤྲོ་བཞིན་དུ་མར་གསོལ་རས་བསྩལ་ཏེ་སྔར་མ་གྲགས་པའི་ངོ་མཚར་རྨད་དུ་བྱུང་བའི་མཛད་འཕྲིན་ལ་མངོན་པར་བསྟོད་ཅིང་རྗེས་དྲན་ཞུ་བའི་དུས་ཚིགས་ཁྱད་པར་ཅན་ཞིག་ཆགས་ཡོད།
དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བོད་ལྗོངས་ཆོས་སྲིད་ལུགས་གཉིས་ཀྱི་ཐུགས་འགན་བདག་གིར་བཞེས་པ་དང་དུས་མཚུངས་བོད་ཀྱི་ཆབ་སྲིད་འཛིན་སྐྱོང་གི་འགྲོ་ལུགས་གང་ཅིར་དེང་དུས་རང་དབང་མང་གཙོའི་ལམ་བཟང་དང་མཐུན་པ་ཡོང་ཐབས་སྒྱུར་བཀོད་སླད། ལེགས་བཅོས་ལས་ཁུངས་གསར་འཛུགས་གནང་བས་མཚོོན་རང་དབང་མང་གཙོའི་ལམ་ཕྱོགས་སུ་གོམ་པ་རིམ་བགྲོད་གནང་རྒྱུའི་འབད་བརྩོན་མཛད་ཡོད་ཀྱང་། སྐབས་དེར་རྒྱ་གཞུང་གི་བཙན་འཛུལ་དང་སུན་གཙེར་སྣ་ཚོགས་ལ་བརྟེན་ནས་ཐུགས་རེ་བཞིན་སྒྲུབ་གནང་མཛད་རྒྱུའི་གོ་སྐབས་བྱུང་མེད། འོན་ཀྱང་བཙན་བྱོལ་དུ་ཕེབས་མ་ཐག་མགོན་པོ་གང་ཉིད་ཀྱི་ཞབས་རྗེས་སུ་འབྱོར་བའི་བོད་མི་རྣམས་ས་ཕྱོགས་གང་ས་ནས་གནས་མཆོག་རྡོ་རྗེ་གདན་དུ་འདུ་འཛོམས་ཀྱིས་མནའ་གན་མཐུ་མོ་ཆེ་འབུལ་སྐབས། མང་ཚོགས་ཀྱི་འཐུས་མི་འདེམས་བསྐོ་བྱེད་དགོས་པའི་བཀའ་སློབ་སྤྱི་ཕེབས་དགོངས་དོན་ལྟར། ཕྱི་ལོ་ ༡༩༦༠ ཟླ་ ༩ ཚེས་ ༢ ཉིན་བོད་མི་མང་སྤྱི་འཐུས་སྐབས་དང་པོས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་༸སྐུ་དྲུང་དུ་ལས་འཁུར་དམ་བཅའ་ཕུལ་བ་ནས་བཟུང་བོད་ལྗོངས་མང་གཙོའི་ལམ་བཟང་དབུ་བརྙེས་ཤིང། དེ་རྗེས་མ་འོངས་བོད་ཀྱི་རྩ་ཁྲིམས་ཟིན་བྲིས་སྔ་རྗེས་གསལ་བསྒྲགས་བསྐྱངས་གནང་མཛད་པ་མ་ཟད། གོམ་པ་རིམ་སྤོས་དང་ཐེག་པ་རིམ་འཛེགས་ཀྱིས་ལོ་མང་རིང་ཉམས་མྱོང་རིམ་གསོག་བརྒྱུད་ཕྱི་ལོ་ ༡༩༩༡ ལོར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་སྐབས་བཅུ་གཅིག་པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲུབ་ཆ་གྲངས་སྤར་དང་འབྲེལ་མང་གཙོའི་ལམ་སྲོལ་མཚན་ཉིད་ཚང་ཞིང་ཆ་ལག་ལྡན་པའི་ལམ་ཕྱོགས་སུ་བསྐྱོད་ཐབས་ཀྱི་བཙན་བྱོལ་བོད་མིའི་བཅའ་ཁྲིམས་དང་སྒྲིག་གཞི་ཁག་གཏན་འབེབས་དང་། བཀའ་བློན་བསྐོ་གཞག་གནང་ཕྱོགས་ལ་འགྱུར་བ། བོད་མི་མང་སྤྱི་འཐུས་ལྷན་ཚོགས་འདི་བཞིན་མིང་དོན་མཚུངས་པའི་ཁྲིམས་བཟོ་ལྷན་ཚོགས་སུ་བསྒྱུར་གནང་མཛད་པ་དང་། ཕྱི་ལོ་ ༢༠༠༡ ལོ་ནས་བཟུང་བཀའ་བློན་ཁྲི་པ་མང་ཚོགས་ཀྱིས་ཐད་ཀར་འོས་འདེམས་ཀྱི་ལམ་སྲོལ་གཏོད་གནང་མཛད་ཅིང། ལྷག་པར་ཕྱི་ལོ་ ༢༠༡༡ ལོའི་ནང་མགོན་པོ་གང་གི་ཆབ་སྲིད་དང་འཛིན་སྐྱོང་གི་སྐུ་དབང་ཆ་ཚང་མི་མང་ནས་ཐད་ཀར་འོས་འདེམས་བྱས་པའི་འགོ་འཁྲིད་རྣམས་ལ་རྩིས་སྤྲོད་གནང་བ་བཅས་ནི་༸གོང་ས་༸སྐྱབས་མགོན་ཆེན་པོ་མཆོག་གིས་བོད་དང་བོད་མིའི་འཕྲལ་ཕུགས་རྒྱང་གསུམ་གྱི་བདེ་ཐབས་སླད་དེ་སྔོན་སུས་ཀྱང་བློ་ཡུལ་དུ་ཡང་འཁོར་མ་མྱོང་བའི་རླབས་ཆེན་གྱི་མཛད་འཕྲིན་ཞིག་ཡིན།
དེ་རིང་ནི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ཆབ་སྲིད་དང་འཛིན་སྐྱོང་གི་སྐུ་དབང་ཡོངས་རྫོགས་མི་མང་ནས་འོས་འདེམས་བྱས་པའི་འགོ་འཁྲིད་ལ་རྩིས་སྤྲོད་མཛད་ནས་ལོ་གཅིག་ལྷག་ཙམ་སོང་ཞིང། དུས་ཡུན་དེའི་རིང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཐུགས་ཀྱི་དགོངས་གཞི་ལྟར་བཙན་བྱོལ་བོད་མིའི་སྒྲིག་འཛུགས་མ་ལག་གི་ཞུ་སྒོ་སྔར་བས་ཚགས་ཚུད་འབྱུང་ཐབས་སུ་འབད་བཞིན་པའི་གནས་བབས་སུ་ཡོད་པ་འདི་དག་ནི་རང་རེ་བོད་མི་རྣམས་དགའ་སྤྲོ་སྐྱེ་འོས་ཞིང། རྒྱ་ནག་དམར་གཞུང་གི་འགོ་འཁྲིད་རིམ་པས་བོད་མིའི་སྒྲིག་འཛུགས་འདི་བཞིན་འཐོར་ཞིག་འགྲོ་རྒྱུའི་རེ་ངན་བཅངས་དང་བཅང་བཞིན་པ་བསྒྲུབ་རེ་བྲལ་བའི་བརྡ་ལན་ནན་མོ་སྤྲད་པ་ཞིག་ཀྱང་ཡིན། ཡིན་ནའང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རེ་བ་བཟང་ས་ནས་རྒྱག་དགོས་པ་དང། གྲ་སྒྲིག་སྡུག་ས་ནས་བྱ་དགོས་ཞེས་རྒྱུན་དུ་བཀའ་སློབ་བཀའ་དྲིན་བསྩལ་དང་སྩོལ་བཞིན་པ་ལྟར་བོད་མི་ཁྱོན་ཡོངས་ཀྱིས་འགན་ཁུར་ཆེ་ཙམ་བཞེས་དགོས་པར་ནན་སྐུལ་ཞུ་རྒྱུ་ཡིན།
སྔ་ལོ་༸གོང་ས་མཆོག་གིས་སྐུ་དབང་ཡོངས་རྫོགས་མི་མང་གིས་འོས་འདེམས་བྱས་པའི་འགོ་འཁྲིད་ཚོར་གསོལ་སྩལ་གནང་སྟེ་བཙན་བྱོལ་བོད་མིའི་བཅའ་ཁྲིམས་དང་ཁྲིམས་སྒྲིག་ཁག་ལ་བསྐྱར་བཅོས་ཀྱིས་བོད་མིས་ངོས་འཛིན་བྱས་པའི་དེ་སྔའི་གཞུང་གི་གནས་བབ་དང་གཅིག་མཚུངས་ཁྲིམས་མཐུན་གྱི་མང་གཙོའི་ངོ་བོ་ཡོངས་སུ་ཚང་བའི་བོད་མིའི་སྒྲིག་འཛུགས་འདི་བཞིན་ཇི་སྲིད་བོད་ཀྱི་བདེན་མཐའ་མ་གསལ་བ་དེ་སྲིད་སྲ་བརྟན་ཞིག་ཏུ་གནས་ཏེ་འོས་འདེམས་བྱས་པའི་ཆབ་སྲིད་ཀྱི་འགོ་འཁྲིད་ཚོས་གཞིས་བྱེས་བོད་མི་ཡོངས་ཀྱི་ངོ་ཚབ་མཚོན་པའི་ངང་རང་དབང་མང་གཙོའི་ལམ་བུར་ཤར་བསྐྱོད་བྱས་དང་བྱེད་བཞིན་དུ་ཡོད།
ཕྱི་ལོ་ ༡༩༥༩ ལོར་རྒྱ་ནག་གུང་ཁྲན་ཚོགས་པའི་དྲག་པོའི་དམག་ཤུགས་ཀྱིས་བོད་ས་ཧྲིལ་པོ་བཙན་འཕྲོག་བྱས་པ་ནས་བཟུང་། དམངས་གཙོའི་བཅོས་སྒྱུར་དང་རིག་གནས་གསར་བརྗེ་ཟེར་བའི་ལས་འགུལ་སྤེལ་ནས་བོད་ནང་གི་དགོན་སྡེ་དང་གཙུག་ལག་ཁང་ཆ་ཚང་རྩ་གཏོར་བཏང་ཡོད། དེ་རྗེས་སྒྱུར་བཅོས་སྒོ་དབྱེ་དང་། ལྷུག་གཏོང་གི་སྲིད་བྱུས། ཆོས་དད་རང་མོས་ཟེར་བ་སོགས་ཆུ་སྲིན་གྱི་ཁར་ཉ་ཚང་གསོག་ཏུ་འཇུག་པ་ལྟ་བུའི་སྲིད་བྱུས་འོག་དགོན་སྡེ་བསྐྱར་སྐྲུན་བྱ་རྒྱུའི་གོ་སྐབས་ཅུང་ཟད་བྱུང་རུང་། སྤྱི་ཚོགས་རིང་ལུགས་དང་རྒྱལ་གཅེས་རིང་ལུགས་ཀྱི་བསམ་བློའི་སློབ་གསོ། མེས་རྒྱལ་བརྟན་ལྷིང་དང་སྤྱི་ཚོགས་འཆམ་མཐུན་ཟེར་བ་སོགས་ཀྱི་ལས་འགུལ་རབས་དང་རིམ་པ་སྤེལ་ནས་གྲྭ་བཙུན་རྣམ་པར་ལོ་ཚད་དང་ཆ་རྐྱེན་སྣ་ཚོགས་བཏོན་ཏེ་འགོག་རྐྱེན་བཟོ་བ་ཙམ་དུ་མ་ཟད། མིང་འདོགས་སྣ་ཚོགས་ཀྱི་ཐོག་ནས་ཆོས་ལུགས་ཀྱི་བསླབ་སྡོམ་བརྩི་མེད་ནག་བསུབ་ཏུ་བཏང་སྟེ་གྲྭ་བཙུན་ཚོར་བཙན་ཤེད་ཀྱིས་བརྙན་འཕྲིན་སྤྲད་ནས་གུང་ཁྲན་དམར་པོའི་སྲིད་བྱུས་ཡང་དག་ཡིན་པའི་རྫུན་བསྒྲིགས་ཀྱི་གློག་བརྙན་ལྟ་རུ་བཅུག་སྟེ་ཐོས་བསམ་འཆད་ཉན་དང་བཤད་སྒྲུབ་བསླབ་པ་གསུམ་གྱི་ཉམས་ལེན་བྱ་རྒྱུའི་རང་དབང་འཕྲོགས་ཏེ་ཆོས་ལུགས་རྩ་མེད་དུ་གཏོང་རྒྱུའི་སྲིད་བྱུས་འཛིན་བཞིན་ཡོད། དབེན་ཁྲོད་དགོན་པ་དང་གཙུག་ལག་ཁང་རྣམས་ཡུལ་སྐོར་སྤྲོ་འཆམ་པར་འགྲེམས་སྟོན་བྱ་ཡུལ་གྱི་ཁྲོམ་རར་བསྒྱུར་ཏེ་རྒྱ་ནག་གི་དཔལ་འབྱོར་མཁོ་སྒྲུབ་བྱ་སའི་ལྟེ་གནས་ཤིག་ཏུ་སྒྱུར་བཞིན་ཡོད།
དེ་བཞིན་བོད་ཀྱི་ཁོར་ཡུག་སྤྱི་དང་། རི་ངོས་སྲོག་ཆགས་སོགས་རྩ་སྟོང་འགྲོ་བའི་ལས་གཞི་མང་སྤེལ་གྱིས་ཚབས་ཆེའི་གནོད་སྐྱོན་བཏང་དང་གཏོང་བཞིན་པ་དང་། བོད་ཀྱི་རྒྱ་ཆེའི་འབྲོག་པ་རྣམས་ཀྱི་གནའ་སྲོལ་འཚོ་བ་སྐྱེལ་སྟངས་བཙན་ཤེད་ངང་བསྒྱུར་བཅོས་ཀྱིས་དཀའ་ངལ་དང་འགོག་རྐྱེན་སྣ་ཚོགས་བཟོ་བཞིན་པ། རྒྱ་གཞུང་གིས་བོད་རང་སྐྱོང་ལྗོངས་དང་། ཁུལ། རྫོང་ཟེར་བའི་འགོ་བཙུགས་རྟེན་འབྲེལ་སོགས་ལ་བསྙད་བཏགས་ཏེ་བོད་ཀྱི་གནམ་ས་གང་སར་དམག་སྦྱོང་དང་དམག་གྲ་སྒྲིག་སྟེ་འཇིགས་སྐུལ་གྱིས་བོད་མི་རྣམས་ལ་གུང་ཁྲན་ཚོགས་པར་བསྟོད་པའི་གླུ་ལེན་གར་འཁྲབ་སོགས་བྱེད་དུ་བཅུག་ནས་པར་ལེན་བྱས་ཏེ་རྒྱ་ནག་མི་མང་དང་རྒྱལ་སྤྱིའི་ཐོག་ཏུ་བོད་འདི་གནམ་ས་བླ་འོག་ཏུ་བསྒྱུར་བ་ལྟ་བུའི་ཡར་རྒྱས་ཕྱིན་ཡོད་ཚུལ་འཁྱོག་བཤད་ཀྱི་འུར་སྒྲོག་བྱེད་བཞིན་ཡོད། ལྷག་པར་དུ་བོད་མི་རྣམས་ཀྱི་གཅེས་པའི་སྲོག་དང་ཁོག་པའི་སྙིང་ལས་རྩ་ཆེ་བའི་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་སྐུ་པར་ཙམ་ཡང་སྒྲིག་གཤོམ་མི་ཆོག་པ་དང་། ༸གོང་ས་མཆོག་གིས་ངོས་འཛིན་མཛད་པའི་༸ཀུན་གཟིགས་པཎ་ཆེན་དགེ་འདུན་ཆོས་ཀྱི་ཉི་མ་མཆོག་གར་ཡོད་ཆ་མེད་དུ་གྱུར་པ་སོགས་མདོར་ན་ཆོས་ལུགས་དང་། རིག་གཞུང། སྐད་ཡིག ཁོར་ཡུག་བཅས་ཀྱི་རང་དབང་དང་། ཞི་བདེ། འགྲོ་བ་མིའི་ཐོབ་ཐང་སོགས་ཡེ་ནས་བྲལ་ཏེ་དམྱལ་བ་མི་ཡུལ་དུ་འཕོས་པ་ལྟ་བུའི་རྡུང་རྡེག་ཚ་ནན་གྱི་འོག་ཉིན་མཚན་འཁྱོལ་དཀའ་བའི་གནས་སུ་ལྷུངས་ཡོད།
ཡིན་ནའང་རྒྱ་ཆེའི་གཞིས་ལུས་བོད་རིགས་སྤུན་ཟླ་རྣམ་པས་རང་གི་འདུ་ཤེས་མ་བརླགས་པར་སྙིང་སྟོབས་དང་དཔའ་ངར་ཞུམ་པ་མེད་པར་མི་རབས་ནས་མི་རབས་བར་བོད་ཀྱི་བསྟན་པ་ཆབ་སྲིད་ཀྱི་ཆེད་དུ་མི་རིགས་ཀྱི་ལ་རྒྱ་དང་རྒྱལ་ཞེན་ལྷག་བསམ་གཡོ་བ་མེད་པ་རི་ལྟར་གནས་ཏེ། རྒྱ་ནག་གི་ནོར་འཁྲུལ་ཅན་གྱི་སྲིད་བྱུས་ལ་འགོག་རྒོལ་གྱི་ཆེད་དུ་རྒྱལ་གཅེས་སེར་སྐྱ་ཕོ་མོ་གྲངས་ལས་འདས་པས་ལས་འགུལ་རབས་དང་རིམ་པར་སྤེལ་ཡོད་པ་ཙམ་དུ་མ་ཟད། ཕྱི་ལོ་ ༢༠༠༩ ནས་ཕྱི་ལོ་ ༢༠༡༢ ཟླ་ ༨ ཚེས་ ༢༧ བར་ཤེས་རྟོགས་ར་འཕྲོད་གསལ་པོ་བྱུང་བ་ཁྱོན་བོད་མི་སྐྱ་སེར་ཕོ་མོ་གྲངས་ ༥༡ གིས་རང་ལུས་མེར་བསྲེགས་བཏང་སྟེ། དེ་དག་གི་ཁྲོད་ནས་མི་གྲངས་ ༤༡ གི་སྐུ་སྲོག་ཤོར་བ་བཅས་གཞིས་ལུས་བོད་མི་རྣམས་ཀྱིས་བོད་མིའི་བདེན་དོན་སྤྱི་དང། ཁྱད་པར་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་བོད་དུ་གདན་འདྲེན་ཞུ་དགོས་པ། བོད་མི་ཚོར་རང་དབང་དང་ཐོབ་ཐང་དགོས་པ། བོད་ཀྱི་ཆོས་དང་རིག་གཞུང་རྩ་གཏོར་གྱི་སྲིད་བྱུས་མཚམས་འཇོག་དགོས་པ་སོགས་ཀྱི་དགོས་འདུན་དང་བཅས་འཚེ་མེད་ཞི་བའི་སྒོ་ནས་ལས་འགུལ་སྔ་རྗེས་རིམ་པར་སྤེལ་བའི་ཁྲོད་རྒྱ་གཞུང་གི་དྲག་ཆས་དམག་མིས་གཅར་རྡུང་ཚད་མེད་བཏང་པ་སོགས་ཀྱི་རྐྱེན་པས་རྩ་ཆེའི་སྐུ་སྲོག་ཤོར་བ་དང། ད་དུང་དེ་བས་མང་བ་འཛིན་བཟུང་བཀག་ཉར་དང་གར་ཡོད་ཆ་མེད་དུ་གྱུར་ནས་སྡུག་སྦྱོང་མནར་གཅོད་མི་བཟད་པ་མྱངས་དང་མྱོང་བཞིན་པའི་དཔའ་བོའི་མཛད་རྗེས་རྣམས་གཙུག་ཏུ་བཀུར་ཏེ་སྐྱིད་སྡུག་མཉམ་མྱོང་གི་གདུང་སེམས་མཉམ་བསྐྱེད་དང་སྦྲགས་ཁོང་ཚོའི་དགོས་འདུན་རྣམས་ཡོངས་སུ་མངོན་འགྱུར་ཡོང་ཐབས་སུ་ང་ཚོས་འཚེ་མེད་ཞི་བའི་ལས་འགུལ་རྒྱ་མི་ཆུང་བ་སྤེལ་དང་སྤེལ་མུས་ཡིན་ལ་ད་དུང་དོན་འབྲས་མ་སོན་བར་དུ་མཐའ་སྐྱོང་བྱ་ངེས་ཡིན་པ་མ་ཟད། ད་ལྟའི་བོད་ནང་ཛ་དྲག་གི་གནས་སྟངས་ལ་གདོང་ལེན་གནང་ཕྱོགས་སུ་བཅའ་ཁྲིམས་དོན་ཚན་ ༥༩ པའི་དགོངས་དོན་དམིགས་བསལ་ཚོགས་ཆེན་ཐེངས་ ༢ པ་ཟླ་འདིའི་ཚེས་ ༢༥ ནས་ ༢༨ བར་བསྐོང་ཚོགས་བྱ་གཏན་འཁེལ་ཡོད།
བོད་མི་མང་སྤྱི་འཐུས་ལྷན་ཚོགས་ཀྱིས་སྣེ་འཁྲིད་པའི་བདེན་པའི་མེ་ལྕེ་སྐོར་བསྐྱོད་ཀྱི་ལས་འགུལ་དེ་བཞིན་འདི་ལོ་ཕྱི་ཟླ་ ༧ ཚེས་ ༦ ཉིན་ནས་རྒྱ་གར་གྱི་ས་གནས་ཁག་གསུམ་ནས་འགོ་འཛུགས་ཀྱིས་མུ་མཐུད་འགྲོ་བཞིན་པ་ལྟར། དེ་རིང་ཕྱི་ཟླ་ ༩ ཚེས་ ༢ ཉིན་ནས་རྒྱ་བལ་འབྲུག་གསུམ་ཕུད་པའི་ཕྱིའི་རྒྱལ་ཁབ་ ༣༠ ལྷག་ཙམ་ནང་ལས་འགུལ་དངོས་སུ་འགོ་འཛུགས་ཀྱིས་རིམ་སྤེལ་བྱ་འཆར་ལྟར་རྒྱལ་ཁབ་དེ་དག་ནང་གི་བོད་དོན་རྒྱབ་སྐྱོར་བ་རྣམ་པ་དང་། རང་རིགས་བཅས་ཚང་མས་རྒྱབ་སྐྱོར་དང་མཉམ་ཞུགས་ཡོང་བར་འབོད་བསྐུལ་ཞུ་རྒྱུ་ཡིན།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ང་ཚོར་ཐུན་མོང་མ་ཡིན་པའི་རིག་གཞུང་དང་ཡུལ་གོམས་གཤིས་ལུགས་སོགས་ཀྱིས་མ་འདང་བ་མ་ཡིན་པར་དེང་རབས་ཀྱི་ཤེས་ཡོན་ཡར་རྒྱས་གོང་འཕེལ་གྱི་ཕྱོགས་སུ་བསྐྱོད་དགོས་པའི་བཀའ་སློབ་རིམ་ཕེབས་ལྟར། འགྲོ་བ་མིའི་སྲིད་པ་ཆགས་པ་ནས་བཟུང་ཤ་ཁྲག་རུས་གསུམ་རྒྱུན་གཅིག་ཡིན་མཁན་བོད་རིགས་སྤུན་ཟླ་ཡོངས་ཀྱིས་སོ་སོའི་ཆོས་དང་རིག་གཞུང་རྒྱ་ཆེ་གཏིང་ཟབ་ཅིག་ཡོད་པ་དེ་དག་གཅེས་ནོར་ཡིན་པ་ངོ་ཤེས་པ་བྱས་ཏེ་བདག་པོ་རྒྱག་རྒྱུ་ཙམ་དུ་མ་ཟད། དེང་རབས་ཀྱི་ཤེས་བྱ་གང་ཅིར་སློབ་སྦྱོང་གིས་འཛམ་གླིང་ནང་དཔུང་པ་མཉམ་གཤིབས་ཐོག་བསྐྱོད་ཐུབ་པ་བྱ་རྒྱུ་ནི་ང་ཚོ་རྩམ་གཟན་བོད་མི་ཡོངས་ཀྱི་ལས་འགན་ཡིན་ལ། ལྷག་པར་དུ་ད་ལྟའི་གཞོན་སྐྱེས་རྣམས་མ་འོངས་བོད་ཀྱི་བདག་པོ་ཡིན་པས་བོད་པའི་ཐུན་མོང་མ་ཡིན་པའི་ཁྱད་ཆོས་དྲང་བདེན་དང་ཡ་རབས་སེམས་བཟང་གི་སྒོ་གསུམ་གྱི་སྤྱོད་པ་མ་ཉམས་པའི་ཐོག་ནས་གནའ་དེང་ཤེས་ཡོན་འདབ་གཤོག་
གཉིས་ལྡན་ཤ་སྟག་ཡོང་བ་བྱ་རྒྱུར་སྤྱི་སྒེར་ཚང་མས་ཐབས་ཤེས་ཡོད་རྒུ་བརྒྱུད་སྔར་བས་ནུས་ཤུགས་ཆེ་བ་འདོན་རྒྱུ་ཤིན་ཏུ་གལ་ཆེན་པོ་ཡིན།
དེ་རིང་གི་གོ་སྐབས་འདི་བརྒྱུད་རྒྱ་གཞུང་གི་དཔོན་རིགས་ཚོར་ཞུ་རྒྱུར། དེང་གི་དུས་སྐབས་འདིར་རྒྱ་གཞུང་འགོ་འཁྲིད་རིམ་པའི་བརྗེ་ལེན་སོགས་རྒྱལ་ནང་བྲེལ་སྟབས་ཆེན་པོ་ཡོད་ནའང། བོད་ཀྱི་གནད་དོན་རྒྱལ་སྤྱིའི་ཐོག་སྔར་བས་ཛ་དྲག་ཅི་ཆེར་འགྲོ་བ་ཤེས་བཞིན་དུ་སྣང་མེད་དང་། ཁྱད་གསོད་དུ་མི་གཏོང་བར་འགན་འཁུར་ཆེ་བཞེས་ངང་བོད་ཐོག་སྲིད་བྱུས་འཛིན་བཞིན་པ་རྣམས་ལ་བསྐྱར་ཞིབ་ཀྱིས་བོད་མིའི་དགོས་འདུན་རྣམས་ལག་བསྟར་དོན་འཁྱོལ་ཡོང་ཐབས་སུ་ཞི་འགྲིག་གི་ཐབས་ལམ་འདོན་དགོས་པའི་ཛ་དྲག་གི་དྲན་སྐུལ་ཞུ་རྒྱུ་ཡིན།
སྤྱིར་ན་འཛམ་གླིང་ཧྲིལ་པོ་འདི་བཞིན་དཔལ་འབྱོར་སོགས་གཅིག་ལ་གཅིག་བརྟེན་ཡིན་པ་ཆོས་ཉིད་ཡིན་ནའང་། རང་དབང་དང་དྲང་བདེན་ལ་དགའ་བའི་རྒྱལ་ཁབ་དང་མི་སྣ་ཡོངས་ཀྱིས་འཕྲལ་སྒང་རང་རང་གི་དཔལ་འབྱོར་ཙམ་གྱི་ཁེ་ཕན་ཁོ་ན་གཙོར་བཟུང་མ་ཡིན་པར། དངོས་ཡོད་བདེན་པའི་ཐོག་ནས་བོད་དོན་ལ་ཁ་ཞེ་གཉིས་མེད་ཀྱིས་བདེན་རྒྱབ་ཡོང་བའི་འབོད་སྐུལ་ཞུ་རྒྱུ་ཡིན། དཀྱིལ་ཤར་ཨེ་ཤ་ཡའི་དབུས་སུ་ཆགས་པའི་བོད་རྒྱའི་དཀའ་རྙོག་གཙང་སེལ་བྱུང་ཚེ་འཛམ་གླིང་སྟེང་གི་མི་འབོར་ཆེ་ཤོས་ཡིན་པའི་རྒྱ་དཀར་ནག་རྒྱལ་ཁབ་གཉིས་ཀྱི་དཀའ་ངལ་ཡང་སེལ་ཐུབ་པ་ཙམ་དུ་མ་ཟད། འཛམ་གླིང་ཁྱོན་ཡོངས་ཀྱི་ཞི་བདེ་སོགས་ལའང་ཕན་རླབས་ཅི་ཆེ་ཡོང་རྒྱུ་གདོན་མི་ཟ། ད་ལྟའི་ཆར་འཛམ་གླིང་རྒྱལ་ཁབ་མང་པོའི་གྲོས་ཚོགས་སོགས་ཀྱིས་བོད་དོན་བདེན་རྒྱབ་ཀྱི་གྲོས་ཆོད་བཞག་པ་སོགས་རྣམ་པ་སྣ་ཚོགས་ཀྱི་རྒྱབ་སྐྱོར་གནང་དང་གནང་བཞིན་པ་ལྟར། ད་དུང་ད་ལྟའི་བོད་ནང་གི་གནས་སྟངས་ཛ་དྲག་ཅི་ཆེ་ཡོད་སྟབས་བོད་མིའི་དགོས་འདུན་ཁག་བསྒྲུབ་ཐབས་སུ་རྒྱབ་སྐྱོར་ངེས་གནང་ཡོང་བའི་སྐུལ་མ་ནན་ཏན་དུ་ཞུ་རྒྱུ་ཡིན།
ད་ལྟའི་ཆར་རྒྱ་ནག་གཞུང་གིས་ངོ་ཚ་ཁྲེལ་གཞུང་ཡོངས་སུ་སྤངས་ཏེ་མཁྲེགས་འཛིན་གྱི་སྲིད་བྱུས་ངན་པ་ངོམ་འཁྱེར་ངང་རྒྱལ་སྤྱིའི་ཁྱོན་ཡོངས་ཀྱི་བོད་དོན་བདེན་པའི་རྒྱབ་སྐྱོར་གང་ལའང་ལྟོས་མེད་རྡོག་རོལ་གྱིས་ཡ་ལན་ལག་བསྟར་སྣེ་ཙམ་ཡང་མི་བྱེད་ཁར་བོད་རྒྱའི་གནད་དོན་ཐད་ཐོག་མར་ཚུར་གྲོས་འགོ་བཏོན་པའི་བོད་རྒྱའི་དབར་འབྲེལ་མོལ་གྱི་ལས་དོན་དེ་ཡང་ཕྱིར་འཐེན་མཚམས་འཇོག་བྱས་ཏེ་བོད་ནང་དུ་སྔར་ལས་ལྷག་པའི་དམ་བསྒྲགས་དང་གདུག་རྩུབ་ཤུགས་ཆེ་བྱས་དང་བྱེད་བཞིན་པར་བརྟེན་མཉམ་འབྲེལ་རྒྱལ་ཚོགས་གཙོས་པའི་རྒྱལ་ཁབ་ཁག་དང། རང་དབང་དང་དྲང་བདེན་ལ་རྒྱབ་སྐྱོར་གནང་མཁན་གྱི་གཞུང་དང་། མི་མང་། ཚོགས་སྡེ་ཁག གནད་ཡོད་མི་སྣ། གསར་འགོད་པ་སོགས་ཡོངས་རྫོགས་ཀྱིས་བོད་མི་ཚོའི་དགོས་འདུན་དང་། རྒྱ་གཞུང་གིས་བོད་ནང་དུ་མི་སྤྱོད་ལས་འདས་པའི་གདུག་རྩུབ་ཀྱི་སྲིད་བྱུས་དང། མི་བདེན་རྫུན་སྒྲིག་སོགས་ཀྱི་འཁྱོག་བཤད་མང་དག་བྱས་དང་བྱེད་བཞིན་པར་ཞིབ་འཇུག་མཐིལ་ཕྱིན་གྱིས་རྒྱ་གཞུང་ལ་བོད་ཀྱི་དཀའ་ངལ་གནས་སྟངས་སྤྱི་དང་ལྷག་པར་ད་ལྟའི་ཛ་དྲག་གི་གནས་སྟངས་ལས་མྱུར་དུ་གྲོལ་བའི་ཐབས་ལམ་ཇི་ཡོད་འདོན་དགོས་པའི་དུས་ལ་བབས་འདུག་ཅེས་འབོད་སྐུལ་ནན་ཏན་ཞུ་རྒྱུ་ཡིན།
དེ་རིང་དུས་དྲན་སྲུང་བརྩི་ཞུ་བའི་ཉིན་མོ་འདིར་འདས་པའི་མི་ལོ་ལྔ་བཅུ་ལྷག་སོང་ཟིན་པའི་རིང་སྐུ་ངལ་དང་འགལ་རྐྱེན་ལ་མ་འཛེམས་པར་བོད་མི་སྐྱབས་བཅོལ་བ་རྣམས་ལ་འཚོ་ཐབས་དང་། ཤེས་ཡོན་སོགས་ལ་མཐུན་འགྱུར་བླ་མེད་གནང་བའི་རྒྱ་གར་དབུས་སའི་གཞུང་དང་། མི་མང་ཁྱོན་ཡོངས་ལ་སྙིང་ཐག་པ་ནས་བཀའ་དྲིན་རྗེས་དྲན་ཞུ་རྒྱུ་དང་། དེ་བཞིན་བོད་དོན་ལ་རྒྱབ་སྐྱོར་གནང་མཁན་གྱི་རྒྱལ་སྤྱིའི་སྲིད་གཞུང་ཁག་དང་། དབུ་ཁྲིད་རྣམ་པ། བོད་དོན་རྒྱབ་སྐྱོར་ཚོགས་པ་ཁག སྒེར་པ་ཁག་བཅས་ཚང་མར་བཀའ་དྲིན་རྗེས་དྲན་ཞུ་རྒྱུ་ཡིན།
མཐའ་དོན་སྤྱི་ནོར་༸གོང་ས་༸སྐྱབས་མགོན་༸རྒྱལ་བའི་དབང་པོ་མཆོག་༸སྐུ་ཚེ་༸ཞབས་པད་བསྐལ་བརྒྱར་བརྟན་ཅིང་ཐུགས་ཀྱི་བཞེད་དགོངས་མཐའ་དག་ལྷུན་གྱིས་འགྲུབ་པ་དང་། བོད་དོན་བདེན་མཐའ་མྱུར་དུ་གསལ་བའི་སྨོན་འདུན་ཞུ་རྒྱུ་བཅས།
བོད་མི་མང་སྤྱི་འཐུས་ལྷན་ཚོགས་ནས། ཕྱི་ལོ་ ༢༠༡༢ ཟླ་ ༩ ཚེས་ ༢ ལ།།


text:
༢༠༠༩ ཕྱི་ཟླ་ ༦ ཚེས་ ༢༣ རེས་གཟའ་མིག་དམར།
༄༅། །བོད་ཀྱི་དགུ་བཅུ་གསུམ་ལས་འགུལ་ཚོགས་པ་དང་། བོད་ཀྱི་བུད་མེད་ལྷན་ཚོགས། བོད་རང་བཙན་སློབ་ཕྲུག་ཚོགས་པ། གསར་འགོད་པའི་འབྲེལ་མཐུད་ཕ་ཡུལ་དྲ་རྒྱ། བསྟན་ནོར་དྲ་རྒྱ་བཅས་ལྔས་ ༢༠༠༩ ཕྱི་ཟླ་ ༦ ཚེས་ ༢༠ ཕྱེད་ཡོལ་ཆུ་ཚོད་བཞི་པའི་ཐོག་བོད་གཞུང་ཟློས་གར་ཚོགས་ཁང་དུ་འབྱུང་འགྱུར་གྱི་བཀའ་བློན་ཁྲི་པའི་འོས་འདེམས་སྐོར་ལ་བགྲོ་གླེང་ཞིག་སྐོང་ཚོགས་བྱས་ཡོད།
བགྲོ་གླེང་གི་སྐུ་མགྲོན་གཙོ་བོར་བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་དང་། བཙན་བྱོལ་བོད་གཞུང་གི་བཀའ་བློན་ཁྲི་པ་མཁས་དབང་ཟམ་གདོང་རིན་པོ་ཆེ་རྣམ་གཉིས་གདན་ཞུས་ཀྱིས་མི་མང་འདུ་འཛོམས་སར་ཕེབས་རྗེས་བགྲོ་གླེང་སྟངས་འཛིན་པ་བཀྲ་ཤིས་དབང་ཕྱུག་ལགས་ནས་ཁོང་རྣམ་གཉིས་ཀྱི་ལོ་རྒྱུས་མདོར་བསྡུས་ཤིག་གནང་གྲུབ་མཚམས་བོད་ཀྱི་དགུ་བཅུ་གསུམ་ལས་འགུལ་ཚོགས་པའི་ཚོགས་གཙོ་ངག་དབང་འོད་འབར་ལགས་ནས་ཚོགས་པ་ལྔའི་ཚབ་ཞུས་ཏེ་བགྲོ་གླེང་གི་ལས་རིམ་དང་འབྲེལ་བའི་གཏམ་བཤད་སྤེལ་གསལ། དེ་རིང་ང་ཚོས་བགྲོ་གླེང་ཚོགས་དགོས་པའི་དམིགས་ཡུལ་ནི་ཕྱི་ལོ་ ༢༠༡༡ ལོའི་བཀའ་བློན་ཁྲི་པའི་འོས་འདེམས་སྐོར་ལ་སྦྱང་བཤད་ཞུ་རྒྱུ་ཡིན། ད་ལྟའི་ཆར་བཙན་བྱོལ་སྤྱི་ཚོགས་ནང་རང་ལོ་ ༣༥ མན་གྱི་གཞོན་སྐྱེས་བརྒྱ་ཆ་བདུན་ཅུ་དོན་ལྔ་ཙམ་ཆགས་ཡོང་གི་ཡོད་སྟབས་འབྱུང་འགྱུར་གྱི་བཀའ་བློན་ཁྲི་པའི་འོས་འདེམས་ཐོག་གཞོན་སྐྱེས་ཚོས་འགན་ཁུར་གཙོ་བོ་ལེན་ཏེ་༸གོང་ས་མཆོག་དང་བཙན་བྱོལ་བོད་གཞུང་གི་ཐུགས་རེ་བསྒྲུབ་རྒྱུའི་ཆེད་དུ་བཀའ་བློན་ཁྲི་པའི་འོས་འདེམས་མ་ནོར་བ་ཞིག་དང་མ་ལན་མ་འགྱོད་པ་གཅིག་འདེམས་དགོས་ཞེས་སོགས་ཀྱི་གཏམ་བཤད་སྤེལ་ཡོད།
དེ་རྗེས་བོད་མི་མང་སྤྱི་འཐུས་ཚོགས་གཙོ་སྤེན་པ་ཚེ་རིང་མཆོག་ནས་བཀའ་བློན་ཁྲི་པའི་འོས་ཤོག་དང་། གཞོན་སྐྱེས་ཚོའི་ལས་འགན་ཞེས་པའི་བརྗོད་གཞིའི་ཐོག་གསུང་བཤད་སྤེལ་དོན། དེ་རིང་འདིར་སྐབས་བཅུ་བཞི་པའི་བཀའ་བློན་ཁྲི་པའི་འོས་བསྡུ་དང་འབྲེལ་བའི་ཐོག་ནས་གཞུང་འབྲེལ་མ་ཡིན་པའི་ཚན་པ་ལྔས་གྲ་སྒྲིག་གནང་བའི་འདུ་འཛོམས་ཐོག་ཕེབས་པའི་དཔལ་ལྡན་བཀའ་བློན་ཁྲི་པ་རིན་པོ་ཆེ་མཆོག་དང་། སེར་སྐྱ་མི་མང་རྣམས་ལ་ངས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ་འཚམས་འདྲིའི་བཀྲ་ཤིས་བདེ་ལེགས་ཞུ་རྒྱུ་ཡིན། བཅའ་ཁྲིམས་དོན་ཚན་ ༢༠ ནང་༸གོང་ས་༸སྐྱབས་མགོན་ཆེན་པོ་མཆོག་གི་དབུ་ཁྲིད་འོག་བོད་གཞུང་གི་ཆབ་སྲིད་ཀྱི་ལས་དོན་འགན་ཁུར་རྐང་ལེན་བྱེད་པོ་བཀའ་ཤག་ལྷན་ཚོགས་དང་། དེའི་བཀོད་འདོམས་བཀའ་བློན་ཁྲི་པ་ཞིག་དགོས་སྐོར་གསལ་བ་བཞིན། བཀའ་བློན་ཁྲི་པའི་ལས་གནས་འདི་ད་ལྟ་ང་ཚོའི་ཆབ་སྲིད་ཀྱི་གནས་སྟངས་དང་བཙན་བྱོལ་བོད་གཞུང་གི་འགྲོ་སྟངས་སོགས་གང་ཅིའི་ཐད་གལ་འགངས་ཆེ་བའི་ལས་གནས་ཤིག་ཆགས་ཡོད། དེར་བརྟེན་གཞུང་འབྲེལ་མ་ཡིན་པའི་ཚོགས་སྡེ་ཁག་ནས་གལ་འགངས་ཆེ་བའི་ལས་གནས་ཤིག་ཡིན་པར་གཟིགས་རྟོགས་བྱུང་སྟེ་བགྲོ་གླེང་གོ་སྒྲིག་ཞུས་ཡོད་པ་རེད། ངས་དུས་རྟག་ཏུ་ཤོད་བཞིན་ཡོད། མང་གཙོའི་འཕེལ་རིམ་གྱི་ཐོག་ནས་ལེའུ་གསུམ་དུ་དབྱེ་ན། ༡༩༦༠ ནས་ ༡༩༩༠ བར་རིམ་པ་དང་པོ་དང་། ༡༩༩༡ ནས་ ༢༠༠༡ བར་རིམ་པ་གཉིས་པ། གསུམ་པ་དེ་ ༢༠༠༡ ནས་བརྩིས་ཏེ་རིམ་པ་གསུམ་ལ་དབྱེ་བའི་ཐོག་ནས་འགྲེལ་བཤད་རྒྱག་གི་ཡོད། ལྷག་པར་དུ་ ༢༠༠༡ ལོ་ནས་བཀའ་བློན་ཁྲི་པ་མི་མང་གིས་ཐད་ཀར་འོས་འདེམས་བྱས་པ་ནི་མང་གཙོའི་འཕེལ་རིམ་གྱི་ཐོག་ནས་གནད་འགག་ཆེ་ཤོས་ཤིག་ཆགས་ཡོད། བཙན་བྱོལ་སྤྱི་ཚོགས་ནང་མི་རབས་ཤིག་འགྱུར་བ་ཐེབས་འགྲོ་གི་ཡོད། ང་ལྟ་བུར་མཚོན་ན་རྒྱ་གར་ནང་འཚར་ལོངས་བྱུང་བའི་བུ་ཕྲུག་གཅིག་གིས་ད་ཆ་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོའི་འགན་ཁུར་བྱེད་དགོས་པའི་དུས་ཚོད་ཅིག་ལ་སླེབས་ཡོད། ཅེས་དང་། མི་རབས་བརྗེ་པོ་རྒྱག་སྐབས་གཞོན་སྐྱེས་ཚོས་བོད་པའི་རྩ་དོན་ཐོག་འགན་ཁུར་བྱེད་དགོས་པ་དང་། དེ་བཞིན་བཀའ་བློན་ཁྲི་པའི་འོས་བསྡུ་དང་འབྲེལ་བའི་ཐོག་ནས་ཐད་ཀར་ཞུས་ན། མང་གཙོའི་འཕེལ་རིམ་ཐོག་ནས་ཐོག་མའི་ལོ་སུམ་ཅུའི་ནང་ང་ཚོས་འདོད་མོས་བཞིན་འགྱུར་བ་དེ་ཙམ་འགྲོ་ཐུབ་མེད་ལ། ༸གོང་ས་མཆོག་གི་ཐུགས་དགོངས་བཞིན་བསྒྱུར་བ་ཡང་གཏོང་ཐུབ་མེད་པ་མ་ཟད། ཕྱིས་སུ་མང་གཙོའི་འཕེལ་རིམ་གྱི་ཐོག་ནས་འགྱུར་བ་གང་ཕྱིན་པ་དེ་དག་༸གོང་ས་མཆོག་ནས་ཐད་ཀར་བཀའ་སློབ་གནང་བ་ཤ་སྟག་གི་ཐོག་ནས་བསྒྱུར་བ་བཏང་བ་མ་གཏོགས། ང་རང་ཚོས་བསམ་བློ་བཏང་སྟེ་མང་གཙོའི་འཕེལ་རིམ་ཐོག་ནས་བསྒྱུར་བ་དེ་འདྲ་གཏོང་དགོས་ཀྱི་འདུག་བསམས་ཏེ་བསྒྱུར་བ་ཕྱིན་པ་རྩ་བ་ནས་ཡོང་གི་མེད། ད་ལྟ་ཡིན་ནའང་༸གོང་ས་མཆོག་ནས་བཀའ་སློབ་ཕེབས་བའི་ནང་། མ་འོངས་བཀའ་བློན་ཁྲི་པ་དེ་གཞོན་སྐྱེས་གཅིག་དང་། དེའི་ནང་ནས་ལྷག་པར་དུ་བུད་མེད་ཅིག་བྱུང་བ་ཡིན་ན་ཡག་པོ་ཡོང་གི་རེད་ཅེས་བཀའ་སློབ་ཕེབས་ཡོད་པ་སོགས་འགྲེལ་བརྗོད་གནང་ཡོད།
དེ་ནས་དཔལ་ལྡན་བཀའ་བློན་ཁྲི་པ་མི་རྗེ་མཁས་དབང་ཟམ་གདོང་རིན་པོ་ཆེ་མཆོག་ནས་ཛ་དྲག་གི་གནས་བབ་དང་། བཀའ་བློན་ཁྲི་པའི་འགན་ཁུར། ཞེས་པའི་བརྗོད་གཞིའི་ཐོག་གསུང་བཤད་སྤེལ་བའི་ནང་།
ཛ་དྲག་གི་གནས་བབ་ལ་མཚོན་ན། སྤྱིར་བཏང་ད་ལྟ་འཛམ་གླིང་འདི་ཧ་ཅང་གི་ཛ་དྲག་གནས་བབ་ཅིག་གི་འོག་འགྲོ་མུས་ཡིན། ༸གོང་ས་མཆོག་ནས་ད་ལྟའི་འཛམ་གླིང་འདི་ཀླན་ཀ་དང་འགལ་རྐྱེན་མི་འདྲ་བ་ལྔ་ཙམ་ཞིག་གིས་ཁ་གཏད་གཅོག་དགོས་ཀྱི་ཡོད་ཅེས་བཀའ་སློབ་སྩལ་ཡོད། འགལ་རྐྱེན་དེ་རིགས་ལ་སའི་གོ་ལ་འདི་རྩ་མེད་གཏོང་རྒྱུའི་ནུས་པ་ཡོད་པའི་གནས་བབ་དང་། འགྲོ་བ་མིའི་རིགས་མཚོན་པའི་འཛམ་གླིང་འདི་ཐོག་གནས་པའི་སྲོག་ལྡན་གྱི་སྐྱེ་འགྲོ་ཡོངས་རྫོགས་འཚོ་གནས་ཐུབ་པ་ཞིག་ཡོང་གི་ཡོད་དམ། དེ་ལྟར་མི་ཐུབ་པར་བསྐལ་པ་འཇིག་པའི་དུས་སྐབས་ཤིག་སླེབས་ཀྱི་ཡོད། ད་ལྟ་འཆར་མི་ཐུབ་པའི་གནས་སྟངས་ཤིག་རེད། འཛམ་གླིང་ཁྱོན་ཡོངས་ལ་མཚམས་ཚིགས་མེད་པའི་མི་འབོར་འཕེལ་རྒྱས་འགྲོ་གི་ཡོད་སྟབས། དཔལ་འབྱོར་དང་མཐུན་རྐྱེན་འཕེལ་རྒྱས་ག་ཚོད་ ཕྱིན་ཡང་མི་འབོར་འཕེལ་རྒྱས་ཀྱི་རྗེས་ཟིན་གྱི་མེད། ལྷག་པར་རྒྱ་གར་དང་རྒྱ་ནག་ལྟ་བུ་ཡར་རྒྱས་འགྲོ་བཞིན་པའི་ཡུལ་ལུང་དེ་དག་ལ་མཚོན་ན་། ཕྱི་དངོས་པོའི་ཡར་རྒྱས་ཚད་མཐོ་པོ་འགྲོ་གི་ཡོད་ཀྱང་མངོན་གསལ་དོད་པོ་མཐོང་མི་ཐུབ་པའི་གནས་སྟངས་ནི་དངོས་པོ་ཡར་རྒྱས་ཀྱི་ཚད་དེ་ལས་མི་འབོར་འཕར་ཚད་མྱུར་བའི་དབང་གིས་དཀའ་ངལ་ཞིག་འཕྲད་ཀྱི་ཡོད་པ་རེད།
དེ་བཞིན་ཛ་དྲག་གི་དཀའ་ངལ་གཉིས་པ་ནི། དཔལ་འབྱོར་འདྲ་མཉམ་མེད་པའི་གནས་བབ། ཆབ་སྲིད་འདྲ་མཉམ་མེད་པའི་གནས་བབ། གཅིག་གིས་གཅིག་ལ་བཙན་གནོན་དང་བཤུ་གཞོག་བྱེད་རྒྱུ། ཕྱུག་པོ་དང་དབུལ་པོའི་དབར་བར་ཁྱད་ཧ་ཅང་ཤུགས་ཆེན་པོ་འགྲོ་རྒྱུ་དེ་ཛ་དྲག་གི་གནས་སྟངས་ཆེེན་པོ་ཞིག་རེད། སྤྱིར་བཏང་དངོས་ཡོད་གནས་ཚུལ་གྱི་ཐོག་ནས་སྐྱོ་པོ་ཡོད་པ་མང་པོ་ཡོད་ཀྱང་དེ་ཙམ་མངོན་ཐུབ་ཀྱི་མེད། འོན་ཀྱང་ལྟོས་ས་ལྟོས་ཕྱོགས་ཀྱི་དབུལ་པོ་ཡིན་པ་མང་པོ་ཡོད་རྐྱེན། འཛམ་གླིང་ཁྱོན་ཡོངས་ཀྱི་ཐོན་འབབ་ཡོངས་རྫོགས་བརྒྱ་ཆ་བརྒྱད་ཅུ་ཐམ་པ་དེ་འཛམ་གླིང་གི་མི་འབོར་བརྒྱ་ཆ་ཉི་ཤུ་ཐམ་པས་བག་མེད་ལོངས་སྤྱོད་བྱེད་ཀྱི་ཡོད་པ་རེད། འཛམ་གླིང་གི་མི་འབོར་བརྒྱ་ཆ་བརྒྱད་ཅུ་ཐམ་པ་ཐོན་སྐྱེད་བརྒྱ་ཆ་ཉི་ཤུ་ཐམ་པའི་ཐོག་ལ་འཚོ་ཐུབ་ཀྱི་ཡོད་རུང་མེད་རུང་དེའི་ཐོག་སྡོད་རྒྱུའི་གནས་སྟངས་ཤིག་ཆགས་ཡོད་པ་ཧ་ཅང་ཛ་དྲག་གི་གནས་བབ་ཆགས་ཡོད།
ཛ་དྲག་གི་གནས་ཚུལ་གསུམ་པ་དེ་ནི་ཁོར་ཡུག་ཉམས་ཆགས་དེ་ཡིན། ཁོར་ཡུག་ཉམས་ཆག་ཚད་ལས་བརྒལ་བ་ཕྱིན་པའི་ཉེར་ལེན་ལ་བརྟེན་ནས། ལྷག་པར་དུ་འཛམ་གླིང་འདི་བཟོ་ལས་ཅན་དུ་གྱུར་བ་ནས་བཟུང་སྟེ་ལོ་ཉིས་བརྒྱ་ལྷག་ཙམ་ཞིག་མ་གཏོགས་ཕྱིན་མེད་ཀྱང་འཛམ་བུ་གླིང་གི་སྣོད་ཀྱི་བཀོད་པའི་རང་བྱུང་གི་འབྱུང་ཁམས་དེ་དག་ཧ་ཅང་གི་བརྡལ་བཤིག་ཏུ་བཏང་ནས། ད་ལྟའི་གནས་སྐབས་མིའི་སྲོག་འཚོ་རྒྱུར་དགོས་མཁོ་མེད་དུ་མི་རུང་བའི་འཐུང་ཆུ་དང་དབུགས་འབྱིན་རྔུབ་བྱེེད་རྒྱུའི་རླུང་ཡང་ཡག་པོ་ཞིག་རག་གི་མེད། ཁོར་ཡུག་ཉམས་ཆག་ཚད་ལས་བརྒལ་བའི་གྲོང་ཁྱེར་ཆེ་ཁག་ཁ་ཤས་ནང་ལ་དབུགས་མ་འདང་བའི་སྐབས་ལ་སྲོག་རླུང་རྔུབ་སའི་ཁང་ཆུང་བཟོས་ཟིན་ཡོད། དེ་ཙམ་དུ་མ་ཟད་པའི་འཚེ་བའི་གནས་སྟངས་དེ། སྔོན་མ་ཡིན་ན་འཚེ་བ་ཞེས་པ་འདི་ས་ཁྱོན་དང་དབང་ཆ། ཡང་ན་དཔལ་འབྱོར་གྱི་ཆེད་དུ་འཚེ་བ་བྱེད་ཀྱི་ཡོད་པ་རེད། དེར་བརྟེན་དམག་ལྟ་བུར་མཚོན་ན། དམག་བརྒྱབ་ནས་ཐོབ་ཤོར་གྱི་གནས་སྟངས་འོག་ནས་ཚར་འགྲོ་གི་ཡོད། ད་ལྟའི་གནས་སྐབས་ལ་དམག་དེ་ཚོ་ཡང་ཚོང་ཆགས་ཡོད། འཇིགས་སྐུལ་རིང་ལུགས་ཞེས་པ་དེ་འཇིགས་སྐུལ་རིང་ལུགས་གང་ཡང་མ་རེད།
ད་ལྟའི་འཛམ་བུ་གླིང་འདིའི་བཟོ་གྲྭའི་ནང་ལ་སྟོབས་ཤུགས་ཆེ་ཤོས་དང་མཐུན་རྐྱེན་མང་ཤོས་ཤིག་གང་གི་ནང་དུ་འགྲོ་ཡོད་ཅེས་ན། མཚོན་ཆ་དང་དེ་དང་འབྲེལ་བའི་དམག་འཐབ་ཀྱི་ཆ་རྐྱེན་ཤ་སྟག་བཟོ་གི་ཡོད། ཁོང་ཚོར་ཁྲོམ་ར་གནས་དགོས་སྟབས་འཛམ་བུ་གླིང་ལ་འཚེ་བ་མེད་པ་གནས་ཐབས་མེད་པ་རེད་སོགས་གསུང་བཤད་གནང་།
བོད་དོན་སྐོར་ལ་གསུང་བཤད་གནང་གསལ། བོད་ནང་ལ་བལྟས་པ་ཡིན་ན་ཧ་ལས་པའི་ཛ་དྲག་གི་གནས་བབ་ཅིག་རེད། ཕྱི་ལོ་ ༡༩༥༡ ནས་བཟུང་ད་བར་ལོ་ ༦༠ ཙམ་ཞིག་བོད་མི་རིགས་ཀྱི་གནས་བབ་དང་བདེ་སྡུག་གང་འདྲ་མྱངས་ཡོད་པ་རེད། ལྷག་པར་དུ་ ༡༩༥༩ རྗེས་ལ་གྱེན་ལོག་གཉའ་གནོན་དང་ཟིང་འཁྲུག་ལྷིང་འཇགས་ཀྱི་མིང་ཐོག་ནས་ང་ཚོའི་མི་འབོར་ཡོངས་རྫོགས་ནས་བརྒྱ་ཆ་ཉི་ཤུ་ཡས་མན་ཞིག ༡༩༥༩ ནས་ ༡༩༧༩ ནང་མི་འབོར་བརྒྱ་ཆ ༡༩ ཙམ་ཞིག་མི་རིགས་དང་། རིག་གཞུང་། ལེགས་བྱང་གི་ཆེད་དུ་བཟོད་པར་དཀའ་བའི་མནར་གཅོད་མྱངས་ནས་རྩ་མེད་ཕྱིན་ཡོད།
ལྷག་པར་དུ་སྔ་ལོ་ཕྱི་ཟླ་ ༣ པ་ནས་བཟུང་ད་ལྟ་བར་བོད་ས་ཁྱོན་ཡོངས་ནང་བོད་མི་རྣམས་ནས་འཇིགས་སྣང་དང་ཉེན་ཁའི་ཐོག་ནས་ཉིན་རེའི་འཚོ་བ་གང་འདྲ་ཞིག་སྐྱེལ་གྱི་ཡོད་པ་ང་ཚོ་རང་དབང་ལུང་པའི་ནང་སྡོད་མཁན་དེ་དག་གིས་ཚོད་དཔག་ཀྱང་བྱེད་ཁག་པོ་རེད་བསམ་གྱི་འདུག་སོགས་ཀྱི་གསུང་བཤད་གནང་ཡོད།
དོན་ཚན་གཉིས་པ་བཀའ་བློན་ཁྲི་པའི་འགན་ཁུར་ཞེས་པ་འདི། བཙན་བྱོལ་བོད་མིའི་བཅའ་ཁྲིམས་རིན་པོ་ཆེ་དང་བཙན་བྱོལ་བོད་གཞུང་གི་འཛིན་སྐྱོང་དང་འབྲེལ་བའི་སྒྲིག་གཞི་ཁག་ནང་གསལ་པོ་བཀོད་ཡོད།
མདོར་བསྡུས་ནས་ཞུས་པ་ཡིན་ན། བཀའ་བློན་ཁྲི་པའི་འགན་ཁུར་དེ་ཆབ་སྲིད་ཀྱི་འགན་ཁུར་ཡོངས་རྫོགས་ཡིན་པ། ༸སྐྱབས་མགོན་རིན་པོ་ཆེའི་དབུ་ཁྲིད་འོག་བཙན་བྱོལ་གཞུང་གི་ཆབ་སྲིད་ཀྱི་དབུ་ཁྲིད་དེ་རྒྱ་ཆེའི་མང་ཚོགས་ཀྱི་ཐད་ཀར་མང་གཙོའི་ལམ་སྲོལ་དང་མཐུན་པའི་འོས་འདེམས་བྱས་ནས་ཡོང་དགོས་པ་ཤིག་ཆགས་ཀྱི་ཡོད་པ་རེད།
ཅེས་སོགས་གསུང་བཤད་སྤེལ་གྲུབ་རྗེས་བགྲོ་གླེང་ཡོངས་རྫོགས་དྲ་རྒྱ་བརྒྱུད་ཐད་གཏོང་བྱས་ཡོད་པ་དང་སྦྲགས་ཕྱི་རྒྱལ་ཡུལ་ཁག་ནས་དྲ་གནས་ཐོག་ཐད་ཀར་དྲི་བ་ཕུལ་བ་ཁག་ལ་ལན་འདེབས་གསལ་བཤད་དང་། དེ་བཞིན་ཚོགས་བཅར་བས་དྲི་བ་ཕུལ་བ་ཁག་ལན་འདེབས་གསལ་བཤད་གནང་བ་སོགས་དོན་སྙིང་ལྡན་པའི་བགྲོ་གླེང་ཞིག་བྱུང་ཡོད།
ཐེངས་འདིར་གོ་སྒྲིག་ཞུས་པའི་འབྱུང་འགྱུར་གྱི་བཀའ་བློན་ཁྲི་པའི་འོས་བསྡུའི་བགྲོ་གླེང་དུ་སེར་སྐྱ་མི་མང་དང་སློབ་ཕྲུག་བཅས་སྟོང་ཚོ་བརྒལ་བ་བཅར་ཡོད་པ་བཅས་ཀྱི་གནས་ཚུལ་དུ།


text:
ཕྱི་ལོ་ ༢༠༡༢ ཟླ་ ༣ པ་དང་༤ པའི་ནང་འབའ་རྫོང་(གལ་པ་སུམ་མདོ་)ཁོངས་ཀྱི་ཤིང་ཁྲི་དགོན་པ་གཙོས། སེར་སྐྱ་བསྡོམས་པའི་༧༠ ཡས་མས་རྒྱ་ནག་གཞུང་གིས་འཇུ་བཟུང་བཀག་ཉར་བྱས་པ་དང་། མང་ཆེ་བ་ད་ལྟ་གློད་གྲོལ་བཏང་ཡོད་ནའང་ཁག་ཅིག་ལ་དུས་བཀག་ཁྲིམས་ཐག་བཅད་འདུག ཉེ་ཆར་གནས་ཚུལ་ཤེས་རྟོགས་བྱུང་བ་ལྟར་ན་གྲྭ་འཇམ་དཔལ་བཟང་པོ་(འཇམ་དཔལ་བཟང་པོ་ནི་རྔ་པོ་བོད་རིགས་རང་སྐྱོང་ཁུལ་ཁོངས་གཏོགས་ཀྱི་སྨེ་བ་དགོན་པ་ནས་ཤིང་ཁྲི་དགོན་པར་སློབ་གཉེར་ཆེད་ཡོང་བ་ཡིན་འདུག)ལ་ལོ་གཅིག་དང་། ཀུན་བཟང་རིང་གྲོལ་ལ་ལོ་གཅིག་དང་ཟླ་དྲུག་གི་དུས་བཀག་ཁྲིམས་ཐག་བཅད་དེ། ཁོང་གཉིས་ཟི་ལིང་གི་བཙོན་ཁང་ཞིག་ཏུ་ཁྲིད་ཡོད་འདུག
དེ་སྔོན་བུད་མེད་པ་སངས་ཞེས་པ་ལ་ལོ་གཅིག་དང་། རྡོ་རྗེ་རྒྱལ་ལ་ལོ་གཅིག་དང་ཟླ་བ་གསུམ་གྱི་དུས་བཀག་ཁྲིམས་ཐག་བཅད་དེ་ཁོང་གཉིས་ཀྱང་ཞིང་ཆེན་གྱི་བཙོན་ཁང་ཞིག་ཏུ་ཁྲིད་ཡོད་འདུག གཞན་ཡང་མིང་མ་ཤེས་པའི་ཁོལ་ནགས་སྡེ་བའི་བུད་མེད་ཅིག་ལ་ལོ་གཅིག་དང་ཟླ་གསུམ་གྱི་ཁྲིམས་ཆད་དང་། ཁོལ་ལྡན་སྡེ་བའི་རིན་ཆེན་རྒྱལ་ཞེས་པའི་བཟའ་ཟླ་ལ་ཟླ་བ་དྲུག་གི་ཁྲིམས་ཐག་བཅད་དེ་ད་ལྟ་འབའ་རྫོང་ཐོག་ཏུ་བཙོན་འཇུག་བྱས་ཡོད་འདུག ད་དུང་གྲྭ་ཡེ་ཤེས་རྡོ་རྗེ་དང་གྲྭ་ཚུལ་ཁྲིམས་རིན་ཆེན། གྲྭ་བསྟན་འཛིན་རང་ཤར། གྲྭ་བློ་བཟང་བཅས་དང་། མི་སྐྱ་རྡོ་རྗེ་དོན་གྲུབ་དང་། གུ་རུ་རྡོ་རྗེ། ཚེ་བརྟན་རྒྱལ། ཚེ་རིང་དབང་རྒྱལ་བཅས་འབའ་རྫོང་ཐོག་ཏུ་བཀག་ཉར་བྱས་ཡོད་འདུག
རྒྱ་ནག་གཞུང་གིས་ཟླ་ ༣ ཚེས་ ༡༨ ཉིན་མཚོ་སྔོན་ཞིང་ཆེན་མཚོ་ལྷོ་ཁུལ་འབའ་རྫོང་དུ་སྐྱ་སེར་གཉིས་ཀྱི་ཞི་བའི་ངོ་རྒོལ་བྱས་པའི་རྐྱེན་གྱིས། ཟླ་འདིའི་ཕྱི་ཚེས་ ༡༤ བར་འབའ་ཤིང་ཁྲི་དགོན་པའི་མཁན་པོ་གདན་གྲོལ་ལགས་གཙོས་པའི་གྲྭ་པ་༡༧ དང་། མི་སྐྱ་ ༦ བཅས་འཛིན་བཟུང་བཀག་ཉར་བྱས་ཡོད་པ་ལྟར། ཉེ་ལམ་འབའ་རྫོང་ཁྲིམས་ཁང་གིས་ཁྲིམས་རྩོད་པ་དང་ནང་མི་སོགས་ཅི་ཡང་མེད་པའི་ཐོག འཁྱམས་སྐོར་རྡོ་རྗེ་རྒྱལ་ལ་ལོ་ ༡ དང་ཟླ་བ་ ༣ གྱི་དུས་བཀག་བཙོན་འཇུག་ཁྲིམས་ཐག་བཅས་ཡོད་པ་མ་ཟད། རྡུང་ལེན་པ་རྡོ་རྗེ་ཚེ་བྷེའི་བཟའ་ཟླ་པ་སངས་ལ་ལོ་ ༡ དུས་བཀག་བཙོན་འཇུག་གི་ཁྲིམས་ཐག་བཅད་འདུག་ལ། ད་དུང་ཉིན་དེར་འཛིན་བཟུང་བྱས་པའི་གྲྭ་བ་ཁག་ཅིག་དང་། རྡུང་ལེན་པ་རྡོ་རྗེ་ཚེ་བྷེ་དང་རྡོ་རྗེ་དོན་འགྲུབ། དཔའ་ཐར་རྒྱལ། ཚེ་བརྟན་རྒྱལ་བཅས་མི་སྐྱ་ཁག་ཅིག་འབའ་རྫོང་གི་ཁྲིམས་ཁང་དུ་བཀག་ཉར་གྱིས་ཉིན་མཚན་དབྱེར་མེད་དུ་སློབ་གསོ་སྤྲོད་བཞིན་ཡོད་འདུག
ཕྱི་ལོ་༢༠༡༢ ཟླ་ ༥ ཚེས་ ༡ ཉིན་བཀོད།


text:
Degé Kangyur volume 67, F.317.b
།སངས་རྒྱས་ཀྱི་ཆོས་རབ་ཏུ་རྣམ་པར་ཕྱེ་བ་ཡང་ཡོངས་སུ་འཛིན་ཏོ། །བསྐལ་པ་བརྒྱད་ཅུར་འཁོར་བ་ལ་རྒྱབ་ཀྱིས་ཕྱོགས་པར་ཡང་བྱས་པར་འགྱུར་རོ། །དེ་ནས་དེའི་ཚེ་བཅོམ་ལྡན་འདས་ཀྱིས་ཚིགས་སུ་བཅད་པ་འདི་དག་གསུངས་སོ། །འཇིག་རྟེན་ཁམས་ནི་བླ་མེད་པ། །ཤིན་ཏུ་རྣམ་པར་ཕྱེ་ཞེས་བྱ། །ཤིང་གིས་མིག་མངས་རིས་སུ་བྱས། །སྤོས་ཀྱི་ཤིང་གིས་ཤིན་ཏུ་མཛེས། །དེ་དག་ལས་ནི་དྲི་བྱུང་བས། །ས་ཀུན་ཏུ་ཡང་རྒྱས་པར་འགྱུར། །གདུགས་གཅིག་ཏུ་ནི་བྱས་ནས་སུ། །བར་སྣང་ལ་ཡང་དེ་གནས་སོ། །དེ་ལ་སངས་རྒྱས་བཞུགས་པ་ནི། །ཡོན་ཏན་ཡན་ལག་ཐམས་ཅད་འབྱུང་། །མིང་མཚན་ཤིན་ཏུ་ཕུན་སུམ་ཚོགས། །ཆོས་ཀྱི་རྒྱལ་པོ་འཇིགས་མེད་དེ། །དེ་ཡི་མཚན་ཀྱང་ཐོས་ནས་ནི། །ཡན་ལག་ཐམས་ཅད་མཛེས་པར་འགྱུར། །བྱད་བཞིན་བཟང་ཞིང་བལྟ་ན་སྡུག །གཟུགས་མཛེས་མཐོང་ན་དགའ་བ་དང་། །ཤིན་ཏུ་ཕྱེ་བའི་ལུས་སུ་འགྱུར། །ཆུ་ཞེང་གབ་པ་ནྱ་གྲོ་བཞིན། །དཔལ་གྱིས་ཤིན་ཏུ་འབར་གྱུར་ཅིང་། །སངས་རྒྱས་དག་གི་ཞིང་དུ་འགྲོ། །བསྐལ་པ་བརྒྱད་ཅུར་འདོར་བར་བྱེད། །འདུས་བྱས་རྣམས་ཀྱང་རྣམ་པར་ཟློག །སངས་རྒྱས་ཆོས་རྣམས་ཕྱེ་བ་ཡང་། །རྣམ་པ་ཐམས་ཅད་མྱུར་དུ་འཐོབ། །ཡོན་ཏན་ཡན་ལག་ཀུན་འབྱུང་བ། །སངས་རྒྱས་རྗེས་སུ་དྲན་བྱས་ན། །ཡོན་ཏན་ཕན་ཡོན་དག་པ་ནི། །སངས་རྒྱས་ཆོས་ཀྱི་གོ་འཕང་གནས། །སྟེང་གི་ཕྱོགས་ན་འཇིག་རྟེན་གྱི་ཁམས་བཟང་པོའི་མཆོག་ཅེས་བྱ་བ་ན། དེ་བཞིན་གཤེགས་པ་བཟང་པོའི་ཏོག་གི་རྒྱལ་མཚན་རྒྱལ་པོ་ཞེས་བྱ་བ་བཞུགས་ཏེ། དེའི་མཚན་ཐོས་ན་སངས་རྒྱས་ཀྱི་ཆོས་རྣམས་ལས་ཕྱིར་མི་ལྡོག་པར་འགྱུར་རོ། །དེ་དག་གིས་བསྐལ་པ་ལྔ་བཅུར་འཁོར་བ་ལ་རྒྱབ་ཀྱིས་ཕྱོགས་པ་བྱས་པར་འགྱུར་རོ། །དེ་ནས་དེའི་ཚེ་བཅོམ་ལྡན་འདས་ཀྱིས་ཚིགས་སུ་བཅད་པ་འདི་དག་གསུངས་སོ། །འཇིག་རྟེན་ཁམས་ནི་བཟང་མཆོག་སྟེ། །བཟང་པོ་དགའ་བ་ཞེས་ཀྱང་བྱ། །དེ་ན་རྫོགས་པའི་སངས་རྒྱས་ནི། །བཟང་ཏོག་རྒྱལ་མཚན་དྲང་སྲོང་སྟེ། །རྒྱལ་མཆོག་ཆོས་ཀྱི་རྒྱལ་པོ་ཡིན། །མཚན་མཆོག་སུམ་ཅུ་རྩ་གཉིས་ལྡན། །དེ་ཡི་མཚན་ཀྱང་ཐོས་ནས་ནི། །སངས་རྒྱས་ཆོས་རྣམས་མི་འབྲི་ཞིང་། །བསྐལ་པ་དག་ནི་ལྔ་བཅུར་ཡང་། །འཁོར་བ་དག་ནི་རྣམ་པར་སྤོང་། །འཇིག་རྟེན་དུ་ཡང་མྱུར་བར་ནི།


text:
སྤྲེལ་ནག་པ་བློ་གྲོས་དཔལ་བཟང་
སྤྲེལ་ནག་པ་བློ་གྲོས་དཔལ་བཟང་།
སྤྲེལ་ནག་པ་བློ་གྲོས་དཔལ་བཟང་། མིང་གྲགས་ཆེ་བའི་རྩོམ་པ་པོ། མཚན་ཉིད་རིག་པ་བ། བརྡ་སྤྲོད་སྨྲ་བ། སྙན་ངག་སྨྲ་བ།
སྤྱི་ལོ་༢༠༡༦ལོའི་སྤྱི་ཟླ་དང་བོའི་ཚེས་༩ཉིན་ནས་འཚོགས་མགོ་བརྩམས་པའི་ཕན་ཕྱི་སྡོད་བོད་ཀྱི་རྩོམ་པ་བོའི་མཐུན་ཚོགས་ཀྱི་ཐེངས་ལྔ་བའི་ཚོགས་ཆེན་ཐོག་ཏུ་སྔར་མེད་ལུགས་གསར་གྱིས་ཚོགས་གཙོར་འདེམས་ཐོན་བྱུང་།
དང་བོ། ངོ་སྤྲོད་མདོར་བསྡུས།[རྩོམ་སྒྲིག]
སྒྲ་མིང༌། ཚངས་སྲས་བཞད་པའི་རྡོ་རྗེ། སྐྱེས་ཡུལ། ཨ་མདོ། མཚོ་སྔོན། བྱ་གཞུང། སྤྲེལ་ནག ༡༩༧༦ནས་༡༩༨༠བར་སུམ་མདོ་དཀྱིལ་སྙིང་སློབ་གྲྭར་ཞུགས། ༡༩༨༠ནས༡༩༨༤མང་རྫོང་མི་རིགས་སློབ་འབྲིང་དུ་ཞུགས། ༡༩༨༤ནས༡༩༨༧བར་མཚོ་ལྷོ་མི་རིགས་དགེ་ཐོན་སློབ་གྲྭར་ཞུགས། ༡༩༨༧ནས༡༩༨༨བར་ཐར་ཤུལ་དགོན་པར་བསྡད། ༡༩༨༨ནས༡༩༩༡བར་བླ་བྲང་དགོན་པར་ཟུར་སྦྱོང་གི་སློབ་གཉེར་བྱས། ༡༩༩༡ནས་༡༩༩༣ལྷ་སའི་འབྲས་སྤུངས་དགོན་དུ་སློབ་གཉེར་བྱས། ༡༩༩༣ནས༡༩༩༤རྒྱ་གར་ལ་བཙན་བྱོལ་དུ་ཡོང་ནས་ལྷོ་ཕྱོགས་འབྲས་སྤུངས་སྒོ་མང་གྲྭ་ཚང་གི་ཆོས་སྒོར་ཞུགས། ༡༩༩༤ནས༡༩༩༥ཕྱིར་ལྷ་སར་ཕྱིན་ནས་ངེས་མེད་འཁྱམས་ལྡོམ་གྱི་འཚོ་བ་རོལ། ༡༩༩༥ནས༢༠༠༠བོད་ལྗོངས་སློབ་གྲྭ་ཆེན་མོའི་སྒྱུ་རྩལ་ཚན་ཁག་ཏུ་རོལ་མོའི་གཞུང་ལུགས་ལ་དངོས་སྦྱོང་བྱས། ༢༠༠༠ནས༢༠༠༥པེ་ཅིན་སློབ་གྲྭ་ཆེན་མོའི་མཚན་ཉིད་རིག་པའི་ཚན་ཁག་ཏུ་མཚན་ཉིད་རིག་པ་དང་མཛེས་དཔྱོད་རིག་པ་སོགས་ལ་སྦྱངས་བརྩོན་བྱས། ༢༠༠༥ལོར་རང་དབང་གི་ཆེད་དུ་ཡང་བསྐྱར་རྒྱ་གར་ལ་བཙན་བྱོལ་དུ་ཡོང།
གཉིས་པ། ཆེད་རྩོམ་གནད་སྒྲིག[རྩོམ་སྒྲིག]
《བླ་མ་ལྔ་བཅུ་བའི་ས་བཅད》 《མ་ཧཱ་ཙི་ནའི་རྩིས་གཞུང་འཇམ་དབྱངས་དགྱེས་པའི་འཛུམ་རིས། འཛུམ་ཟེར། འཛུམ་རླབས། འཛུམ་དཀར》 《ཤེས་བྱའི་རྣམ་གྲངས་ཀྱི་སྡོམ་ཚིག།》 《སྙན་སྡོམ་བློ་གསལ་སྙིང་ནོར》 《མཚན་ཉིད་རིག་པའི་ལོ་རྒྱུས་ཆེན་མོ 》 སྟོད་སྨད་བར་གསུམ། 《བརྡ་སྤྲོད་མཚན་ཉིད་རིག་པའི་ལོ་རྒྱུས་ཀྱི་འཕེལ་བྲི་དང་ལྟ་བའི་འགག་མདོ།》 《གཤིབ་ཞིབ་དཔྱད་གསུམ་གྱི་གོ་བསྡུར་བྱས་པའི་མཚན་ཉིད་རིག་པའི་གཞུང་དོན》 《རོལ་མོའི་བསྟན་བཅོས་ཀྱི་འཇུག་སྒོ་ཚངས་སྲས་དགྱེས་པའི་ཐུགས་རླབས》 《གདོན་ཁ་ཐལ་གཅོད་ཀྱི་དབུ་མའི་གྲོས་འདེབས་སྙིང་རྩ་སྤར་འཛིན》
གསུམ་པ། གླུ་གཞས་ཆེད་སྒྲིག[རྩོམ་སྒྲིག]
>སོགས་ཡོད།
བཞི་བ། མཐའ་མཇུག་གི་ཚེ་སྲོག[རྩོམ་སྒྲིག]
མཐའ་མཇུག་གི་ཚེ་སྲོག སྤྲེལ་ནག་པ་བློ་གྲོས་དཔལ་བཟང་། བདེ་ལྡན་བུ་མོ་མྱོས་པའི་མཁུར་ཚོས་ཟེགས་མའི་མེ་ཏོག་ས་ལ་དྲུད། མཉེན་འཇམ་པདྨའི་མངལ་དུ་སྦྲུམ་པའི་ཟེའུ་འབྲུ་འདབ་མ་གཡོ་བས་འདར།། གསང་ལྕམ་མཆུ་སྒྲོ་འཛུམ་པའི་སྒེག་ཉམས་མྱོས་འཛིན་འོ་ཡིས་དལ་གྱིས་གཞིབ།། ངོ་མཚར་རྩེ་དགའི་ཡིད་ཀྱི་སྒྱུ་མ་སྐལ་བཟང་སྙིང་ལ་ཁོ་མོས་རྩེན།། ཀུན་གསལ་དགའ་མའི་འདྲེན་བྱེད་འོད་རླབས་མུན་པའི་དུས་འདིར་ཅི་ལ་ཟུམ།། ས་འཛིན་མཛེས་མའི་རྒྱན་སྤྲས་མེ་ཏོག་ཉམ་ཆུང་ཤུགས་ཀྱིས་ཅི་ལ་འཐོར།། མཉེན་འཇམ་རེག་བྱས་སྙིང་ལ་བསྣུན་པའི་ཆགས་ལྡན་བུ་མོ་ཅི་ལ་ངུ།། ཁྱེད་དང་འུ་གཉིས་སྒྱུ་མའི་གླིང་འདིར་ཚེ་ཡི་སྲོག་ཆུང་སུ་ཡིས་བྱིན།། ཞོགས་པའི་ཉི་ཟེར་དལ་གྱིས་འཛུམ་ཡང་རྟ་བདུན་སྒྱུ་མའི་རླུང་ལ་ཤོར།། མཚན་མོའི་ཟླ་གཞོན་མཁའ་ལམ་འགྲིམ་དུས་སྒྲ་གཅན་གདོང་གི་ཁ་ལ་འཐབ།། མཚོ་སྐྱེས་སྙིང་གི་མུ་ཏིག་འདར་ན་སྟེང་འཐུང་འདབ་མས་གར་བྱེད་ཀྱང༌།། སྣང་བ་གསོན་པའི་རྒྱུ་ལམ་འགག་དུས་དབུ་ཕྲེང་ཚོམས་བུའི་གསེར་ཡིག་ལྷུང༌།། གངས་དཀར་འདབ་མ་བརྩེགས་པའི་ལྷུན་པོ་དགུ་སྒྲིལ་ཉི་མའི་འོད་ཀྱིས་འཐུང།། སྐྱོ་གདུང་མཆི་མ་ས་ལ་ཟགས་པ་འདམ་བརྫིས་པདྨའི་ལྕེ་ཡིས་ལྡག། སེར་ཞག་ལོ་མ་ལྷུང་བའི་བེམ་རོ་དྲི་བཞོན་སྤར་མོས་མཁའ་ལ་གཏོར།། མཚར་སྡུག་གོས་ལྭ་དུས་ཀྱིས་བྱིལ་བས་ས་འཛིན་ལྗོན་པའི་སྐྲ་ལོ་འཛིངས།། ཤར་གྱིས་ཉལ་འགྲོའི་ལྦུ་བའི་རྐང་གདུབ་དྲི་བཞོན་ལད་མོའི་ཟློས་གར་གྱིས།། སྤང་སྤོས་གཡུ་ལོ་རལ་བའི་མེ་ཏོག་འདབ་མ་འདེགས་པའི་རླབས་གྱིས་བཤལ།། རྩྭ་ལྡུམ་རྩེ་མོའི་ཆུ་ཡི་རིལ་ཆུང་ཉི་ཟེར་འཇབ་པའི་གསང་སྟབས་ཀྱིས།། སྣང་སྟོང་འོད་ལྔ་ཚོན་དུ་སྡེབ་པའི་གཡས་འཁྱིལ་རི་མོ་སུ་ཡིས་བརྐུས།། དཔྱིད་ཀྱི་ན་ཆུང་མྱོས་པའི་རྡུལ་དམར་རང་བྱུང་རྣལ་མའི་ཟོལ་གྱིས་འཛུམ།། དབྱར་དུས་མཛེས་མའི་རྩེ་དགའི་འཕྲུལ་སྣང་དཀར་ཟླུམ་བརླ་ཡི་ལང་ཚོ་ངོམ།། སྟོན་ཀའི་མ་མའི་འོ་འཛིན་མེ་ཏོག་གཉིས་སྦྱོར་གསང་བའི་བསླུ་བྲིད་ཀྱིས།། དགུན་ཁའི་རྒན་མོའི་རུས་ཕྲེང་འཁོར་ལོ་གངས་འཁྱགས་སྦྲུམ་མའི་སྙིང་དུ་བཏབ།། རྟ་བདུན་རི་བོ་ཁྲོས་པའི་ཁ་རླངས་ལེགས་བྲིས་ཟ་བའི་གཤེད་དུ་འབར།། ཆུ་གཏེར་བདུད་མོ་འཁྲིགས་པའི་དཔུང་བས་ཉི་ཟླའི་རྣ་ལུང་ས་ལ་ཕབ།། གཤིན་རྗེ་ཕོ་ཉའི་རླུང་གི་རྩལ་འཆང་སྟོང་གསུམ་ཧྲུལ་བའི་མཚོན་དུ་ཆེ།། རྩེ་འཛུམ་ཕྱག་རྒྱ་དམ་དུ་སྣོལ་བ་ཁྱབ་འཇུག་རྐང་བའི་ཤུགས་ཀྱིས་མནན།། ཟེའུ་བཅུད་འོ་སྤྲི་མཆུ་ཡིས་འཛིན་པའི་དྲུག་ལྡན་རྐང་བའི་མཆོངས་རྩལ་གྱིས།། ཁ་བསགས་འདབ་མའི་སྐྱུར་རྩི་འཐུང་བ་མྱོས་འཆང་ར་ཡིག་འདར་ལྡན་པ།། གསེར་གྱི་སྦྲང་ཆུང་འདམ་བུའི་ཚལ་ན་པདྨ་འཚོལ་བའི་མིག་འཕྲུལ་གྱིས།། དགུང་ཁའི་ཉི་མོར་རེ་བས་ལྟ་བཞིན་སྐྱོ་བའི་མཆི་མ་གདོང་ལ་དྲུད།། ཁུ་བྱུག་གྲེ་འགྱུར་སྲིད་པའི་གྲོང་ན་གྱེས་བྲལ་གདུང་བའི་ཕལ་གཏམ་གྱིས།། རྨ་བྱ་སྒེག་མོའི་དངུལ་དཀར་སྒྲོ་མདོངས་རྒས་གཉེར་རི་མོའི་གདོང་ལ་བརྗེ།། ཁྱུང་ཆེན་འཛིངས་པའི་གློག་གི་གོམ་སྟབས་དོན་ཡོན་སྒྱུ་མའི་གསེར་ཐག་གིས།། སྙོམས་འཇུག་ཚེ་ཡི་ཕ་མཐའ་ཟད་པའི་གཟུགས་མེད་མིང་གི་ཁྲི་ལ་བཏགས།། རྒྱུ་སྐར་ལག་ཆུང་ས་ལ་ཟུག་པ་འཆི་བདག་འཛུམ་པའི་དཔང་རྟགས་སུ།། གཉུག་མའི་ལྗོན་པར་རྐང་སྟེགས་འཆའ་བའི་སྤྲེལ་ནག་འཁྱམས་པའི་མཚན་མོ་དེར།། མགྱོགས་འགྲོ་རལ་བའི་དཀྱིལ་འཁོར་འཚུབ་པ་གཏུམ་ཆེན་ཁྲོས་པའི་གཡབ་མོ་བཅས།། བྱེ་ཐང་ཉུལ་བའི་བྱང་གི་སྤྱང་ལྟོགས་ཚེ་མཇུག་བཀྲེས་པའི་སྙིང་གཏམ་བརྡོལ།། སྲིད་པའི་བལ་ཐག་དགུང་ནས་འཁེལ་བའི་ལྔ་ལེན་བུ་མོ་གདོང་ནག་མས།། ལྤགས་ཤུབ་མེ་ཏོག་སྒྲོམ་བུའི་ཁ་ཕྱེ་རུས་ཕྲེང་དཀར་བོའི་སེ་མོ་དོ།། སེན་ཞག་ལོ་མས་ཁྲག་གི་རྗེས་བཏབ་ཙིཏྟ་དམར་པོའི་བྲང་སྦྱོར་གྱིས།། ཤེས་འཛིན་ཕྲ་མོ་དམྱལ་ཕྲེང་དགྱེས་ཕྱིར་སྟོང་འཇུག་ལྷ་ཡི་གཉེན་དུ་བསུ།། ཟླ་ཤེལ་ཁུ་བ་འོ་ཡིས་ལེན་པའི་བརྩེ་ཆེན་ཁེངས་པའི་མཚར་སྡུག་གིས།། དྲན་ཤེས་རི་དྭགས་མིག་ཕྲེང་འཛིན་པའི་སྒེག་ཉམས་གར་གྱི་སྟངས་སྟབས་ཅན།། ཤལ་མ་ལ་ཡི་རྐང་འཐུང་ཚལ་ན་རྔ་ཡབ་རྒན་པོའི་གསང་མཚོན་གྱིས།། སྣང་སྲིད་མཆོད་པ་ཟས་སུ་རོལ་ཞིང་དུང་སེམས་དཀར་མོའི་བཞིན་ལ་འཕྱ།། ཆུང་ཆུང་བྱིས་པའི་དུས་ཀྱི་མེ་ཏོག་ཉལ་འགྲོ་སྒྱུ་མའི་རླབས་ཀྱིས་འཐུ།། བརྩེ་ལྡན་མཛའ་མོ་མྱོས་པའི་ཟུར་མིག་ནུབ་ཕྱོགས་གྲོང་ཚོམས་རི་ལ་ལྟ།། གངས་ཚོན་འདབ་མས་དབུ་སྐྲ་བྱུགས་རྣམས་གཡོ་མེད་ཏིང་འཛིན་མལ་དུ་ལྷུང༌།། འབྱུང་བ་ངེས་མེད་ཟོ་ཆུན་འཁོར་ལོས་འཕར་ལྡིང་སྲོག་རྩའི་སྙིང་ལ་བསྣུན།། གནམ་ལྕགས་འཁོར་ལོ་འབར་བའི་ཟེགས་མ་མི་རྟག་སྒྱུ་མའི་ཞལ་ལྕེ་ལས།། རྟག་བརྟན་གཡུང་དྲུང་རིས་སུ་འཛུམ་པའི་རྡོ་རྗེ་རྐེད་པ་ཐང་མར་བརྡལ།། འཇིགས་རུང་སྤྲིན་ནག་རུས་པའི་སོ་ཕྲེང་གཤིན་རྗེ་དམར་བོའི་རླུང་ཞགས་ཀྱིས།། བདེ་གཤེགས་ཕོ་བྲང་བྱེ་མར་འཐགས་པས་བཅོམ་ལྡན་རིག་པའི་སྣང་ཤེས་འགགས།། དེ་ལྟར་འབྱུང་བོའི་རྐང་བྲོ་བརྡུངས་ཤིང་སྲིན་བྱ་དགོད་པའི་དུར་ཁྲོད་ན།། ཕྱི་གཟུགས་སྒྱུ་མའི་ནང་ཁྲོད་སྟོན་པ་གསང་བ་བསྙིལ་བའི་སྤྲེལ་ནག་པའི།། ཁྲག་ཞག་འཁོལ་མ་ཁོང་ནས་འབབ་པའི་དྲག་ལྡན་སྙིང་རྩ་འཕར་ཤུགས་ཀྱིས།། མུན་ནག་ཕྱི་ལམ་བརྒྱུད་འགྲིམ་བྱེད་པའི་མཐའ་མཇུག་ཚེ་ཡི་གླུ་དབྱངས་བླངས།།  >་ཅེས་པའི་སྙན་དངགས་བརྙན་དེབ་མ་ལས་དྲངས།
དུས་བའི་བཅར་འདྲི།[རྩོམ་སྒྲིག]
ཟླ་འདིའི་ཚེས་ ༩ དང་ ༡༠ ཉིན་གཉིས་རིང་རྒྱལ་སྤྱིའི་པེན་བོད་ཀྱི་རྩོམ་པ་པོའི་མཐུན་ཚོགས་ཀྱི་ཚོགས་ཆེན་ཐེངས་ལྔ་པ་ཚོགས་པའི་སྟེང་། དེ་སྔའི་སྒྲིག་གཞི་ཁག་ཅིག་ལ་བསྒྱུར་བཅོས་བཏང་སྟེ་ཚོགས་བཅར་བ་ཡོངས་ཀྱིས་འོས་ཤོག་འཕངས་བ་བརྒྱུད་དེ། རྩོམ་པ་པོ་མཐུན་ཚོགས་ཀྱི་རྒྱུན་ལས་གསར་འདེམས་གནང་བའི་ཁྲོད། དགེ་རྒན་ཆེན་མོ་སྤྲེལ་ནག་པ་བློ་གྲོས་དཔལ་བཟང་ལགས་ཚོགས་གཙོར་བདམས་ཡོད་སྟབས། འདི་གའི་གསར་འགོད་པས་ཁོང་ལ་བཅར་འདྲི་ཞུས།
དྲི་བ། ཁྱེད་རང་ད་ལོའི་པེན་བོད་ཀྱི་རྩོམ་པ་པོའི་མཐུན་ཚོགས་ཀྱི་ཚོགས་གཙོར་བདམས་པའི་ཐད་དགོངས་ཚུལ་ག་རེ་ཡོད།
ལན། ང་ ༢༠༠༦ ལོའི་རྩོམ་པ་པོའི་ཚོགས་ཆེན་སྟེང་ཕྱིན་ཏེ་བོད་ཀྱི་རྩོམ་རིགས་སྒྱུ་རྩལ་ཐད་ཀྱི་ལྟ་བ་ལངས་ཕྱོགས་སྐོར་ལ་ཁ་བརྡ་བྱས་མྱོང་ཡོད། དེ་མ་གཏོགས་ང་པེན་བོད་ཀྱི་རྩོམ་པ་པོའི་མཐུན་ཚོགས་ལ་འབྲེལ་བ་གང་ཡང་མེད། ཉིན་འགའི་སྔོན་ལ་ངས་སློབ་མ་ཚོ་ཁྲིད་ནས་ཝར་ཎ་མཐོ་སློབ་དང་གནས་མཆོག་རྡོར་ལྡན་སོགས་སུ་ཞིབ་མཇུག་སློབ་མ་ཚོའི་མཐའ་མའི་དཔྱད་རྩོམ་ལ་དཔྱད་གཞིའི་ཡིག་ཆ་ཁག་ཅིག་འཚོལ་བསྡུ་བྱེད་དུ་ཕྱིན་ནས་ཕྱིར་ལོག་པའི་ལམ་བར་དུ། ཚོགས་གཞོན་ཨ་རིག་དགེ་མཐོང་ལགས་ཀྱིས་ཁ་པར་ཞིག་བསླེབས་སོང་ཡང་སྐད་ཆ་གསལ་བོ་གོ་ཡི་མི་འདུག དེ་རིང་འདིར་མཐུན་ཚོགས་ཀྱི་ཚོགས་གཞོན་དང་དྲུང་ཆེ་སོགས་ཚང་མ་ཡོང་སྟེ། ང་ཡིན་གཅིག་མིན་གཅིག་ཚོགས་གཙོར་འདུག་དགོས་སྐོར་བརྗོད་བྱུང་། ང་ད་སྔ་དགེ་རྒན་བྱས་མྱོང་བ་ཙམ་མ་གཏོགས་འདི་ལྟ་བུའི་ཚོགས་པ་ཞིག་གི་ནང་ལས་ལས་ཀའི་ཉམས་མྱོང་ཅི་ཡང་ཡོད་པ་མ་རེད། ཡིན་ནའང་ཚོགས་མི་ཡོངས་ཀྱིས་ཡིད་ཆེས་དང་རེ་འདུན་ཆེན་པོ་ཞིག་གི་ཐོག་ནས་བདམས་པ་ཡིན་སྟབས་ངས་ཀྱང་འགན་དེ་བླངས་པ་ཡིན། མཐུན་ཚོགས་ཀྱི་རྒྱུན་ལས་གཞན་རྣམས་དང་ཚོགས་མི་ཡོངས་ཀྱི་རམ་འདེགས་རྒྱབ་སྐྱོར་ལ་བརྟེན་ཏེ་འགྲོ་རྒྱུ་དེ་རེད།
དྲི་བ། སྤྱི་ཡོངས་ནས་བོད་ཀྱི་རྩོམ་པ་པོའི་མཐུན་ཚོགས་ཟེར་བ་འདིར་ལྟ་སྟངས་གང་འདྲ་ཡོད།
ལན། སྤྱིར་བཏང་བོད་ཀྱི་རྩོམ་པ་པོའི་མཐུན་ཚོགས་འདི་རྒྱལ་སྤྱིའི་རྩོམ་པ་པོའི་མཐུན་ཚོགས་ཀྱི་ཡན་ལག་ཅིག་ཡིན་སྟབས། བོད་ཀྱི་རྩོམ་པ་པོའི་མཐུན་ཚོགས་ཟེར་བ་འདི་བོད་གཞུང་གི་སྟངས་འཛིན་འོག་གི་ཉམས་ཞིབ་སྡེ་ཚན་ཁག་དང་། ཚོགས་པ་ཁག་གི་འོག་ཡོད་པའི་ཉམས་ཞིབ་ཚན་པ་སོགས་དང་ཡེ་ནས་འདྲ་ཡི་མ་རེད། བོད་ཀྱི་རྩོམ་པ་པོའི་མཐུན་ཚོགས་ཀྱི་ཚད་གཞི་དེ་རྒྱལ་སྤྱིའི་རྩོམ་པ་པོའི་མཐུན་ཚོགས་ཀྱི་ཚད་གཞིར་བསླེབ་རྒྱུ་དེ་གལ་ཆེན་པོ་རེད། དེར་བརྟེན། ང་ཚོགས་གཙོར་བསྡད་པའི་རིང་ལ་གཞུང་སྒེར་གང་རུང་གི་སྟངས་འཛིན་འོག་གི་ཚོགས་པ་ལྟ་བུར་ངོས་འཛིན་བྱེད་རྒྱུ་མིན་པར། དེ་ལས་ཡར་རྒྱས་གོང་སྤེལ་དང་འཕོ་འགྱུར་ཇི་ལྟར་གཏང་རྒྱུ། གྲུབ་འབྲས་ཇི་ལྟར་འབྱུང་ཐབས་བཅས་སུ་འབད་བརྩོན་བྱ་རྒྱུ་ཡིན།
དྲི་བ། གལ་སྲིད་ཁྱེད་རང་ཚོགས་གཙོར་བསྡད་པ་ཡིན་ན། ད་ལྟ་ལས་འཆར་གསལ་བོ་མེད་ཀྱང་། སྤྱིའི་ཆ་ནས་བཙན་བྱོལ་ནང་གི་རྩོམ་པ་པོའི་མཐུན་ཚོགས་ཞིག་ལ་འདི་དང་དེ་དགོས་པ་རེད་སྙམ་པའི་འཆར་སྣང་གང་འདྲ་ཡོད།
ལན། གོང་དུ་བཤད་པ་ལྟར་ང་ཚོགས་གཙོར་བདམས་པ་དེ་གློ་བུར་བ་ཞིག་རེད། ད་ལྟ་ང་ལ་དམིགས་བསལ་གྱི་འཆར་གཞི་གང་ཡང་མེད། ཡིན་ནའང་ང་རང་གིས་ཆ་རྐྱེན་གསུམ་བགྲང་འདོད་པ་ནི། སྤྱིར་རྩོམ་པ་པོ་སྒེར་ཡིན་ན་འདྲ་ལ་རྩོམ་པ་པོའི་མཐུན་ཚོགས་ཡིན་ཡང་ཆོག དང་པོ། རྩོམ་པ་པོ་ཞིག་ལ་ངེས་པར་དུ་ཚང་དགོས་པའི་ཆ་རྐྱེན་གཙོ་བོ་དེ་ཆོས་ལུགས་ཆབ་སྲིད་དཔལ་འབྱོར་གང་ཡང་མ་ཡིན་པར་སྨྲ་བརྗོད་རང་དབང་དགོས་པ་དེ་རེད། རྩོམ་པ་པོ་ཞིག་ལ་སྨྲ་བརྗོད་རང་དབང་མེད་ན། ཆོས་ལུགས་དང་ཆབ་སྲིད་སྒྱུ་རྩལ་བསམ་བློ་ལ་སོགས་པའི་སེམས་ཁམས་ཅི་འདྲ་ཡོད་རུང་དེ་ཕྱི་ལ་འདོན་ཐུབ་པ་མ་རེད། བོད་ཕྱི་ནང་གི་བོད་མི་སུ་ཞིག་ཡིན་ཡང་ང་ཚོ་ཆབ་སྲིད་ཀྱི་དཔྱད་བརྗོད་པ་ཡིན་སྟབས་རང་བཞིན་གྱིས་ཆབ་སྲིད་དང་འབྲེལ་བ་ཡོད་པ་རེད། དེར་བརྟེན་བོད་ནང་གི་རྩོམ་པ་པོ་ཚོར་སྨྲ་བརྗོད་རང་དབང་མེད་པར་རྒྱ་གཞུང་གིས་བཙོན་འཇུག་བྱས་པ་དང་ཉེས་རྡུང་བཏང་བ། ཁྲིམས་ཐག་བཅད་པ་སོགས་ཀྱི་དངོས་ཡོད་གནས་ཚུལ་ཐོན་ཡོང་དུས། ང་ཚོས་འདིར་དེ་དག་ལ་མཐའ་གཅིག་ཏུ་ངོ་རྒོལ་རྒྱག་དགོས་ཀྱི་ཡོད་པ་རེད། དེ་མི་རིགས་ཤིག་གི་སྐྱིད་སྡུག་དར་རྒུད་ལ་འབྲེལ་བ་དམ་ཟབ་ཡོད་སྟབས། དེ་ང་ཚོའི་མ་འོངས་ལངས་ཕྱོགས་དང་ལས་གཞི་ཞིག་ལ་ངོས་འཛིན་གྱི་ཐོག་ནས་རྒྱལ་སྤྱིའི་སྟེང་དངོས་ཡོད་གནས་ཚུལ་དེ་ཁྱབ་བསྒྲགས་དང་དྲང་བདེན་ཞུ་གཏུག་བྱས་ཏེ། ཐབས་བརྒྱ་ཇུས་སྟོང་གིས་རྩོམ་པ་པོའི་སྨྲ་བརྗོད་རང་དབང་རྩོད་ལེན་ཐོག་ཤུགས་རྒྱག་རྒྱུ་ཡིན། གཉིས་པ། ང་ཚོ་བཙན་བྱོལ་སྤྱི་ཚོགས་ཀྱི་གནས་སྟངས་རེད། ང་ཚོ་བཙན་བྱོལ་སྤྱི་ཚོགས་ནང་སྨྲ་བརྗོད་རང་ཡོད་ཟེར་གྱི་ཡོད་པ་རེད། ཡིན་ནའང་སྨྲ་བརྗོད་རང་དབང་དེ་ང་ཚོའི་ལྟོས་བཅས་ཀྱི་སྨྲ་བརྗོད་རང་དབང་ཙམ་རེད། ངས་བལྟས་ན་བཙན་བྱོལ་ནང་དུའང་སྨྲ་བརྗོད་རང་དབང་ཚད་འཛིན་ཡོད་པ་ཞིག་ཡིན་སྟབས། སྔོན་གྱི་རྩོམ་པ་པོ་ཁག་ཅིག་སྨྲ་བརྗོད་རང་དབང་གི་དཀའ་སྡུག་འོག་ཕྱི་ཕྱོགས་སུ་འགྲོ་མཁན་དང་། བཙན་བྱོལ་ནང་གི་སྨྲ་བརྗོད་རང་དབང་གིས་འདོད་བློ་མ་ཚིམ་མཁན་མང་པོ་ཞིག་ཡོད། སྤྱིར་བཏང་གི་རྩོམ་པ་པོ་ཞིག་ཡིན་ན་འདྲ་ལ་སློབ་གྲྭ་ཁག་ཡིན་ནའང་འདྲ། དེ་ལ་ཆོས་ལུགས་དང་ཆབ་སྲིད། གཞུང་སྒེར་གང་གིས་ཀྱང་གནོན་ཤུགས་མ་ཐེབས་པར་སྲུང་སྐྱོབ་བྱ་རྒྱུ་དེ་རེད། དེའི་རྒྱུ་མཚན་གང་ཡིན་ཞེ་ན། དེང་སྐབས་ཀྱི་བོད་འདི་གཞིས་བྱེས་གཉིས་སུ་འཚོ་སྡོད་བྱས་ཡོད་པ་དང་། བོད་ནང་གི་རྩོམ་པ་པོ་ཚང་མ་རྒྱ་ནག་གི་དྲག་གནོན་སྲིད་ཇུས་འོག་ཡོད་སྟབས། ཁོ་ཚོས་སྨྲ་བརྗོད་རང་དབང་རྩོད་ལེན་གནང་རྒྱུ་དེ་ཧ་ཅང་གི་ཉེན་ཁ་ཆེན་པོ་ཆགས་ཡོད། འོན་ཀྱང་འདི་ག་བཙན་བྱོལ་གཞུང་གི་སྟངས་འཛིན་འོག་ཡོད་པའི་རྩོམ་པ་པོ་ཚོར་སྨྲ་བརྗོད་རང་དབང་ངེས་ཅན་ཞིག་དགོས་པ་ཧ་ཅང་གལ་ཆེན་པོ་རེད། ཁོ་ཚོས་ཆོས་ལུགས་གྲུབ་མཐར་དགག་པ་བརྒྱབ་ན་འདྲ། ཆབ་སྲིད་ལངས་ཕྱོགས་མི་མཐུན་ནའང་འདྲ། རྒྱལ་སྤྱིའི་ཁྲིམས་དང་སྤྱི་ཚོགས་ཀྱི་སྒྲིག་གཞིར་མ་འགལ་བ་ཡིན་ན། ཁོ་ཚོའི་བསམ་བློ་གང་དེ་བརྗོད་པའི་རང་དབང་རྩོད་ལེན་བྱ་རྒྱུ་ཡིན། གསུམ་པ་དེ་ད་ལྟའི་བར་དུ་རྩོམ་པ་པོའི་མཐུན་ཚོགས་ཀྱི་ངོས་ནས་བརྩམས་ཆོས་ཚད་ལྡན་རེ་འགའ་དཔར་སྐྲུན་བྱས་ཡོད་ཀྱང་། མ་འོངས་པར་དཔེ་སྐྲུན་གྱི་ཁ་ཕྱོགས་དེ་རིག་གནས་གསར་བ་ནང་འདྲེན་ཐོག་འགྱུར་བ་གཏོང་དགོས་ཀྱི་འདུག དེ་ནས་རྩོམ་པ་པོའི་མཐུན་ཚོགས་ཤིག་གི་ལས་དོན་གཙོ་བོ་དེ་རྩོམ་པ་པོ་མང་པོ་སྐྱེད་སྲིང་བྱེད་དགོས་པ་དང་། རྩོམ་པ་པོ་མང་པོ་ཞིག་སྐྱེད་སྲིང་བྱེད་པ་ལ་ཤེས་ཡོན་དང་བསམ་བློ་སྐྱེད་སྲིང་བྱ་དགོས་པ་མ་གཏོགས། སྔོན་མའི་སྲོལ་རྒྱུན་རིག་གནས་ལྟ་བུར་མཚོན་ན་ང་ཚོར་མང་མེད་ན་ཉུང་ཡོད་པ་མ་རེད། ཆབ་སྲིད་ཀྱི་ཁྱབ་ཁོངས་དང་མཚན་ཉིད་རིག་པའི་ཁྱབ་ཁོངས། རྩོམ་རིག་གི་ཁྱབ་ཁོངས། སྒྱུ་རྩལ་གྱི་ཁྱབ་ཁོངས། ཡང་ན་མཛེས་དཔྱོད་རིག་པའི་ཁྱབ་ཁོངས། དཔལ་འབྱོར་རིག་པའི་ཁྱབ་ཁོངས་སོགས་སྔོན་མའི་སྤྱི་ཚོགས་དང་མི་མང་གི་ཁ་ཕྱོགས་ལ་བཅོས་བསྒྱུར་དང་འཕོ་འགྱུར་བཏང་མྱོང་བའི་རྩོམ་ཡིག་གྲགས་ཆེན་མང་པོ་བདམས་བསྒྱུར་དང་དཔར་འགྲེམ་བྱས་ཏེ་རིག་གནས་ནང་འདྲེན་ཐོག་ཤུགས་རྒྱག་རྒྱུ་ཡིན།
དྲི་བ། ད་ལྟའི་བཙན་བྱོལ་ནང་གི་བོད་ཀྱི་རྩོམ་པ་པོ་དང་རྩོམ་ཡིག་གི་ཁ་ཕྱོགས་ཐོག་ལྟ་ཚུལ་གང་འདྲ་ཡོད།
ལན། བཙན་བྱོལ་སྤྱི་ཚོགས་ནང་དེབ་དང་རྩོམ་ཡིག་མང་པོ་ཡོད་ཀྱང་། གྲངས་ཚད་དང་སྤུས་ཚད་བར་ཧེ་བག་ཆེན་པོ་འདུག ང་རང་གི་མཐོང་ཚུལ་ཡིན་ན། བཙན་བྱོལ་ནང་རྩོམ་པ་པོ་ཞིག་གིས་སྙན་རྩོམ་ཚད་ལྡན་ཞིག་དང་དཔྱད་རྩོམ་ཚད་ལྡན་ཞིག ཡང་ན་དགག་རྩོམ་ཚད་ལྡན་འདི་བྲིས་འདུག་ཟེར་ནས་སྟོན་རྒྱུ་ཉུང་ཉུར་རེད། དེ་ལ་རྒྱུ་མཚན་གསུམ་འདུག བཙན་བྱོལ་སྤྱི་ཚོགས་ནང་ཚད་ལྡན་རྩོམ་ཡིག་ཉུང་བའི་རྒྱུ་མཚན་གཅིག་རྩོམ་པ་པོའི་ཤེས་ཚད་ཞན་པ་དང་། གཉིས་ནས་བསམ་བློའི་གོ་རྟོགས་མ་སད་པ་དང་། གསུམ་ནས་ཁོར་ཡུག་གུ་དོག་པའི་དབང་གིས་རེད། དེ་ལྟ་བུའི་ཁོར་ཡུག་ཅིག་ཏུ་རྩོམ་ཡིག་གི་སྤུས་ཚད་ཡར་རྒྱས་ཡོང་ཐབས་ཡོད་པ་མ་རེད། རྩོམ་པ་པོའི་མཐུན་ཚོགས་ཤིག་ལ་མཚོན་ན། རྒྱུ་རྐྱེན་དེ་དག་ལ་བསྒྱུར་བཅོས་གཏོང་ཐབས་བྱེད་རྒྱུ་ལས་འགན་གཙོ་བོ་ཡིན་སྟབས། ངས་མ་འོངས་པར་བོད་ཀྱི་རྩོམ་པ་པོའི་རྩོམ་འབྲིའི་ཁ་ཕྱོགས་ལ་བསྒྱུར་བཅོས་གཏང་ཐབས་ལ་འབད་བརྩོན་བྱ་རྒྱུ་ཡིན། དཔེར་ན། ཞན་ཆ་འདི་དག་ཡར་རྒྱས་གཏོང་དགོས་ན། སློབ་མ་ཞིག་ཡིན་ན་སློ་གྲྭ་ཆུང་འབྲིང་གི་རྩོམ་འབྲིའི་རྨང་གཞིའི་གོ་རིམ་གསུམ་རེད། བོད་ཀྱི་རྩོམ་པ་པོའི་མཐུན་ཚོགས་ཀྱི་ངོས་ནས་གཅིག་སློབ་ཆུང་སློབ་མ་ཚོའི་བསམ་བློའི་གོ་རྟོགས་སྤེལ་རྒྱུ་དང་། གཉིས་པ་དངོས་གཞིའི་སློབ་མ་ཚོར་རྩོམ་འབྲིའི་ཁ་ཕྱོགས་སྟོན་རྒྱུ། གསུམ་པ་ཞིབ་འཇུག་སློབ་མ་ཚོའི་རྩོམ་འབྲིའི་ཐད་རམ་འདེགས་དང་ནུས་འདོན་རྒྱུ་སོགས་རེད།
དྲི་བ། བཙན་བྱོལ་བོད་མིའི་སྤྱི་ཚོགས་ནང་ཞིབ་འཇུག་དང་དཔྱད་རྩོམ། འབོལ་རྩོམ་མ་གཏོགས་སྒྱུ་རྩལ་རྩོམ་རིག་ལ་ཁྲོམ་རྭ་མེད་དོན་ཅི་རེད།
ལན། བཙན་བྱོལ་བོད་མིའི་སྤྱི་ཚོགས་ནང་སྒྱུ་རྩལ་རྩོམ་རིག་ཡོང་ཐབས་ཡོད་པ་མ་རེད། དེ་ནི་བཙན་བྱོལ་ནང་རྩོམ་རིག་རིག་གནས་ཀྱི་ཁོར་ཡུག་ཡོད་པ་མ་རེད། དེའི་རྒྱུ་མཚན་གཅིག་ནི་རིག་གནས་གཅིག་གི་དབང་བསྒྱུར་དང་། གཉིས་ནི་ཁོར་ཡུག་གཅིག་གི་དབང་བསྒྱུར། གསུམ་ནི་རིག་གནས་སྤྱིའི་ཁྱབ་ཁོང་དབྱེ་གསེས་ཐུབ་ཀྱི་མེད་སྟབས་ཡར་རྒྱས་འགྲོ་ཐུབ་ཀྱི་ཡོད་པ་མ་རེད། ཆོས་ལུགས་ཆབ་སྲིད་ལྟ་བུ་ཡིན་ན། སྒྱུ་རྩལ་རྩོམ་རིགས་ཀྱི་ཁྱབ་ཁོངས་མིན་སྟབས། ཆོས་ལུགས་ཀྱི་ཁྱབ་ཁོངས་ནས་སྒྱུ་རྩལ་རྩོམ་རིགས་བཤད་རྒྱུ་ཟེར་ན་དེ་ཡོང་གི་ཡོད་པ་མ་རེད། སྒྱུ་རྩལ་རྩོམ་རིག་བཤད་པ་ལ་ཐོག་མར་ཆོས་ལུགས་ཀྱི་ཁྱབ་ཁོངས་སུ་མ་སོང་སྔོན་ལ་སྒྱུ་རྩལ་གྱི་ཁྱབ་ཁོངས་ནས་སྒྱུ་རྩལ་གྱི་དངོས་སྦྱོང་དང་སྒྱུ་རྩལ་གྱི་བློ་སྦྱོང་། སྒྱུ་རྩལ་གྱི་དཔེ་སྦྱོང་སོགས་བྱས་རྗེས་ད་གཟོད་སྒྱུ་རྩལ་རྩོམ་རིག་ཡོང་གི་རེད། མདོར་དྲིལ་ན། འདི་གར་དཔྱད་རྩོམ་དང་འབོལ་རྩོམ་ཡོད་མདོག་མདོག་བྱེད་ཀྱི་ཡོད་པ་མ་གཏོགས། དོན་དངོས་སུ་ཚད་ལྡན་གཅིག་ཀྱང་ཡོད་པ་མ་རེད། ང་ཚོར་མཚོན་ན་ཞིབ་འཇུག་བྱེད་པ་ལ་ཐོག་མར་ནང་ཆོས་ཀྱི་ལྟ་བ་ལྟ་གྲུབ་དང་མཐུན་པའི་ཐོག་ནས་ཞིབ་འཇུག་བྱེད་རྒྱུ་ཡིན་ཟེར་གྱི་ཡོད་པ་དང་། དཔྱད་རྩོམ་ཡིན་ན་ཐོག་མར་ནང་ཆོས་ཀྱི་ལྟ་གྲུབ་ཀྱི་ངོས་ལེན་ཐོབ་པའི་སྒོ་ནས་དཔྱད་རྩོམ་འབྲི་རྒྱུ་ཡིན་ཟེར་བ་ལྟ་བུ་རེད། དཔྱད་རྩོམ་ལ་སྔོན་འགྲོའི་ཆ་རྐྱེན་དེ་འདྲ་ཡོད་པ་མ་རེད། གཙོ་བོ་གནས་ལུགས་རེད། རྒྱུ་མཚན་གནས་ལུགས་དང་གཏན་ཚིགས་རིག་པ་སོགས་ཡག་པོ་དང་ཁུངས་འཁྱོལ་བ་ཡིན་ན། ཆོས་ལུགས་ཆབ་སྲིད་ཀྱི་ལངས་ཕྱོགས་ག་རེ་ཡིན་ཡང་ཆོག་གི་རེད། རྒྱུ་མཚན་སྒྱུ་རྩལ་རྩོམ་རིག་ལ་སྒྱུ་རྩལ་རྩོམ་རིག་གི་ཆ་རྐྱེན་མང་པོ་ཞིག་འཛོམ་དགོས་ཀྱི་ཡོད་པ་མ་གཏོགས། སྒྱུ་རྩལ་རྩོམ་རིག་དགོས་ཀྱི་འདུག་ཟེར་ན་དེ་ཡོད་ཆོག་ཆོག་ཅིག་ཡོད་པ་མ་རེད། མང་པོ་ཞིག་གིས་སྒྱུ་རྩལ་རྩོམ་རིག་སྦྱང་མྱོང་མེད་སྟབས། མ་གཞི་ནས་སྒྱུ་རྩལ་རྩོམ་རིག་ཟེར་ན་ག་རེ་ཡིན་མིན་ཡང་ཤེས་ཀྱི་མི་འདུག དེ་འདྲ་ཡིན་དུས་སྒྱུ་རྩལ་རྩོམ་རིག་གི་ཁོར་ཡུག་ཡོད་པ་མ་རེད།
དྲི་བ། སྐུ་ཉིད་ཀྱིས་རྩོམ་རིག་དང་རྩོམ་པ་པོ་ཟེར་བ་དེ་ཚད་གཞི་གང་འདྲ་ཞིག་ལ་ངོས་འཛིན་གནང་གི་ཡོད་པ་དང་། བོད་ཀྱི་རྩོམ་པ་པོའི་མཐུན་ཚོགས་ཀྱི་ལངས་ཕྱོགས་དང་འགན་འཁྲི་གཙོ་བོ་གང་ལ་ངོས་འཛིན་གནང་གི་ཡོད།
ལན། སྤྱིར་བཏང་རྩོམ་རིག་དང་རྩོམ་པ་པོ་ཟེར་དུས། གཞུང་ལུགས་ངོས་ཀྱི་སྐད་ཆ་མང་པོ་རེད། དེ་ལ་སྐད་ཆ་ཐུང་ཐུང་ཞིག་གིས་བཤད་ན། རྩོམ་པ་པོ་ཚད་ལྡན་ཞིག་ཡིན་ན་རྩོམ་པ་པོ་དང་བརྩམས་ཆོས། ཀློག་པ་པོ་བཅས་ནི་འདྲ་བ་ཟུར་གསུམ་མ་ཞེས་གཞུང་ལུགས་ཁྲོད་གསལ་བོར་བཀྲལ་ཡོད་པ་རེད། འདིར་སྤྱིར་བཏང་གིས་བཤད་ན། མ་མཐར་ཡང་རྩོམ་པ་པོར་ཚད་གཞི་མེད་པ་ཞིག་མིན་པ་དེ་གསལ་བོར་ཤེས་དགོས་པ་རེད་། དེང་སྐབས་རྩོམ་པ་པོ་ཚོས་རྩོམ་ཡིག་ཐབ་ཆག་ཅིག་འབྲི་ཤེས་མ་ཐག་ནས་རྩོམ་པ་པོར་ངོས་འཛིན་བྱེད་ཀྱི་འདུག དེ་ནོར་བ་རེད། སྔོན་ལ་རྩོམ་པ་པོ་ཟེར་བ་དེ་གང་འདྲ་ཞིག་ལ་ཟེར་གྱི་ཡོད་མེད་ཀྱི་ཚད་གཞི་དེ་ཤེས་དགོས་པ་རེད། རྩོམ་པ་པོའི་ཚད་གཞི་མ་ཤེས་པ་དང་། རྩོམ་ཡིག་ཁྱ་ཁྱོག་འབྲི་ཤེས་མཁན་ཚང་མ་རྩོམ་པ་པོའི་མིང་བཏགས་པའི་དབང་གིས་སྤྱི་ཚོགས་ནང་རྩོམ་པ་པོར་མཐོང་བརླགས་སོང་བ་རེད།
རྩོམ་པ་པོ་སུ་ཡིན་ཡང་རང་གིས་བྲིས་པའི་རྩོམ་ཡིག་དེ་ཡག་པོ་ཡོད་ཟེར་ནས་འདོན་གྱི་ཡོད་པ་རེད། འོན་ཀྱང་རང་གི་རྩོམ་ཡིག་དེ་ཡག་པོ་ཡོད་མེད་དེ་གཞན་རྩོམ་མང་པོ་ཞིག་ལ་ཞིབ་བསྡུར་བྱས་ནས་ཐག་གཅོད་དགོས་ཀྱི་ཡོད་པ་རེད། དེ་ལྟར་བྱས་ད་གཟོད་གཅིག་ནས་རྩོམ་པ་པོས་རང་སྐྱོན་ངོས་ཟིན་ཐུབ་པ་དང་། གཉིས་ནས་རང་རྩོམ་ལ་ཕྱིར་ལྡོག་གི་བསམ་བློ་ཞིག་དང་། དེ་ལ་བརྟེན་ནས་གཞན་རྩོམ་དང་རང་རྩོམ་བར་གྱི་ཧེ་བག་རང་ཤུགས་ཀྱིས་ཤེས་ཡོང་གི་རེད། སྐབས་དེར་བསླེབ་ན་རྩོམ་ཡིག་ཚད་ལྡན་ཆགས་ཐུབ་པ་མ་ཟད། སྤྱི་ཚོགས་ནང་རྩོམ་པ་པོར་མཐོང་ཡང་ཡོང་གི་རེད།
རྩོམ་པ་པོའི་མཐུན་ཚོགས་ཤིག་ཡིན་ན། ངའི་རེ་བ་མཐོ་ཤོས་དེ་གཅིག་ནས་རྩོམ་པ་པོའི་མཐུན་ཚོགས་ཀྱི་རྩོམ་པ་པོ་ཚང་མ་རབ་ཡིན་ན་རྩོམ་པ་པོ་ཚད་ལྡན་རྐྱང་རྐྱང་དང་། གཉིས་ནས་རྩོམ་རིག་ལ་དགའ་མོས་ཡོད་མཁན། གསུམ་ནས་རྩོམ་རིག་ལ་དགའ་མི་ཤེས་ནའང་རྩོམ་རིག་གི་བློ་སྦྱོང་ཡོད་མཁན་ཞིག་ཅིས་ཀྱང་ཡིན་དགོས་པ་རེད། དེ་འདྲ་ཞིག་ཡིན་ན། དེ་ནི་བཅོས་བསླད་གང་ཡང་མ་ཡིན་པ། དགོས་པ་གཞན་པར་མ་དམིགས་པར་རྩོམ་རིག་རང་ལ་དམིགས་ནས་ཡོང་དགོས་པ་ཞིག་རེད། དེ་མིན་རྩོམ་རིགས་ཀྱི་ངོས་ནས་མཐུན་ཚོགས་ཤིག་ཇི་ལྟར་གནས་ཐབས་སུ་བསམ་བློ་མི་གཏོང་བར་དཔལ་འབྱོར་གྱི་ཁེ་ཕན་དང་ཆབ་སྲིད་ཀྱི་དབང་ཆ། ཆོས་ལུགས་ཀྱི་ལྟ་གྲུབ། ཡང་ན་མི་སྒེར་གྱི་སྐད་ཆ་གང་རུང་ཞིག་ཁྱེར་ཡོང་ནས་རྩོམ་པ་པོའི་མཐུན་ཚོགས་གནས་ཐབས་བྱེད་པ་དེ་རྩོམ་པ་པོའི་མཐུན་ཚོགས་ཤིག་གི་འགྲོ་སྟངས་མ་རེད། ཐོག་མར་ང་ཚོས་རྩོམ་པ་པོའི་བསམ་བློ་དང་རྩོམ་པ་པོའི་ཤེས་ཚད། རྩོམ་པ་པོའི་ནུས་པ་ལ་བརྟེན་ནས་སྤྱི་ཚོགས་སྟེང་རང་སྐྱ་འཕེར་བའི་ཐོག་ནས་གནས་ཐུབ་དགོས་པ་དང་། དེ་ནས་རིམ་པར་ཆོས་ལུགས་ཆབ་སྲིད་ལ་ཞབས་འདེགས་ཞུ་ཐུབ་དགོས་པ་རེད། ནུས་པ་དེ་འདྲ་ཞིག་གི་སྟེང་ནས་རྩོམ་པ་པོའི་མཐུན་ཚོགས་འདི་གནས་ཐུབ་པ་ཡིན་ན། དེ་ཕུན་སུམ་ཚོགས་པ་རེད།
དྲི་བ། ནུབ་ཕྱོགས་ཀྱི་རྩོམ་པ་པོ་དང་དཔྱད་བརྗོད་པ་ཚོས་སྤྱི་ཚོགས་རྩོམ་རིགས་དང་སྤྱི་ཚོགས་ཆབ་སྲིད་ཐོག་ཁ་ཚ་དགོས་ཀྱི་ཕན་ནུས་ཐོན་གྱི་ཡོད་པ་རེད། དེས་ན་བཙན་བྱོལ་སྤྱི་ཚོགས་ཀྱི་རྩོམ་པ་པོ་དང་དཔྱད་བརྗོད་པ་ཚོས་བཙན་བྱོལ་སྤྱི་ཚོགས་ལ་ནུས་པ་ཐོན་གྱི་མེད་པའི་རྒྱུ་མཚན་གང་ཡིན་ནམ།
ལན། དེ་གཙོ་བོ་སྤྱི་ཚོགས་རིག་གནས་འཕེལ་རྒྱས་ཕྱིན་དང་མ་ཕྱིན་ལ་ཐུག་ཡོད་པ་རེད། ནུབ་ཕྱོགས་ལྟ་བུ་ཡིན་ན། རིག་གནས་ཚད་ལྡན་དང་རྩོམ་པ་པོ་ཚད་ལྡན་ཡོད་སྟབས། དཔྱད་རྩོམ་ཡང་ཚད་ལྡན་འབྲི་ཐུབ་ཀྱི་ཡོད་པ་རེད། རིག་གནས་ཁོར་ཡུག་ཚད་ལྡན་ཞིག་ཡོད་ན་རྩོམ་པ་པོ་ཚད་ལྡན་ཡོང་གི་རེད་ལ། རྩོམ་པ་པོ་ཚད་ལྡན་ཡོད་ན་དཔྱད་རྩོམ་ཡང་ཚད་ལྡན་ཡོང་གི་རེད། དེ་བཞིན། སྤྱི་ཚོགས་ཚད་ལྡན་ཞིག་གི་ནང་རྩོམ་ཡིག་ཚད་ལྡན་ཞིག་བྱུང་ན། དེས་ནུས་པའང་འཐོན་གྱི་ཡོད་པ་རེད། རྩ་བའི་ང་ཚོ་བཙན་བྱོལ་སྤྱི་ཚོགས་ཤིག་ཡིན་སྟབས་ཁོར་ཡུག་དང་གནས་སྟངས་ཚད་ལྡན་མིན་པ་དང་། གཉིས་ནས་རིག་གནས་ཁོར་ཡུག་ཚད་ལྡན་མེད་པ་སོགས་ལ་བརྟེན་ཏེ། རྩོམ་ཡིག་ཚད་ལྡན་ཞིག་འབྲི་ཐུབ་ཀྱི་ཡོད་པ་མ་རེད། ཚད་ལྡན་མིན་པའི་རྩོམ་ཡིག་ཅིག་ཚད་ལྡན་མིན་པའི་སྤྱི་ཚོགས་ནང་སྤེལ་ན། ཚང་མ་ཚད་ལྡན་མིན་པར་འགྱུར་འགྲོ་བ་རེད། དེར་བརྟེན། ངས་བསམ་ན་ང་ཚོས་གནད་དོན་དེ་ངོས་ཟིན་པའི་རྗེས་ལ། ཐོག་མར་མི་རང་ཉིད་ཀྱི་ངོས་ནས་རང་ཉིད་ལ་བསྒྱུར་བཅོས་གཏོང་རྒྱུ་དང་། རང་ཉིད་བསྒྱུར་བཅོས་བཏང་བའི་རྗེས་ལ་གཞན་པར་བསྒྱུར་བཅོས་གཏོང་རྒྱུ་དེ་ངེས་པར་དུ་ཤེས་དགོས་པ་ཞིག་རེད། གནད་འགག་དེ་ཤེས་པ་ཡིན་ན་ད་གཟོད་སྤྱི་ཚོགས་ལ་ནུས་པ་འཐོན་རྒྱུ་རེད་མ་གཏོགས། སྙན་རྩོམ་འགའ་བྲིས་ནས་ནུས་པ་འཐོན་པ་དེ་འདྲ་ཞིག་རྩ་བ་ནས་མ་རེད། སྤྱི་ཚོགས་ཟེར་བ་འདི་བརྩེ་དུང་དང་ལྟ་བ་ལྟ་གྲུབ་ཅིག་གིས་ཁ་ལོ་བསྒྱུར་རྒྱུ་ཡིན་ཟེར་ན་ཧ་ཅང་དཀའ་མོ་རེད། སྤྱི་ཚོགས་ཟེར་བ་འདི་སྤྱིར་བཏང་ནས་ཡར་རྒྱས་ཡོང་བའི་རྗེས་ལ་ད་གཟོད་སྡེ་ཚན་ཁག་མང་པོ་ཞིག་ཕྱེ་ན་ནུས་པ་འཐོན་གི་རེད། དཔེར་ན། རྩོམ་པ་པོའི་མཐུན་ཚོགས་ཤིག་ཡིན་ན། སྤྱི་ཚོགས་ཡར་རྒྱས་གཏང་རྒྱུ་དེ་རྩོམ་པ་པོའི་དམིགས་འདུན་གཙོ་བོ་རེད། ཡིན་ཡང་སྤྱི་ཚོགས་དེའི་རྩོམ་པ་པོའི་མཐུན་ཚོགས་ཀྱི་འགན་འཁྲི་གཙོ་བོ་དེ་རྩོམ་འབྲིའི་ཁོར་ཡུག་རྒྱ་ཆུང་ཆུང་ཞིག་ནས་བསམ་བློ་བཏང་སྟེ་རིམ་གྱིས་རྒྱ་ཆེ་རུ་གཏོང་རྒྱུ་མ་གཏོགས། ང་ཚོས་ཐོག་མ་ནས་རྩོམ་འབྲི་ཤེས་པ་ཙམ་ནས་སྤྱི་ཚོགས་ལ་བསྒྱུར་བཅོས་གཏང་རྒྱུ་ཟེར་ན། བསམ་བློ་གདོང་ཐུག་རྒྱག་པ་དང་ནུས་པ་མ་ཐོན་པ་སོགས་བྱུང་སྟེ་སེམས་ཤུགས་ཆག་འགྲོ་བ་ཡོང་གི་རེད།
ཐེངས་འདིར་གསར་དུ་བདམས་ཐོན་བྱུང་བའི་བོད་ཀྱི་རྩོམ་པ་པོའི་མཐུན་ཚོགས་ཀྱི་རྒྱུན་ལས་རྣམས་ནི་ཚོགས་གཙོ་སྤྲེལ་ནག་པ་བློ་གྲོས་དཔལ་བཟང་། སྨན་ཤེར་བློ་གྲོས་ལགས་ཚོགས་གཞོན། ཉི་མ་མཚོ་ལགས་འཛིན་སྐྱོང་དྲུང་ཆེ། ཨ་རིག་དགེ་མཐོང་ལགས་ཤེས་ཡོན་འགན་འཛིན། བུདྷ་སྐྱབས་ལགས་ཕྱི་འབྲེལ་དྲུང་ཆེ། སྤྱི་ཟུར་ཆབ་བྲག་ལྷོ་མོ་སྐྱབས་ལགས་རྩོམ་སྒྲིག་འགན་འཛིན། གངས་དཀར་རྒྱལ་སྲས་ལགས་རྩོམ་སྒྲིག་པ་དང་ཤ་བོ་རྟ་མགྲིན་ལགས་རྩོམ་སྒྲིག་ལས་རོགས། ཨ་འབྲུག་དཀོན་མཆོག་ལགས་ཉམས་ཞིབ་པ། རྔ་བཟའ་བདེ་པོ་མཚོ་ལགས་དྲ་རྒྱའི་འགན་འཛིན། བསྟན་འཛིན་ཆོས་དབྱངས་ལགས་གསར་འགོད་པ། དེ་བཞིན། ཕྱི་རྒྱལ་ཡུལ་གྲུ་ཁག་གི་རྒྱུན་ལས་སུ་རྒན་ཆབ་བྲག་ལྷོ་མོ་སྐྱབས་མཆོག་དང་རྫ་ཚེ་རིང་བཀྲ་ཤིས་ལགས། ཁ་སྒང་བསམ་གཏན་རྒྱ་མཚོ་ལགས་བཅས་སུ་གཏན་འཁེལ་ཡོད་འདུག
གསར་འགོད་པ། པདྨ་རྒྱལ།
ཕྱི་ཕྱོགས་དྲ་མཐུད།[རྩོམ་སྒྲིག]
བོད་ཀྱི་དུས་བས་བཅར་འདྲི་བྱས་པ་ཞིག སྤྲེལ་ནག་པ་བློ་གྲོས་དཔལ་བཟང་། མཐའ་མཇུག་གི་ཚེ་སྲོག


text:
༢༠༡༢ ཟླ་ ༡༠ ཚེས་ ༩ རེས་གཟའ་མིག་དམར།
༄༅། །ཕྱི་ལོ་ ༢༠༡༢ ཟླ་ ༡༠ ཚེས་ ༥ ཉིན་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་གིས་ལྡི་ལིར་རྟེན་གཞི་བྱས་པའི་སྐུ་ཚབ་དོན་ཁང་དུ་རྒྱ་གར་གྱི་གསར་འགྱུར་བརྒྱུད་ལམ་གྲགས་ཆེ་བ་ཨ་པི་(AP) དང་ཨེ་ཨེན་ཨ་ཡི། (ANI) ཨེན་ཌི་ཊི་ཝི། (NDTV) ཨེ་ཤི་ཡེན་ཨེ་ཇི། (Asian Age) ཧིན་དུ། (Hindu) ཨ་ཡི་ཨེ་ཨེན་ཨེ་སེ། (IANS) པོའི་ནར། (Pioneer) པི་ཊི་ཨ་ཡི། (PTI) རུའི་ཊར་སི། (Reuters) ཊ་ཡིམ་སི་ཨོབ་ཨིན་ཌི་ཡ་ (Times of India) བཅས་ཀྱི་གསར་འགོད་པ་རྣམས་དང་ཐུག་འཕྲད་གནང་ཡོད།
སྐབས་དེར་སྐབས་བཅོ་ལྔ་པའི་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་ཚོགས་དུས་བཞི་པའི་སྐོར་དང་བོད་ནང་དུ་གཞིས་ལུས་བོད་མི་ཚོས་གཅིག་མཇུག་གཉིས་མཐུད་ཀྱིས་རང་ལུས་མེར་སྲེག་བཏང་སྟེ་རྒྱ་ནག་གཞུང་གིས་བོད་མིའི་ཐོག་འཛིན་བཞིན་པའི་དམ་དྲག་ཅན་གྱི་སྲིད་བྱུས་ལ་ཞི་རྒོལ་བྱས་དང་བྱེད་མུས་ཀྱི་ཛ་དྲག་གནས་སྟངས། ཕྱོགས་མཚུངས་དམིགས་བསལ་ཚོགས་ཆེན་ཐེངས་གཉིས་པའི་སྐོར་སོགས་ལ་བགྲོ་གླེང་དང་དྲི་བ་རྣམས་ལ་སྲིད་སྐྱོང་མཆོག་གིས་གསལ་བཤད་གནང་ཡོད་པ་མ་ཟད། སྐབས་དེར་སྲིད་སྐྱོང་མཆོག་གིས་བོད་མིའི་སྒྲིག་འཛུགས་ཀྱིས་བོད་ཀྱི་གནད་དོན་སེལ་ཆེད་བོད་རྒྱ་གཉིས་སྨན་གྱི་དབུ་མའི་ལམ་གྱི་སྲིད་བྱུས་ཐོག་འབད་བརྩོན་གནང་བཞིན་ཡོད་སྐོར་ཡང་གསལ་བཤད་གནང་ཡོད།
ཐེངས་འདིར་གོ་སྐབས་བཟུང་སྟེ་སྲིད་སྐྱོང་མཆོག་གིས་རྒྱ་གར་གཞུང་མང་གཉིས་ནས་ད་བར་བཙན་བྱོལ་བོད་མི་ཚོའི་ཤེས་ཡོན་དང་སྤྱི་ཚོགས། འཕྲོད་བསྟེན་སོགས་གང་ཅིའི་ཐོག་ནས་རྒྱབ་སྐྱོར་དང་མཐུན་འགྱུར་རོགས་རམ་གནང་བར་བོད་མི་ཡོངས་ཀྱི་ཚབ་ཞུས་ཏེ་བཀའ་དྲིན་རྗེ་དྲན་ཞུས་པ་དང་སྦྲགས། རྒྱ་དཀར་ནག་གཉིས་ཀྱི་འབྲེལ་ལམ་གནང་སྐབས་རྒྱ་དཀར་གཞུང་ནས་བོད་ཀྱི་གནད་དོན་ངེས་པར་དུ་གླེང་སློང་གནང་ཐབས་ཡོང་བའི་འབོད་སྐུལ་ཡང་ཞུས་ཡོད། དེ་ཡང་སྲིད་སྐྱོང་མཆོག་གིས་བོད་མིས་རང་ལུས་མེར་སྲེག་བཏང་བའི་གནད་དོན་ཐོག་གསར་འགོད་པ་རྣམས་ལ་གསལ་བཤད་གནང་སྐབས་བོད་མིའི་སྒྲིག་འཛུགས་ནས་གཞིས་བཞུགས་བོད་མི་རྣམས་ལ་འུ་ཐུག་གི་ལས་འགུལ་དེ་རིགས་མ་སྤེལ་རོགས། ཞེས་འབོད་སྐུལ་ཞུ་མུས་ཡིན་ནའང་བོད་མི་ཚོས་རང་ལུས་མེར་སྲེག་གཏོང་དགོས་ཐུག་པའི་རྒྱུ་རྐྱེན་གཙོ་བོ་རྒྱ་ནག་གཞུང་གིས་བོད་མིའི་ཐོག་དམ་དྲག་དང་གདུག་རྩུབ་ཅན་གྱི་སྲིད་བྱུས་མུ་མཐུད་ལག་བསྟར་བྱེད་བཞིན་པ་མ་ཟད། བོད་མི་འབྲོག་པ་རྣམས་ལ་བཙན་དབང་གིས་གཞིས་སྤོས་བྱེད་བཅུག་པ་སོགས་ཀྱི་སྲིད་བྱུས་ལས་ཡིན་སྐོར་གསལ་བཤད་ཞིབ་ཕྲ་གནང་ཡོད། གཞན་ཡང་སྐབས་དེར་སྲིད་སྐྱོང་མཆོག་གིས་རྒྱལ་སྤྱིའི་སྤྱི་ཚོགས་ནས་བོད་དོན་ཆེད་རྒྱབ་སྐྱོར་གནང་རོགས་ཞེས་འབོད་སྐུལ་ཡང་ཞུས་ཡོད།
སྐབས་དེར་གསར་འགོད་པ་ཞིག་གིས་རྒྱ་ནག་འགོ་ཁྲིད་གསར་པར་རེ་བ་ཇི་ཙམ་ཡོད་སྐོར་འདྲི་སྐབས། སྲིད་སྐྱོང་མཆོག་གིས་བོད་མིའི་སྒྲིག་འཛུགས་ཀྱིས་འབྱུང་འགྱུར་ཕྱི་ཟླ་ ༡༡ ཚེས་ ༨ ཉིན་སྐབས་ ༡༨ པའི་རྒྱ་ནག་མི་དམངས་རྒྱལ་ཡོངས་འཐུས་མི་ཚོགས་ཆེན་སྐབས་རྒྱ་ནག་གི་འགོ་ཁྲིད་འཕོ་འགྱུར་ཐོག་དོ་སྣང་ཆེན་པོ་བྱེད་བཞིན་ཡོད་པ་མ་ཟད། རྒྱ་ནག་འགོ་ཁྲིད་གསར་པ་ཚོས་ད་ལྟའི་རྒྱ་ནག་དམར་པོའི་སྲིད་གཞུང་གིས་འཛིན་བཞིན་པའི་བོད་མིའི་ཐོག་དམ་དྲག་ཅན་གྱི་སྲིད་བྱུས་ལ་འགྱུར་བ་གཏོང་རྒྱུའི་རེ་བ་ཡོད་སྐོར་གསུངས་ཡོད་པ་བཅས།།
.